MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 318 It-Tnejn, 19 ta' Ġunju, 2000 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 318

It-Tnejn, 19 ta' Ġunju, 2000

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fid-6.10 p.m.

Talba

SEDUTA NRU.

It-Tnejn, 19 ta' Ġunju, 2000

WERREJ MINUTI 693

MISTOQSIJIET - TWEĠIBIET ORALI 693

TQEGĦID TA' KARTI 697

ORDNIJIET TAL-ĠURNATA ABBOZZ TA' LIĠI GĦAT-TWAQQIF TA' AWTORITA` TA' MALTA DWAR IL-KOMUNIKAZZJONI (KUMITAT) MALTA COMMUNICATIONS AUTHORITY BILL (COMMITTEE STAGE) 698

AĠĠORNAMENT 720

MISTOQSIJIET GĦAL TWEĠIBIET ORALI MWIEĠBA BIL-MIKTUB 725

MINUTI

Il-Minuti tas-Seduta Nru. 317 li saret fi-16 ta' Ġunju, 2000 ġew konfermati.

MISTOQSIJIET - TWEĠIBIET ORALI

MELLIEĦA - TRIQ CALYPSO

L-ONOR.

NOEL FARRUGIA staqsa lill-Ministru għat-Trasport u Komunikazzjoni: Peress li x-xogħlijiet fi Triq Calypso fil-Mellieħa bdew u ma tkomplewx, jista' l-Ministru jara li dawn jiġu ffinalizzati bla aktar dewmien?

ONOR.

ĊENSU GALEA (Ministru għat-Trasport u Komunikazzjoni): Jien informat li x-xogħol fi Triq Calypso se jinkludi l-bdil tal-mains ta' l- ilma.

Issa peress li l-pajpijiet il-ġodda ser jitqiegħdu ġo culvert li jrid jinbena taħt il-bankina fejn hemm il-mains il-qodma li jridu jitneħħew, qabel ma jista' jitkompla x-xogħol il-WSC se tqiegħed pajpijiet temporanji għall-kumdita` tar-residenti.

MR SPEAKER (Onor. Anton Tabone): L-Onor.

Farrugia, domanda supplimentari.

ONOR.

NOEL FARRUGIA: Mr Speaker, xtaqt nistaqsi meta se jitkomplew ix- xogħlijiet fuq il-bypass ta' l-Imtarfa u anke dik ta' San Pawl il-Baħar.

MR SPEAKER: Il-Ministru.

ONOR.

ĊENSU GALEA: Mr Speaker, naħseb li ma nkunux korretti jekk ngħidu li x-xogħol fuq dawn it-toroq jinsab wieqaf.

Għar-rigward tal-bypass ta' l- Imtarfa nista' ngħid li x-xogħol fuq il-parti li mir-Rabat tagħti għal Ta' Qali huwa lest, filwaqt li x-xogħol fuq dik il-parti tat-triq li hija fid- direzzjoni opposta għadu ma nbediex u fil-fatt għadhom qegħdin isiru l- estimi u d-dettalji kollha għall-ħruġ tad-tender.

Rigward ix-xogħol li għandu jsir fil-bypass ta' San Pawl il-Baħar, fejn xi xhur ilu kienet waqgħet parti minnha, nista' ngħid li d-dipartiment tat- toroq flimkien ma' l-attorney general għadu qed jara x'inhi l-pożizzjoni legali tal-gvern.

Ingħad diversi drabi, anke hawnhekk, li l-istima tax- xogħol li meħtieġ isir tammonta għal madwar Lm200,000.

Jekk kemm-il darba jirriżulta li r-responsabbilta` legali għall-irranġar tat-triq hija tad- dipartiment, allura jsiru dak kollu li hemm bżonn isir sabiex ix-xogħol jitlesta.

Jekk mill-banda l-oħra r-responsabbilta` m'hijiex tad- dipartiment - u s'issa l-indikazzjonijiet huma li r-responsabbilta` mhijiex tal-gvern - jidħol għall-ispiża min fil-fatt huwa responsabbli.

F'sitwazzjoni bħal din mhux la kemm taqbad u tiddeċiedi imbagħad tara wara imma trid mill-ewwel tistabilixxi l-pożizzjoni legali.

Naf ukoll li fid-diskussjonijiet daħlet il-planning authority u skond l- informazzjoni li għandi, is-sidien qegħdin jippretendu li jingħataw xi tip ta' permess f'dik il-parti tat-triq li waqgħet.

Sal-lum m'iniex informat li ġew konklużi dawn id-diskussjonijiet u nispera li jiġu konklużi malajr għaliex ċertament it-triq ma tistax tibqa' kif inhi.

MR SPEAKER: L-Onor.

George Vella, domanda supplimentari.

ONOR.

GEORGE VELLA: Jista' l-Ministru jinforma lill-Kamra fiex wasal ix- xogħol fi Mdina Road, Qormi?

Kemm hu mistenni li jdum għaddej dan ix- xogħol?

X'inhuma d-diffikultajiet li hemm bħalissa?

Hemm xi data meta din it-triq hija mistennija li tinfetaħ għat-traffiku?

MR SPEAKER: Il-Ministru.

ONOR.

ĊENSU GALEA: Mr Speaker, saru diversi domandi parlamentari fuq din it-triq u fil-fatt irrid ngħid li l-istadju li wasal fih ix-xogħol fil-fatt m'huwiex dak li kien mistenni.

Kien maħsub li x-xogħol ikun lest f'ċertu perijodu pero` ħlief għall-fatt li kien hemm estensjoni li rriżultat minħabba problemi li nqalgħu fil-perijodu tax-xitwa, l-ammont ta' xogħol li huwa lest fl-opinjoni tiegħi ma jiġġustifikax iż-żmien li ttieħed sal-lum.

Għalkemm it-target date biex tinfetaħ din it-triq hija l-aħħar ta' Awissu wieħed irid jara kif issir aktar pressjoni fuq il-kuntrattur sabiex dan verament ilesti x-xogħol sa dak il-perijodu.

MR SPEAKER: L-Onor.

Vella.

ONOR.

GEORGE VELLA: Jista' l-Ministru għallinqas jgħidilna x'kienu r- raġunijiet li nġabu biex jiġġustifikaw għalfejn dawn it-target dates ma ntlaħqux?

Jista' jgħidilna wkoll jekk l-ispiża tal-gvern hijiex se tikber u x'miżuri se jittieħdu kontra l-kuntrattur, kien min kien, li ħoloq dan l- iskomdu kollu għall-poplu?

Dan se jitpoġġa fuq xi blacklist, jew inkella xorta waħda se jkun jista' jibqa' jikkwalifika għall-kuntratti tal-gvern fil-futur?

Jien niftakar li kien hemm policy li tgħid li kuntratturi tal- gvern jibqgħu responsabbli għax-xogħlijiet li jkunu għamlu anke wara ċertu żmien.

F'dan il-każ hemm xi miżuri li se jittieħdu kontra min ikun għamel dan ix-xogħol hekk ħażin u jkun ħa daqstant żmien biex għamlu?

MR SPEAKER: Il-Ministru.

ONOR.

ĊENSU GALEA: Jien m'għandix informazzjoni hawnhekk dwar il-multi li hemm, pero' fil-kuntratt innifsu jkun hemm speċifikat il-multi li jkollhom jitħallsu kemm-il darba l-kuntrattur għal xi raġuni ma jimxix maż- żmien stipulat.

Jien nista' nassigura lill-Onor.

Interpellant li jekk kemm- il darba l-kuntrattur jibqa' ma jlestix ix-xogħljiet fil-perijodu miftiehem mad-dipartiment tal-kuntratti, id-dipartiment tat-toroq se jinsisti li jitħallsu l-multi stipulati fl-istess kuntratt.

Id-diffikulta` f'dan ir-rigward - mhux għal dan il-kuntratt partikolari pero' b'mod ġenerali - tirriżulta mill-fatt li sfortunatament f'pajjiżna m'hawnx sitwazzjoni ċara biżżejjed fejn il-multi jibdew jitħallsu mill- ewwel u nafu li jkun hemm appelli kontra appelli min-naħa tal-kuntratturi mad-dipartiment konċernat biex dak li jkun jipprova kemm jista' jkun ma jħallasx il-multi.

Nerġa' ngħid li f'dan il-każ id-dipartiment tat-toroq se jinsisti li l-multi li huma speċifikati u stipulati fil-kuntratt jiġu mħallsa jekk kemm-il darba ma jiġux osservati d-dati li jkun hemm.

Nista' ngħid ukoll li riċentement il-kabinett iddeċieda li s-sistema ta' tendering fil-proċess tat-toroq tirritorna lura għas-sistema li kienet teżisti qabel l-1996, fejn il-proċess kien maqsum bi tliet envelopes differenti; l-ewwel jagħti ċerta informazzjoni, imbagħad jagħti t-target dates, imbagħad wara l-prezzijiet.

Nisperaw li b'dan il-mod kuntratturi li ma jkunux f'qagħda li jagħmlu ċerti xogħlijiet awtomatikament jiġu skwalifikati.

L-aħħar tenders li ħarġu inħarġu b'dan il-mod u nisperaw li fil-mument ta' l-evalwazzjoni nibdew naraw riżultati pożittivi anke għal dak li jirrigwarda terminu ta' żmien.

Jien wieħed minn dawk li nsostni li llum huwa ferm aktar importanti li wieħed iħares lejn it-terminu taż-żmien milli lejn il-prezz.

Sfortunatament is-sistema wżata hija dik li l-orħos kuntrattur jingħata x- xogħol, pero` jien nemmen li dik is-sistema għandha tispiċċa biex nassiguraw li x-xogħol li jsir ikun l-aħjar mhux biss għal dak li għandu x'jaqsam ma' kwalita` imma anke għal dak li għandu x'jaqsam ma' delivery time.

MR SPEAKER: L-Onor.

Vella.

ONOR.

GEORGE VELLA: Mr Speaker, xtaqt nistaqsi jekk il-kuntrattur ġiex mitlub iħallas xi penali u huwiex qed joġġezzjona jew jappella mid- deċiżjoni.

Jista' l-Ministru jgħidilna wkoll jekk minn mindu beda dan l- inkwiet, dan il-kuntrattur ħax xi kuntratti oħra?

MR SPEAKER: Il-Ministru.

ONOR.

ĊENSU GALEA: Mr Speaker, rigward l-ewwel parti tad-domanda naħseb li l-Onor.

Interpellant japprezza li jien ma nkunx naf ċerti dettalji, bħal jekk il-kuntrattur għandux xi multi mħallsin.

Għar-rigward tat-tieni parti tad-domanda nista' ngħid li l-istess kuntrattur ingħata x-xogħol ta' Psaila Street għaliex it-tendering kien għadu qed jingħata bis-sistema l-antika, fis-sens li ntgħażlet l-orħos offerta.

MR SPEAKER: L-Onor.

Vella.

ONOR.

GEORGE VELLA: Mr Speaker, jiena ma nixtieqx noqgħod nidħol f'argumenti, imma għall-ġid ta' kulħadd u anke f'ġieħ it-trasparenza xtaqt nistaqsi lill-Ministru jekk għandux saħħa jidħol fuq l-għoti ta' kuntratt bħal dan għal raġunijiet li jkunu daqstant validi.

Kif jaf kulħadd Psaila Street hija arterja prinċipali li fiha hemm ħafna negozji, u jekk 'il quddiem jiġri bħalma ġara f'Mdina Road se jiġi affettwat b'mod ħażin il- kummerċ.

Qed ngħid dan bl-akbar sinċerita` u ma jimpurtanix min hu l- individwu.

Dan ma marx b'ġimgħa jew b'xahar lura fil-każ ta' Mdina Road għax għadu lanqas biss jaf meta se jispiċċa x-xogħol!

Nistgħu aħna nafdaw kuntratt daqshekk kbir f'idejn xi ħadd li attwalment diġa` qed jurina li m'huwiex kapaċi jiddeliverja?

MR SPEAKER: Il-Ministru.

ONOR.

ĊENSU GALEA: Mr Speaker, naħseb li l-Onor.

Vella jaf li ftit li xejn hemm modi kif wieħed jista' jindaħal lid-dipartiment tal-kuntratti fl- evalwazzjonijiet li jagħmel.

Kif diġa` għedt, sa ftit ilu l-fattur prinċipali li kien qed jiġi wżat bħala kriterju ta' evalwazzjoni ta' tender kien dak tal-flus.

Jien nispera li bis-sistema tal-pre-classification il- fattur tal-ħin jittieħed in konsiderazzjoni mid-dipartiment tal-kuntratti.

MR SPEAKER: L-Onor.

Farrugia.

ONOR.

NOEL FARRUGIA: Mr Speaker, ħalli mmur lura għat-tweġiba tal-bidu li tani l-Ministru.

Qed nifhem sew li dment li ma nafux min hu responsabbli għax-xogħlijiet, din il-bypass se tibqa' kif inhi?

MR SPEAKER: Il-Ministru.

ONOR.

ĊENSU GALEA: Mr Speaker, jien lil sħabna tan-naħa l-oħra niggustahom bil-mod kif ipoġġu d-domandi!

Ftit tax-xhur ilu, għaliex saret biċċa xogħol f'parti mid-distrett li nikkontesta fih jien, liema xogħol kien indikat mill-Ġermaniżi bħala prijorita`, ġejt akkużat minn deputat ta' l-oppożizzjoni li qed ninteressa ruħi biss mix-xogħlijiet fid- distrett elettorali li fih nikkontesta jien u xejn aktar.

Issa l-Onor.

Farrugia qed jistaqsini jekk il-bypass ta' San Pawl il-Baħar hijiex se tibqa' hekk kemm-il darba ma jkunx hemm deċiżjoni dwar min hu responsabbli għax-xogħol li għandu jsir!

X'jippretendi l-Onor.

Farrugia?

Li jien niddeċiedi li nonfqu Lm200,000 biex wara forsi jirriżulta li l- gvern m'huwiex responsabbli għal dak ix-xogħol!

Jien nerġa' ngħid li sakemm ma jkunx hemm deċiżjoni dwar min hu responsabbli jidħol għal dik l- ispiża żgur li mhux se jidħol għaliha l-gvern.

Jien ċert li fis-sentejn li l-Onor.

Farrugia għamel bħala ministru kellu jieħu ċerti deċiżjonijiet diffiċli - u din hija deċiżjoni diffiċli - fir- realta` taċ-ċirkostanzi.

Mill-membri kollha ta' din il-Kamra jien l-aktar wieħed li nħossni urtat bis-sitwazzjoni kif inhi, għaliex dik il-bypass ngħaddi minnha kuljum għal aktar minn darba, pero` xorta waħda ma nistax naqbad u niddeċiedi jekk ma jkollix bażi legali fuqxiex nimxi.

MR SPEAKER: L-Onor.

Farrugia.

ONOR.

NOEL FARRUGIA: Mr Speaker, lill-Ministru jien qatt ma kkritikajtu għax-xogħol li jsir fid-distrett tiegħu.

Jien qed ngħid biss li hemm triq li qed toħloq inkonvenjent kbir u hemm bżonn tiġi rranġata.

(Interruzzjonijiet) Jekk il-gvern m'għandux flus biex jagħmilha, il- Ministru għadu jaqbad u jgħidilna hekk, imma mhux nistaħħbew wara l- attonery general.

MR SPEAKER: Il-Ministru.

ONOR.

ĊENSU GALEA: Mr Speaker, assolutament mhux il-każ li l-gvern m'għandux flus biex jagħmel ix-xogħol involut.

Kieku jirriżulta li l-gvern huwa responsabbli għal dan ix-xogħol jien ċert li l-ministru tal-finanzi japprova l-Lm200,000 meħtieġa, anke anke over and above il-vot li hemm approvat għal din is-sena.

(Interruzzjonijiet) Onor. Mizzi, jien naf il- mod li bih jirraġuna l-ministru tal-finanzi pero` sakemm m'hemmx deċiżjoni bħal din, żgur li ħadd ma jista' jippretendi li jien jew id-dipartiment nonfqu dawn il-flus kollha.

Jekk isir hekk il-Bambin biss jaf kemm ikun hawn allegazzjonijiet u paroli li dan ix-xogħol qed isir biex nagħmlu pjaċir lil xi ħadd!

MR SPEAKER: L-Onor.

Joseph Cuschieri, domanda supplimentari.

ONOR.

JOSEPH CUSCHIERI: Mr Speaker, jidhirli li f'San Pawl il-Baħar kien inbeda xi xogħol fit-triq li minn quddiem l-uffiċċju tal-kunsill lokali twassal għal ħdejn il-Pescatore.

Issa jidher li parti minn dik it-triq sfrondat wara biss ftit taż-żmien li ntemm ix-xogħol fuqha u għalhekk xtaqt nistaqsi lill-Ministru min se jagħmel tajjeb għall-ħsara li saret, jekk hux il-kuntrattur jew inkella l-gvern.

Xtaqt nitlob ukoll lill-Ministru sabiex jikkonsidra bl-akbar serjeta` li Triq San Gorg, f'San Giljan tingħata t-tarmac.

Jien naf li se jgħidli li din hija responsabbilta` tal-kunsill lokali imma nassigurah li l-kunsill m'għandux ir-riżorsi meħtieġa għal dan ix-xogħol.

Din hija arterja prinċipali minn fejn jgħaddu eluf ta' turisti kuljum.

MR SPEAKER: Il-Ministru.

ONOR.

ĊENSU GALEA: Mr Speaker, għar-rigward ta' l-ewwel domanda nirriferi lill-Onor.

Interpellant għar-risposta li hemm mas-set ta' risposta li l-Onor.

Membru għandu quddiemu.

Għar-rigward ta' Triq San Ġorġ f'San Giljan, irrid ngħid li l-Onor.

Cuschieri għandu raġun - l-Onor.

Joe Borg ukoll qed jgħidli li għandu raġun - fis-sens li huwa veru li dik it-triq għandha bżonn tingħata t-tarmac.

Jien ċert li l-Onor.

Cuschieri jaf li matul is-sena li għaddiet kellna diversi xogħlijiet ta' tħaffir ta' trinek, pero` nassigurah li malli nkunu nistgħu nagħtu t-tarmac lill-wiċċ kollu tat-triq, nagħmlu proprju dan.

MR SPEAKER: L-Onor.

Farrugia.

ONOR.

NOEL FARRUGIA: Sur President, il-Ministru qal li m'hemmx problema biex insibu l-flus ħalli ssir l-manutenzjoni tal-bypass ta' San Pawl il- Baħar.

Jekk inhu hekk, allura għaliex ma japprovax ix-xogħlijiet li hemm bżonn isiru ħalli ma jibqax ikun hemm l-inkonvenjent u l-periklu li hemm fil-preżent?

MR SPEAKER: Il-Ministru.

ONOR.

ĊENSU GALEA: Mr Speaker, mingħalija li kont qed nitkellem bil- Malti!

Nerġa' ngħid li l-problema m'hijiex kwestjoni ta' flus.

Żgur li l- ebda ministru ma jista' jiddeċiedi li jagħmel xogħol li ma jkunx fir- responsabbilta` tiegħu.

Jekk jiġri dan jien żgur li kemm f'dan il- parlament kif ukoll barra jibdew isiru allegazzjonijiet waħda wara l-oħra.

Din hija l-problema li għandu quddiemu d-dipartiment u li għandi jien wkoll bħala ministru.

MR SPEAKER: Grazzi.

Il-ħin tal-mistoqsijiet għadda.

Ngħaddu issa għal tqegħid ta' karti.

Il-Viċi Prim Ministru.

TQEGĦID TA' KARTI

ONOR.

LAWRENCE GONZI (Viċi Prim Ministru u Ministru għall-Politika Soċjali): Mr Speaker, inqiegħed fuq il-Mejda tal-Kamra:

Lista ta' mard u kondizzjonijiet li dwarhom tista' tingħata għajnuna medika bla ħlas, bi tweġiba għal mistoqsija parlamentari nru.

Tagħrif dwar proġetti ta' bini ta' appartamenti/maisonettes/djar, bi tweġiba għal mistoqsija parlamentari nru.

Tagħrif dwar proprjeta` ttrasferita mill-uffiċċju konġunt lill- awtorita` tad-djar, bi tweġiba għal mistoqsija parlamentari nru.

17027; u

Tagħrif dwar applikazzjonijiet lill-awtorita` ta' l-ippjanar għal bini ta' units, bi tweġiba għal mistoqsija parlamentari nru.

17029; u

f'isem il-Ministru ta' l-Edukazzjoni nqiegħed fuq il-Mejda tal-Kamra:-

Korrispondenza bejn il-kunsill nazzjonali ta' l-anzjani, l-Universita` ta' Malta u l-ministeru ta' l-edukazzjoni, b'riferenza għall- institute for gerontology, bi tweġiba għal mistoqsija parlamentari nru 16966.

MR SPEAKER: Grazzi.

Il-Ministru Tonio Borg.

ONOR.

TONIO BORG (Ministru ta' l-Intern): Mr Speaker, inqiegħed fuq il- Mejda tal-Kamra:

Lista li turi l-għadd ta' applikazzjonijiet pendenti quddiem id- dipartiment taċ-ċittadinanza, bi tweġiba għal mistoqsija parlamentari nru.

MR SPEAKER: Grazzi.

Il-Ministru Deguara.

ONOR.

LOUIS DEGUARA (Ministru tas-Saħħa): Mr Speaker, inqiegħed fuq il- Mejda tal-Kamra:

Lista ta' mediċini approvati mid-drugs and therapeutic committee, bi tweġiba għal mistoqsija parlamentari nru.

MR SPEAKER: Grazzi.

Il-Ministru Gatt.

ONOR.

AUSTIN GATT (Ministru tal-Ġustizzja u Gvern Lokali): Mr Speaker, inqiegħed fuq il-Mejda tal-Kamra:

Tagħrif dwar ċitazzjonijiet mogħtija minn gwardjani lokali, bi tweġiba għal mistoqsija parlamentari nru 16846.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI GĦAT-TWAQQIF TA' AWTORITA` TA' MALTA DWAR IL-KOMUNIKAZZJONI

MALTA COMMUNICATIONS AUTHORITY BILL

L-Ordni għal Kumitat ġie moqri

FIL-KUMITAT

L-Onor.

Michael Bonnici, President tal-Kumitati, jippresjedi.

(Ikompli mit-13 ta' Ġunju, 2000)

Klawsola 27 (Kont.) - Kif jiftehmu l-liġijiet, eċċ

Clause 27 (Cont.) - Construction of laws, etc

THE CHAIRMAN: Rimarki?

L-Onor.

Carmelo Abela.

ONOR.

CARMELO ABELA: Mr Chairman, nixtieq nibda billi ngħid li l-aħħar darba bqajt skantat bir-reazzjoni tal-Prim Ministru għal domanda sempliċi li jien għamilt.

Dakinhar il-Prim Ministru daħal hawnhekk rrabjat - mid- dehra kien qed jagħmel xi ħaġa oħra u allura ma kienx jaf eżattament il- mistoqsija li għamilt x'ridt infisser biha - minħabba dik id-domanda li jien għamilt.

Fil-fatt il-mistoqsija kienet dwar jekk min hu involut kienx għamel xi tip ta' studju biex jara jekk hemmx xi diffikultajiet partikolari li għandhom bżonn tul ta' żmien sakemm jiġu settled.

Jien għamilt dik id- domanda għas-sempliċi raġuni biex meta nwaqqfu xi ħaġa ġdida, bħalma hi din l-awtorita`, wieħed ikun jaf xi problemi jeżistu u b'hekk tkun tista' tibda taħdem kemm jista' jkun tajjeb mill-ewwel.

Fl-opinjoni tiegħi r-reazzjoni tal-Prim Ministru għad-domanda tiegħi kienet waħda bla sens, li ċertament turi l-istat ta' paniku li jinsab fih il-Prim Ministru - il-ħuta minn rasha tinten - u allura l-gvern.

Fil-fatt il-Ministru kien diġa` beda jwieġeb għad-domanda tiegħi - ċertament deher li kien fehemha - pero` ma setax jirrispondi mija fil-mija għaliex forsi kellu bżonn ta' briefing min-naħa tan-nies li qed jaħdmu f'dan il-qasam.

Għalhekk jien nitlob lill-Ministru sabiex jekk irnexxielu jġib din l- informazzjoni, forsi jogħġbu jgħaddihielna.

THE CHAIRMAN: Il-Ministru.

ONOR.

ĊENSU GALEA: Fil-fatt jien naħseb li r-risposta għad-domanda ta' l- Onor. Abela tajta dakinhar stess, fis-sens li kull ħaġa pendenti quddiem id- dipartiment tal-gvern responsabbli minn dan is-settur dakinhar li tiġi mwaqqfa l-awtorita`, din tgħaddi għandha.

Fil-prattika huwa diffiċli li wieħed jgħid x'jista' jkun hemm pending quddiem l-awtorita` dakinhar li titwaqqaf.

Jista' jkun li dawk il-kwestjonijiet li llum huma pending quddiem id-dipartiment, sa meta tiġi biex titwaqqaf l-awtorita` ma jibqgħux għaliex ikun skada t-terminu tagħhom u allura jkunu ġew deċiżi, u jista' jkun ukoll li jilħaq ikun hemm affarijiet oħrajn ġodda.

Mr Chairman, għalhekk il-pożizzjoni hija li kull ħaġa li tkun pendenti dakinhar li titwaqqaf l-awtorita` dwar il-komunikazzjoni, tgħaddi mingħand id-dipartiment għal għand l-awtorita`.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 27.

Dawk favur?

(Onor. Membri: Aye) Dawk kontra?

Agreed.

Klawsola 27 għaddiet nem. con. u ġiet ordnata biex issir parti mill-Abbozz ta' Liġi.

Klawsola 28 - Dispożizzjonijiet transitorji.

Clause 28 - Transitory provisions.

THE CHAIRMAN: Il-Ministru.

ONOR.

ĊENSU GALEA: Sur President, wieħed jista' jgħid li din il-klawsola tagħti iktar dettall lill-klawsola ta' qabilha, fis-sens li hawnhekk qegħdin ngħidu li dawk l-affarijiet li jkunu bdew qabel id-data tad-dħul fis-seħħ ta' l-awtorita` jkunu meqjusa bħala li nbdew mill-istess awtorita`.

Dan ifisser li jekk hemm xi drittijiet jew obbligazzjonijiet dawn jiġu ttrasferiti lill-awtorita`.

Subklawsola (3) ta' klawsola 28 tagħti indikazzjoni dwar il-mod kif il- ministru jista', permezz ta' ordnijiet, jagħmel dawk il-provvedimenti li jkunu meħtieġa minn żmien għall-ieħor.

THE CHAIRMAN: L-Onor.

Abela.

ONOR.

CARMELO ABELA: Mr Chairman, meta konna qed niddiskutu klawsola 25 tkellimna dwar jekk għandhiex issir lista ta' l-assi mobbli li se jgħaddu għand l-awtorita`.

Forsi l-Ministru jikkonsidra li tidħol subklawsola li fiha jingħad liema huma l-assi mobbli li se jgħaddu as from day one mingħand id-dipartiment għal għand l-awtorita`.

Din naturalment tkun tapplika biss għall-bidu.

THE CHAIRMAN: Il-Ministru.

ONOR.

ĊENSU GALEA: Mr Chairman, tajjeb li wieħed ifakkar li d- diffikulta` ma kenitx dwar il-fatt li jkun hemm lista tal-proprjeta' mobbli li tgħaddi lill-awtorita`, imma dwar il-mod ta' kif dik il-lista tiġi ddepożitata u fejn se tiġi ddepożitata.

Fil-fatt subklawsola (3) ta' klawsola 28 tgħid hekk:

"(3) Il-Ministru jista' b'ordni jagħmel dawk il-provvedimenti inċidentali, konsegwenzjali u supplementari kif jista' jqis li jkunu xierqa jew spedjenti bil-għan li jiġi stabbilit, kif ikun sew, x'ikunu l-assi ttrasferiti lill-awtorita` b'dan l-Att u jiżgura u jagħti effett sħiħ lit-trasferiment ta' kull proprjeta` jew impriża jew kull dritt jew obbligazzjoni lill-awtorita` b'dan l-Att u jagħmel dawk l- ordnijiet li jistgħu jkunu meħtieġa biex jagħmel kull setgħa u dmir eżerċitabbli mill-Gvern għar-rigward ta' xi proprjeta` jew impriża trasferits eżerċitabbli mill-awtorita` jew f'isimha.".

Mr Chairman, minn dan wieħed jara li s-subklawsola diġa` qed telenka l-mod li bih dawn l-oġġetti jistgħu u għandhom jgħaddu mingħand id-dipartiment għal għand l-awtorita`.

THE CHAIRMAN: L-Onor.

Abela.

ONOR.

CARMELO ABELA: Mr Chairman, mingħajr ma nerġa' niftaħ dan is- suġġett għad-diskussjoni, għaliex ilna nitkellmu fuqu, xtaqt nistaqsi lill- Ministru jekk hux se jintrabat li jkun hemm inventarju ta' l-assi mobbli.

Jidher li l-problema li semma' l-Ministru dwar kif u fejn dan l-inventarju se jiġi ddepożitat ssolviet għaliex ladarba se jitlob dan, naturalment dan se jingħatalu.

Isib oġġezzjoni l-Ministru li jpoġġi dan l-inventarju fuq il-Mejda tal-Kamra?

THE CHAIRMAN: Il-Ministru.

ONOR.

ĊENSU GALEA: L-informazzjoni li għandi hija li l-mod ta' kif isir l-inventarju ta' proprjeta` tal-gvern hija diġa` rregolata mir-regolamenti finanzjarji.

Jiena nemmen li dawn ir-regolamenti għandhom japplikaw ukoll f'dan il-każ partikolari.

Din m'hijiex l-ewwel awtorita' li twaqqfet u l- proċess ta' kif proprjeta` tgħaddi mingħand dipartiment għal għand awtorita` diġa` ġie wżat diversi drabi.

Jien m'għandix dubju li l-istess proċedura se tiġi wżata f'dan il-każ u ċert ukoll li kull persuna li tkun se titlaq minn idejha proprjeta` ikollha kull interess li żżomm records tajba dwar fejn fil-fatt din tkun marret.

Għalhekk naħseb li l-klawsola kif inhi qiegħda taħseb biżżejjed għal dawn it-tip ta' sitwazzjonijiet.

THE CHAIRMAN: Aktar rimarki?

(Onor. Membri: No) Il-mistoqsija hija klawsola 28.

Dawk favur?

(Onor. Membri: Aye) Dawk kontra?

Agreed.

Klawsola 28 għaddiet nem. con. u ġiet ordnata biex issir parti mill-Abbozz ta' Liġi.

Klawsola 29 - Ħatra u funzjonijiet ta' kumitati konsultorji.

Clause 29 - Appointment and functions of advisory committees.

THE CHAIRMAN: Il-Ministru.

ONOR.

ĊENSU GALEA: Mr Chairman, din il-klawsola tagħti l-possibilita` li jitwaqqfu diversi advisory committees, filwaqt li tispjega l-mod ta' kif dawn għandhom jitwaqqfu, ir-raġunijiet għalfejn, kif għandhom jiġu kostitwiti u l-mod ta' kif għandhom jaħdmu.

Huma diversi l-kumitati konsultorji li jistgħu jitwaqqfu; m'hemmx numru ta' kumitati fiss imma jiddependi mill-esiġenzi tax-xogħol li għandu jsir minn żmien għall-ieħor f'dan is-settur.

THE CHAIRMAN: Il-Kap ta' l-Oppożizzjoni.

ONOR ALFRED SANT (Kap ta' l-Oppożizzjoni): Sur President, l-ewwelnett xtaqt nikkummenta fuq l-użu tal-kelma "konsultorju".

Safejn naf jien il- kelma li tintuża s-soltu hija "konsultattivi".

Barra minn dan xtaqt li l-Ministru jispjega ftit eżattament x'inhi l- funzjoni ta' dawn il-kumitati.

X'inhi r-raġuni warajhom?

Qegħdin ngħidu li se jitwaqqfu dawn il-kumitati u jitħallew fl-ajru?

Il-ġimgħa li għaddiet kellna dibattitu sħiħ fuq il-punt li għandu jkun hemm protokoll ta' l-assi fiżiċi li jiġu mqassma u qalulna li m'hemmx għalfejn għaliex dawn affarijiet li jsiru.

Issa hawnhekk il-liġi qed titkellem fuq xi ħaġa li sakemm ma tiġix speċifikata aktar - għalhekk jien stennejt li l- Ministru jispjegalna ftit aktar ...

Mhux kull awtorita` għandha d-dritt ipso facto li tagħmel kumitati konsultattivi?

Per eżempju, is-sena li għaddiet l-awtorita` tax-xandir iddeċidiet li twaqqaf kumitati konsultattivi.

X'inhu l-ħsieb f'dan il-kuntest?

Bil-liġi qed ngħidu li jistgħu jew għandhom jitwaqqfu kumitati konsultattivi imbagħad m'hemm l- ebda spjegazzjoni razzjonali għaliex din il-ħaġa għandha tkun bil-liġi.

THE CHAIRMAN: Il-Ministru.

ONOR.

ĊENSU GALEA: Mr Chairman, rigward jekk għandhiex tidħol il-kelma "konsultattivi" minflok "konsultatorji" ma narax li għandu jkun hemm xi diffikulta` u faċilment nistgħu nipproponu emenda f'dak is-sens.

Għar-rigward imbagħad ta' x'inhi r-raġuni għaliex dawn l-advisory committees qegħdin jissemmew fil-liġi, iirrid ngħid li hija x-xewqa tagħna li dawn il-kumitati jkunu mwaqqfa permezz ta' l-istess liġi.

Wieħed jista' jgħid li b'dan il-mod jingħata status iktar uffiċjali u ċar tal-pożizzjoni u ta' l-importanza ta' dawn id-diversi kumitati konsultattivi.

ONOR.

ALFRED SANT: Sur President, hemm żewġ raġunijiet f'dan li għadna kemm smajna, waħda li hija x-xewqa tal-gvern u l-oħra li permezz tal-liġi, jingħataw aktar standing.

Huwa ovvju li dawn jingħataw aktar standing jekk jissemmew fil-liġi imma ma tispjegax għaliex għandha tidħol fil-liġi.

Allura l-mistoqsija tiegħi hija għaliex il-gvern għandu din ix-xewqa li jkun hawn dawn l-advisory committees imwaqqfa b'dan il-mod.

Hemm xi funzjoni għalihom?

Huwa faċli tgħid advisory committees, imma nerġa' ngħid li l-awtorita` tax-xandir diġa`waqqfet l-advisory committees tagħha u awtoritajiet oħra diġa` għamluhom ukoll.

Ix-xewqa li jkollhom dan l- istanding minn fejn ġejja?

Hemm xi raġuni funzjonali?

Hemm xi raġuni inherent fix-xogħol ta' l-awtorita`?

Fl-antik kienu jgħidu la jridha r-Re daqshekk, m'hemmx aktar x'tispjega.

Imma bir-rispett kollu dik m'hijiex spjega.

THE CHAIRMAN: Il-Ministru.

ONOR.

ĊENSU GALEA: Mr Chairman, l-ewwelnett irrid ngħid li m'għandi l- ebda xewqa li nkun Re, jiġifieri żgur li m'hijiex sempliċement xewqa ta' xi ħadd u daqshekk!

L-idea hi li dawn il-kumitati, fix-xogħol li jkunu qegħdin jagħmlu, jingħataw ċerti responsabbiltajiet.

Fil-fatt klawsola 30 tgħid hekk:

"Il-membri ta' l-awtorita`, il-membri tal-kumitati konsultorji u l- uffiċjali u l-impjegati kollha ta' l-awtorita` għandhom jitqiesu li huma uffiċjali pubbliċi għall-iskop tat-tifsira tal-Kodiċi Kriminali.".

Jiġifieri hawnhekk l-idea hi li l-kumitati li jinħolqu jkunu mhux biss rikonoxxuti bil-liġi pero` jkollhom ukoll obbligazzjonijiet skond l-istess liġi li qegħdin inwaqqfu li jwettqu diversi funzjonijiet li jistgħu jingħataw minn żmien għall-ieħor.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Bir-rispett kollu, Sur President, qegħdin nerġgħu nibdew nagħqdu.

Waħda mir-raġunijiet għalfejn għamilt din id-domanda hija proprju minħabba klawsola 30 li għad irridu niddiskutu, li titkellem dwar id-doveri ta' dawn il-kumitati.

Dawn il-kumitati qegħdin jiġu appuntati ad hoc, imma l-adokkiżmu tagħhom huwa ingastat f'liġi mingħajr ebda idea ta' kif se jaħdmu.

Forsi l-gvern m'moħħu kellu kif se jaħdmu ċerti awtoritajiet regolatorji li jkollhom advisory committees, imma dawn il- kumitati jkollhom rwol istituzzjonali preċiż, speċifikat ukoll bil-liġi.

Nista' nagħti eżempju grandjuż, l-economic and social committee li għandha l-Unjoni Ewropea, li huwa advisory committee imma huwa msemmi li huwa advisory mhux sempliċement qabdu u qalu li huwa advisory.

Qabel joħroġ regolament, liġi jew direttiva ħafna drabi istituzzjonalment il-kummissjoni jew xi tkun tistenna li jkollha l-opinion ta' dak l-advisory committee.

Allura hemmhekk għandek rabta istituzzjonali.

L-iskop li jitwaqqaf advisory committee huwa sabiex bir-rwol tiegħu b'mod preċiż u istituzzjonali, fuq talba f'dan il-każ ta' l-awtorita`, jesprimi opinjoni fuq materja.

U fuq il-bażi ta' dik l-opinjoni, taqbel jew ma taqbilx, l- awtorita` tasal għad-direttiva tagħha.

Din nifimha għaliex tagħmel ċertu sens funzjonali u istituzzjonali imma mhux fl-ajru, li advisory committee jagħti l-pariri "hekk".

X'pariri jagħti?

X'saħħa għandhom?

Fuq liema bażi se jagħtihom?

Kif se jiġi nominat b'mod li se jkunu pariri li għandhom ċertu qafas?

Xi rwol se jkollhom dawn il-pariri fil-miġja istituzzjonali tar-regolazzjoni?

Sur President, hawnhekk ma rridux ninsew li qegħdin nitkellmu fuq xi ħaġa ftit ġdida għall-amministrazzjoni tal-pajjiż, regolamentazzjoni ta' settur sħiħ.

Jekk se noħolqu rules of the game dawn iridu jkunu rules serji li jiftiehmu u mhux fl-ajru.

Jekk se nikkupjaw xi mudelli għandna nikkupjaw b'mod tajjeb u mhux b'mod nej.

Li ngħidu li nagħmlu advisory committee, nipparkjawh hemm u bl-ebda mod m'hemm guidelines ta' kif se jaħdem jew x'se tkun il-funzjonalita` tiegħu, ma nifhimhiex.

Il-Ministru jista' jgħid kemm irid li hija x-xewqa tal-gvern li lil dawn il-kumitati jagħtihom is-saħħa, imma x'saħħa hi?

Is-saħħa toħroġ, nerġa' ngħid, kieku qabel toħroġ ċertu tip ta' direttivi, l-awtorita' l-ewwel tistaqsi l-opinjoni ta' dawn il- kumitati mbagħad tiddeċiedi.

Sur President, nixtieq li jkollna ftit aktar riflessjoni dwar dan il- punt għaliex kif inhi assolutament ma tinftehimx u qed tqajjem problemi oħra li jkollna ċans nitkellmu fuqhom aktar 'il quddiem.

THE CHAIRMAN: Il-Ministru.

ONOR.

ĊENSU GALEA: Fil-fatt, jekk jippermettili l-Kap ta' l- Oppożizzjoni, nagħmel domanda jiena wkoll.

X'inhi d-diffikulta` ta' l- oppożizzjoni?

II-fatt li hemm l-advisory committees imsemmija fil-liġi?

Jew il-fatt li l-funzjonijiet diversi li jista' jkollhom dawn il-kumitati m'humiex speċifikati?

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, hija deċiżjoni tal-gvern jekk iridx jagħmel advisory committees jew le, skond il-pariri li jkollu u skond kif jaħseb hu li għandhom isiru l-affarijiet.

Il-punt tagħna huwa li jekk se ndaħħlu dawn il-kumitati, ir-rwol tagħhom irid ikun definit b'mod preċiż, ħalli nkunu nafu kif dawn se jiffittjaw fl-operat ta' l-awtorita`.

U l-mod ta' kif dawn jiffunzjonaw irid jiġi definit bil-liġi.

Sinċerament ma nafx x'inhi l-idea tal-gvern jekk hux li jkollok advisory committee ipparkjat hemm, jew jekk aħniex se nobbligaw lill-awtorita' li bilfors trid tmur għand l-advisory committee ħalli dan jesprimi l-opinjoni tiegħu.

Jekk tgħodd ta' l-aħħar, allura jrid ikun hemm terms of reference preċiżi li jorbtu istituzzjonalment l-advisory committee ma' l-operat ongoing ta' l-awtorita`, inkella dan ma jkun ifisser xejn anzi joħloq lok kbir għal abbuż.

Dwar dan nitkellmu aktar 'il quddiem.

THE CHAIRMAN: Il-Ministru.

ONOR.

ĊENSU GALEA: Mr Chairman, l-idea li jitwaqqfu dawn il-kumitati hija sabiex ikunu jistgħu jagħtu pariri lill-awtorita` u anke lill-istess ministru.

Il-Kap ta' l-Oppożizzjoni qal li hemm awtoritajiet oħrajn li minn żmien għall-ieħor waqqfu kumitati ad hoc, imma hawnhekk l-idea hija li jkun hemm diversi kumitati - jistgħu jiżdiedu jew jonqsu minn żmien għall- ieħor, skond il-ħtieġa ta' l-istess awtorita` - bl-iskop li jkunu f'qagħda li jagħtu pariri fuq id-diversi suġġetti li jistgħu jinqalgħu.

ONOR.

ALFRED SANT: Mr Chairman, imma xorta waħda jibqa' l-punt ta' kif se jiffunzjonaw dawn l-advisory committees.

L-ewwelnett dawn huma ad hoc - jiġifieri m'hemmx differenza minn kif huma mwaqqfin taħt standing arrangements ta' awtoritajiet jew korporazzjonijiet oħra - u l-liġi ma tgħidlekx kemm se jkun hemm kumitati u fiex jikkonsistu.

It-tieni nett il-mistoqsija xorta tibqa' kif se jiffunzjonaw dawn il- kumitati u x'inhi l-istanding legali tal-funzjonament tagħhom?

Dan se jkun parir privat jew parir istituzzjonalizzat taħt il-liġi?

Fuq liema grounds se jingħata?

Kif se jitmexxa 'l quddiem?

X'inhu l-istatus ta' parir mogħti minn kumitati bħal dawn?

Jien naħseb li dawn il-mistoqsijiet irridu nindirizzawhom u ma nistgħux nibqgħu nitkellmu fl-ajru.

X'se jkun il- mekkaniżmu ta' dawn il-kumitati?

THE CHAIRMAN: Il-Ministru.

ONOR.

ĊENSU GALEA: Mr Chairman, wieħed fil-fatt jista' jgħid li l- mekkaniżmu f'diversi aspetti tiegħu huwa stabilit bil-liġi li għandna quddiemna.

Forsi l-Kap ta' l-Oppożizzjoni jista' jistaqsini fejn hu d- dettall tal-mod ta' kif dawn se jaħdmu, jew x'se jiġri mill-pariri li attwalment jagħtu u jekk l-awtorita` hijiex obbligata li trid bilfors tieħu dawk il-pariri.

Dawn kollha huma domandi rilevanti, pero` jekk wieħed iħares lejn subklawsola (2) ta' klawsola 29 jara li din tgħid li:

"Kumitat konsultattiv għandu, għall-aħjar twettiq tal-provvedimenti ta' dan l-Att, jagħti parir lill-awtorita` dwar dawk l-affarijiet u jwettaq dawk il-funzjonijiet l-oħra li l-Ministru jista' jispeċifika fl-ordni.".

Jiġifieri l-funzjoni li attwalment ikollu kumitat se tkun stipulata fl- ordnijiet li joħorġu minn żmien għall-ieħor.

Allura jkunu dawn l-istess ordnijiet li jispeċifikaw il-mod ta' kif jaħdem kumitat bħal dan u naturalment tkun l-istess ordni li tispeċifika x'jiġri minn pariri bħal dawn.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Jiġifieri b'dan qed nifhmu li kumitat jitwaqqaf by order, il-funzjonijiet tiegħu jiġu definiti by order u jistgħu jerġgħu jiġu mibdula by order ukoll as we go along.

Jien ma nafx pero` naħseb li b'dan il-mod se nkunu qed niftħu coach and horses fuq kif jitmexxa dan il-pajjiż.

Jekk qed nifhem tajjeb qegħdin ngħidu li advisory committee se jitwaqqaf by order - ma nafux eżattament il-portata tiegħu x'inhi - għalkemm il- functions tiegħu ikunu defined by order, jiġu redefined by order u minn kumitat għal kumitat ieħor ikun hemm funzjonijiet u definitions differenti.

Jekk dan huwa dak li qegħdin ngħidu, ċertament m'huwiex il-mod kif jitmexxa pajjiż.

Hawnhekk suppost li qegħdin nitkellmu fuq regolamentazzjoni ta' settur terzjarju li dejjem qed jikber u jiżviluppa u allura ma nistgħux nimxu b'dan il-mod artiġġjanali.

Lanqas fi żmien l- akbar ortokrazija ma kienu jaħdmu hekk!

Jekk qed nagħmlu sistema advisory - it's a moot point jekk intix se tagħmel sistema advisory, imma l-gvern jidher li jrid sistema konsultattiva ma' din l-awtorita` - ejjew niddefinixxu kif se taħdem din is-sistema konsultattiva.

Ħalli nieħdu eżempju wieħed.

Il-membri ta' dawn il-kumitati se jkollhom aċċess għall-files ta' l- awtorita`?

Jistgħu jitolbu files ta' l-awtorita`?

La fi klawsola 30 qed tidħol tal-criminal code allura jistgħu.

Qed nirrealizzaw x'mare magnum qed niftħu meta nagħmlu dawn l-affarijiet?

F'daqqa waħda l-files ta' l- awtorita` se jkunu available għall-advisory committees li se jiġu appuntati ad hoc mill-ministru.

U ma noqogħdux issa bil-litanija li l-ministri tagħna huma responsabbli, li jagħmlu kollox sew, li ma jagħmlux affarijiet abbużivi u fil-kariga jappuntaw biss nies eċċellenti.

Forsi veru u forsi le imma m'għandux x'jaqsam.

Din x'inhi li filli qegħdin noħolqu sistema regolatorja suppost trasparenti - għalkemm il-Ministru qalilna li t- trasparenza hija impliċita u ma jridx idaħħalha fit-text - imbagħad qed indaħħlu feles bħal dan?

Dawn in-nies jiġi appuntati ad hoc by order tal- ministru, jiġu stabiliti terms of reference mill-ministru, il-ministru jista' jerġa' jbiddel il-funzjoni tagħhom u qed nagħtuhom anke l-potenzjal li l-files kollha ta' l-awtorita` jispiċċaw f'idejhom.

Imma nerġa' nistaqsi: Dan sew?

THE CHAIRMAN: Il-Ministru.

ONOR.

ĊENSU GALEA: Mr Chairman, imkien fil-klawsola m'hemm li ordni li tkun ħarġet biex tispeċifika l-funzjoni ta' kumitat partikolari tista' toqogħod tinbidel għall-gost.

Il-pożizzjoni hi li jinħatar kumitat konsultattiv li jwettaq il-funzjoni tiegħu kif speċifikata fl-ordni li tkun qed twaqqaf dak il-kumitat partikolari.

Minn imkien ma jirriżulta li nistgħu noqogħdu nbiddlu minn pożizzjoni għall-oħra u minn darba għall- oħra.

Għar-rigward ta' kumitati differenti nifhimha li jista' jkun hemm ordnijiet differenti għaliex il-funzjoni ta' kumitat partikolari tkun differenti mill-funzjoni ta' kumitat ieħor, pero` mkien ma jirriżulta mil- liġi li jista' jkun hemm ordni li tissostitwixxi ordni oħra li biha jkun twaqqaf kumitat.

Nerġa' ngħid li jista' jkun hemm ordnijiet differenti imma għal kumitati differenti.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Iva, din tirriżulta mill-fatt li m'hijiex projbita.

Tista' toħroġ order li tiddefinixxi b'ċertu mod u tista' imbagħad terġa' toħroġ order warajha li tibdel dawk it-terms of reference.

Jista' jsir dan għaliex m'huwiex projbit bil-liġi.

U dan apparti mill-fatt li l-Ministru ma rrispondiex għall-mistoqsija l-oħra rigward jekk il-membri ta' dawn l- advisory committees humiex se jkollhom aċċess għall-files kollha ta' l- awtorita`.

THE CHAIRMAN: Il-Ministru

ONOR.

ĊENSU GALEA: Mr Chairman, l-aċċess għall-files m'huwiex dritt awtomatiku.

Tkun l-istess awtorita` li fid-diskrezzjoni tagħha tagħti jew ma tagħtix aċċess għall-files.

Irridu niftakru hawnhekk li dawn il- kumitati se jkunu qed jagħtu pariri.

Issa jekk l-awtorita` tħoss li hemm files li għandhom ikunu għad-dispożizzjoni ta' kumitat biex huwa jkun f'qagħda li jagħti parir fil-konfront ta' suġġett li jkun qed jiġi diskuss minnu allura tista' tgħaddi dawn il-files, pero` ma jeżisti ebda dritt awtomatiku.

Kull talba trid tiġi kkonsidrata fuq il-merti tagħha - dik hija l-implikazzjoni li hawn fil-liġi li għandna quddiemna - u tkun l- awtorita` innifisha li tiddeċiedi jekk file għandux jgħaddi jew le għal għand il-kumitat li jkun qed jagħti l-pariri.

ONOR.

ALFRED SANT: Mr Chairman, nixtieq li jkollna saqajna ma' l-art hawn għax b'dan kollu kulma qed ngħidu hu li se jkun hemm aktar nies li jistgħu jdaħħlu jdejhom fil-borma u, fl-idea tiegħi, se niftħu tieqa oħra biex ikun hemm aktar nies li jkollhom aċċess dirett għall-files ta' l- awtorita`.

(Interruzzjonijiet) Nafu li dawn l-affarijiet jiġru u m'għandniex niftħu tieqa aħna stess.

Mhux ovvju li wħud mill-membri ta' l- advisory committees se jħossuhom intitolati li jikkuntattjaw direttament amministraturi fl-awtorita` u jiddubbaw l-affarijiet u l-informazzjoni li għandhom bżonn!

Qed nagħtuhom l-istanding aħna għax qed insejħulhom public officers.

Dan hu l-punt kollu għax tant din l-istorja hi miftuħa li ma tagħmilx sens kif qed tiġi ppreżentata.

Jekk il-gvern irid dawn it-tip ta' kumitati għandu jispeċifika kif se jaħdmu u għandu jorbot il-proċedura, per eżempju, ma' dik ta' l-advisory committees fl-Ewropa - wara kollox intom dejjem tadurawha l-Ewropa! - fejn l-advisory committee jkollu talba formali għal parir, jagħmel l-istudji u l- konsultazzjonijiet meħtieġa, jgħaddi l-parir u mbagħad fuq il-bażi tal- parir li jkollha u ta' l-expertese tagħha, l-awtorita` tasal għal policy directive.

Dik hija l-proċedura.

Trid tistituzzjonalizza l-konsultazzjoni imma tistituzzjonalizzaha b'mod li tkun trasparenti u mhux tiftaħ lok għal akar abbużi.

Nerġa' ngħid li hija ħaġa ċara li se nkunu qed niftħu tieqa biex membri ta' dawn il-kumitati jikkuntattjaw direttament amministraturi fl-awtorita` jekk m'aħniex se nispeċifikaw b'mod ċar x'se tkun il-funzjoni tagħhom.

Imbagħad hemm ukoll il-punt l-ieħor, li ċ-chairman ta' dawn il-kumitati jrid ikun membru ta' l-awtorita`.

Tajba din!

Mela aktar u aktar qed inħalltu l-bejgħa għax il-pariri se jingħataw lill-awtorita` minn advisory committee li se jkun chaired minn membru ta' l-awtorita`.

Fil-fehma tiegħi dan ma jagħmilx sens.

Subklawsola (4) ta' klawsola 29 jien nifhimha li qed tgħid li fil-kumitat se jkun hemm membru li jirrappreżenta lill-awtorita` bħala chairman tal-kumitat.

THE CHAIRMAN: Il-Ministru.

ONOR.

ĊENSU GALEA: Mr Chairman, il-Kap ta' l-Oppożizzjoni qed jibni l- argument tiegħu fuq il-fatt li kull kumitat ikun jikkonsisti minn rappreżentant ta' l-awtorita`.

Imkien fil-klawsola m'hemm li l-persuna li tkun qed tirrappreżenta lill-awtorita` fil-kumitat trid tkun membru ta' l- istess awtorita`.

ONOR.

ALFRED SANT: Aħjar tiċċekkja ftit għaliex imbagħad hemm "members of the authority".

ONOR.

ĊENSU GALEA: Fil-fatt qegħdin jikkonfermawli li l-membru li jkun qed jirrappreżenta lill-awtorita` fil-kumitat mhux bilfors li jkun membru ta' l-awtorita`.

L-idea hi li ma jkunx membru ta' l-awtorita` u mkien ma huwa implikat li jrid ikun membru ta' l-awtorita`.

Ikun il-president tal- kumitat konsultattiv pero` mhux bilfors ikun membru ta' l-awtorita`.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Imma issa qed iddaħħal punt differenti.

Jiġifieri l- ministru se jappunta membru li jirrappreżenta lill-awtorita`, liema membru jkun magħżul mill-istess awtorita`?

Mela l-awtorita` tagħżel lil xi ħadd biex il-ministru jappuntah bħala chairman tal-kumitat.

Imma mbagħad tqum il- problema l-oħra ta' fejn hemm "and such other members as the Minister may deem fit to appoint".

"The Minister may deem fit to appoint" according to what criteria?

(Interruzzjonijiet) Onor. Galea, dan mhux tfettiq!

Meta semmejna l-konsumatur u staqsejna jekk dan għandux ikun rappreżentat fuq livell ta' awtorita` għedtulna li le, u anke dwar kriterji oħra wkoll għedtulna le.

Imma allura x'inhu l-punt ta' parir ta' kumitat konsultattiv li l-parametri tiegħu lanqas huma definiti ?

Kull darba qed nispiċċaw immorru lura lejn il-ministru!

THE CHAIRMAN: Il-Ministru.

ONOR.

ĊENSU GALEA: Mr Chairman, ir-risposta għad-domandi li qed jagħmel il-Kap ta' l-Oppożizzjoni joħorġu waħedhom minn din il-liġi.

Għal darb'oħra reġa' ssemma l-konsumatur - jista' jkun li wieħed mill-kumitati jkun qed jittratta proprju l-aspett tal-konsumatur - pero` ma ninsewx li l- funzjoni ta' kull kumitat tkun speċifikata mill-mument li jiġi appuntat permezz ta' ordni li tiġi ppubblikata.

Mela l-kwestjoni ta' x'se jagħmel, kif se jagħmlu u l-parametri li se jaħdem fihom se jkunu stabiliti b'ordni għal dak il-kumitat partikolari.

Naħseb li l-kwestjoni li l-membru li jkun qed jirrappreżenta lill- awtorita` fil-kumitat mhux bilfors li jkun membru ta' l-istess awtorita` b'xi mod ġiet iċċarata, għalkemm issa qamet il-problema dwar "dawk il- membri l-oħra li l-Ministru jista' jqis li jkun xieraq li jaħtar".

Kull kumitat jenħtieġ expertise partikolari u huwa minħabba f'hekk li jkun hemm membri li jinħatru minn żmien għall-ieħor fuq kumitati differenti.

Kull kumitat se jkun magħmul b'mod li l-president tiegħu jkun qed jirrappreżenta lill-awtorita` u l-membri l-oħra kollha jiġu maħtura mill-ministru biex jaqdu l-funzjoni partikolari li għalihom ikun ġie maħtur il-kumitat.

THE CHAIRMAN: Aktar rimarki?

L-Onor.

Louis Buhagiar.

ONOR.

LOUIS BUHAGIAR: Mr Chairman, din il-klawsola qed titkellem fuq il- ħatra ta' l-advisory committees.

Skond din l-istess liġi se jkun il- ministru li jara li din il-policy titwettaq billi jappunta l-awtorita`, id- direttorati u anke l-kumitati konsultattivi, pero` l-funzjoni ta' dawn il- kumitati m'hijiex definita sew fil-liġi.

Issa aħna lkoll nafu li fi struttura ta' management, iżjed kemm iddaħħal affarijiet, iżjed kemm tikkomplika l-affarijiet u iżjed kemm ma tispeċifikax il-funzjonijiet ta' kull settur iżjed se jkollok konfużjoni.

Jien hawnhekk nistaqsi lill- Ministru jekk din il-klawsola ġietx ikkupjata verbatim minn xi liġi oħra u jekk ħasibx dwar il-funzjoni ta' dawn il-kumitati.

Se ndaħħlu iżjed taħwid u iżjed hierarchy, biex imbagħad ikun hemm ideat konfliġġenti rigward il-policies u nispiċċaw neħlu ma' l-iċken diffikulta'.

Meta ftit tal-minuti ilu minn din in-naħa reġgħet qamet il-kwestjoni tal- konsumatur, il-Ministru qal li jaf jaħtar kumitat konsultattiv li l- funzjoni tiegħu tkun speċifikament l-interessi tal-konsumatur.

(Interruzzjonijiet) Imma tinsiex li fil-bidu intom irreżistejtuha din l- idea u ma ridtux li membru fuq l-awtorita` jkun magħżul biex jirrappreżenta l-interessi tal-konsumatur.

Jiġifieri issa għaliex sibtu post fejn tista' tidħol, allura se tagħmlu kumitat konsultattiv!

Jien irrid inħeġġeġ lill- Ministru jaħseb sew biex l-affarijiet nagħmluhom iżjed sempliċi.

Jien naħseb li dawn il-kumitati konsultattivi, direttorati u l-awtorita` innifisha se jkollhom funzjonijiet li m'humiex definiti u se nispiċċaw biex ma' l-iċken problema jkun hemm ħafna ideat differenti, iżjed hierarchy u iżjed komplikazzjonijiet u minflok nimxu 'l quddiem nispiċċaw neħlu.

THE CHAIRMAN: Il-Ministru.

ONOR.

ĊENSU GALEA: Mr Chairman, jien assolutament ma nara l-ebda kwestjoni ta' konflitti u ġerarkiji u m'iniex qed nifhem x'qed tipprova tgħid l-oppożizzjoni dwar dawn il-kumitati.

THE CHAIRMAN: L-Onor.

Buhagiar

ONOR.

LOUIS BUHAGIAR: Mr Chairman, jien nixtieq li l-Ministru jispjega lil din il-Kamra x'differenzi se jkun hemm bejn il-funzjoni tal-kumitati konsultattivi, il-funzjoni ta' l-awtorita` nnifisha u l-funzjoni tad- direttorati.

THE CHAIRMAN: Il-Ministru

ONOR.

ĊENSU GALEA: Mr Chairman, meta wieħed jitkellem fuq advisory committee mal-ewwel jiġih f'moħħu kumitat li jiddiskuti suġġett partikolari u li jista' jressaq il-pożizzjoni tiegħu bħala parir lill-awtorita`, pero` l-awtorita` mhux bilfors li tieħu dak il-parir.

Il-funzjoni ta' dawn il- kunsilli konsultattivi hija proprju li jaraw xi tkun il-pożizzjoni f'suġġett partikolari minn żmien għall-ieħor.

Ċertament m'hemm l-ebda kwestjoni ta' konflitt bejn id-direttorat, l-awtorita` u l-ministru.

Jiena naħseb li inqas ma nippruvaw noħolqu suspetti f'dan l-istadju aktar aħjar, kemm għall-andament ta' l-istess awtorita` kif ukoll għall-interess ta' kull persuna li 'l quddiem b'xi mod tista' tkun qed taqdi dmirha ma' din l- awtorita`.

Rigward il-punt tal-konsumatur irrid ngħid li din assolutament m'hijiex kwestjoni ta' pika.

L-idea li wieħed mill-kumitati jkollu wkoll il- funzjoni li jħares l-aspett tal-konsumatur ilha tissemma, pero` li rappreżentant tal-konsumatur ikun fl-awtorita` nnifisha hija xi ħaġa totalment differenti.

THE CHAIRMAN: L-Onor.

Buhagiar

L-ONOR.

LOUIS BUHAGIAR: Mr Chairman, l-oppożizzjoni m'hijiex qed tgħid li l-awtorita` mhux se jkollha bżonn ta' pariri.

Jiena għandi naħseb li jekk in-numru tal-membri fuq il-bord ta' l-awtorita' se jkun limitat dawn se jkollhom bżonn xi tip ta' parir, pero` diġa` hemm biżżejjed istituzzjonijiet stabiliti b'din il-liġi minn fejn din l-awtorita` tista' tiġbed il-pariri.

Diġa` semmejna d-direttorati - u jekk wieħed jerġa' jmur fuq l-iskeda, fejn hemm id-direttorati, isib li hemmhekk hemm direttorati biżżejjed li se jiġu maħtura mill-ministru u mill-awtorita`, u anke n-numru ta' dawn id-direttorati jista' jiżdied bl-ordni tal-ministru - u issa jien nistenna li l-Ministru jagħtina risposta dwar x'funzjonijiet se jkollhom differenti d-direttorati minn dawk tal-kumitati.

Nerġa' ngħid li aħna m'aħniex qed niddiskutu din il-liġi biex sempliċement infettqu jew intawlu.

Kif diġa` spjegajna, aktar ma jkollok setturi varji b'funzjonijiet differenti akbar se jkun it-taħwid, speċjalment jekk ma tispeċifikalhomx preċiżament l-funzjonijiet tagħhom.

S'issa l-Ministru għadu ma taniex spjegazzjoni dwar id-differenza li teżisti bejn il-funzjonijiet ta' dawn il-kumitati konsultattivi u l- funzjonijiet tad-direttorati.

THE CHAIRMAN: Iktar rimarki?

L-Onor.

Abela

ONOR.

CARMELO ABELA: Mr Chairman, nibda mill-kumment li għamel il- Ministru, fejn qal li qed inqajmu ħafna suspetti bla bżonn.

Jiena naħseb li dan huwa l-ħin li nitkellmu fuq il-problemi kollha li jistgħu jinqalgħu u ta' min wieħed jaħseb fuqhom bis-serjeta`, fis-sens li dawn huma problemi li jistgħu jinqalgħu malli tibda tiffunzjona l-awtorita`.

Il-fatt li n- nota marġinali ta' din il-klawsola sempliċement tgħid "ħatra u funzjonijiet ta' kumitati konsultorji" u ma titkellimx dwar il-parametri ta' kif dawn se jiffunzjonaw, diġa` hija problema li wieħed irid jittekkilja bis-serjeta`.

Apparti dan imbagħad naħseb li subklawsola (4) ma tagħmilhiex ċara biżżejjed jekk il-membru li se jkun qed jirrappreżenta lill-awtorita` fuq l- advisory committee huwiex se jkun membru ta' l-awtorita` jew jekk huwiex se jkun maħtur ad hoc.

Subklawsola (2) tgħid li:

"Kumitat konsultorju għandu, għall-aħjar twettiq tal-provvedimenti ta' dan l-Att, jagħti parir lill-awtorita` dwar dawk l-affarijiet u jwettaq dawk il-funzjonijiet l-oħra li l-Ministru jista' jispeċifika fl-ordni.".

Jiġifieri hawnhekk il-kumitati konsultattivi qegħdin għall-awtorita` mhux għall-ministru; il-ministru jidħol biss jekk ikun hemm funzjonijiet oħrajn li jkunu jridu jiġu miżjuda permezz ta' ordni.

Allura x'inhi r-raġuni li l- kumitati konsultattivi se jinħatru mill-ministru u mhux mill-istess awtorita`?

Għaliex inħass li dawn għandhom jinħatru mill-ministru ladarba dawn se jagħtu pariri lill-awtorita`?

THE CHAIRMAN: Aktar rimarki?

L-Onor.

Buhagiar.

ONOR.

LOUIS BUHAGIAR: Mr Chairman, jekk wieħed jagħti ħarsa lejn l-ewwel skeda annessa ma' dan l-abbozz ta' liġi, jara li għal kull direttorat li se jinħoloq hemm speċifikat il-funzjonijiet jew l-intenzjoni tal-ħatra.

Jista' allura l-Ministru jgħidilna jekk għandux xi ħsieb dwar l-iskop tal- kumitati konsultattivi?

Kif diġa` għedt, għal dak li għandu x'jaqsam mad- direttorati l-ħsieb qiegħed hemm u aħna naqblu miegħu, imma għall-kumitati konsultattivi jista' wieħed jilluminana ftit dwar x'użu jista' jkollhom?

Il- Ministru semma' l-possibbilta` ta' kumitat li jipproteġi d-drittijiet tal- konsumatur - aħna xorta nibqgħu nsostnu li l-konsumatur kellu jiġi protett b'mod iżjed sostanzjali minn hekk - imma apparti dak il-Ministru għandu xi ħsibijiet oħra?

THE CHAIRMAN: Il-Ministru.

L-ONOR.

ĊENSU GALEA: Mr Chairman, il-funzjoni tad-direttorati hija totalment differenti mill-funzjoni tal-kumitati konsultattivi u jien ma nistax nifhem b'liema ġbid ta' l-immaġinazzjoni nistgħu nħalltu l-funzjoni tad-direttorati ma' dik tal-kumitati konsultattivi.

Meta ddiskutejna l-pożizzjoni tat-tliet direttorati li hawn stabiliti bil- liġi u ta' direttorati oħrajn li jista' jkun hemm il-ħtieġa li jissostitwuhom jew jiżdiedu magħhom, tkellimna dwar sezzjoni sħiħa tas- settur tal-komunikazzjoni.

Se jkun hemm direttorat responsabbli mit- telekomunikazzjonijiet, direttorat responsabbli mid-data protection u direttorat ieħor responsabbli mis-sistemi ta' l-informazzjoni u sistemi oħrajn.

Jiġifieri għandna biċċa kbira ta' dan is-settur li għal skopijiet ta' amministrazzjoni se tkun taħt direttorat partikolari.

Mill-banda l- oħra l-funzjoni tal-kumitati konsultattivi hija totalment differenti għaliex tieqaf ma' l-għoti tal-parir li jistgħu jagħtu fuq xi punt partikolari.

Rigward kemm se jkun hemm minn dawn il-kumitati konsultattivi, diġa` għedt li f'dan l-istadju huwa diffiċli li wieħed jgħid.

Subklawsola (2) tgħid li l-funzjoni li se jkollu kumitat se tkun dik speċifikata f'ordni apposta li toħroġ għat-twaqqif ta' dak il-kumitat u l-istess ordni se tkun qed issemmi wkoll il-funzjoni ta' dak il-kumitat konsultattiv partikolari.

Għalhekk il-kwestjoni ta' diżgwid bejn kumitat konsultattiv u direttorat assolutament m'għandhiex għalfejn tqum.

L-Onor.

Abela staqsa wkoll x'inhi l-pożizzjoni tal-membru li jkun qed jirrappreżenta lill-awtorita` fuq xi wieħed minn dawn il-kumitati.

Din se tkun proprju l-persuna li tirrappreżenta lill-awtorita`, xejn aktar u xejn inqas.

THE CHAIRMAN: L-Onor.

Abela.

L-ONOR.

CARMELO ABELA: Mr Chairman, il-Ministru kulma qal hu li dan se jkun jirrapreżenta lill-awtorita`, imma d-domanda li għamilt jien tmur oltre minn hekk.

Jien qed nistaqsi x'relazzjoni se jkollu ma' l-awtorita` dan il-membru bħala rappreżentant ta' l-awtorita`.

Kif se jirrapportalhom?

Nafu li se jkun maħtur biex jirrappreżenta lill-awtorita`, imma x'relazzjoni se jkun hemm bejniethom?

Staqsejt ukoll lill-Ministru jekk jaħsibx li għandha tkun l-awtorita` nnifisha li taħtar lil dawn il-kumitati konsultattivi ġaladarba dawn se jirrapportaw direttament lilha.

THE CHAIRMAN: Il-Ministru.

L-ONOR.

ĊENSU GALEA: Nimmaġina li dawn jibdew jibagħtu l-korrispondenza lil xulxin bl-e-mail!

Fl-abbozz imkien m'hawn li l-kumitati konsultattivi se jkollhom id-dritt li jkunu preżenti għal-laqgħat ta' l-awtorita`.

Ma nafx għalfejn qegħdin naraw affarijiet estranji li fil-fatt ma jirriżultaw minn imkien.

Għar-rigward imbagħad tal-punt dwar jekk għandux ikun il-ministru li jaħtar lil dawn il-membri, nista' ngħid li f'dan l-istadju nħass li għandu jkun il-ministru li jaħtarhom.

Issa jista' jerġa' jkun hawn min isemmi r-re jew ir-reġina, pero` ilkoll nafu li b'xi mod trid tiddeċiedi kif tagħmel l- affarijiet, u l-uniku mod li tasal biex l-affarijiet jitwettqu huwa proprju billi tiddeċiedi.

Id-deċiżjoni f'dan ir-rigward hi li jkun il-ministru li jaħtar il-membri ta' kumitati bħal dawn.

THE CHAIRMAN: L-Onor.

Abela

L-ONOR.

CARMELO ABELA: Mr Chairman, huwa interessanti kif jinbidlu ż- żmenijiet!

Jien niftakar li meta aħna konna ressaqna l-abbozz ta' liġi li jirregola t-telekomunikazzjoni u li fih il-ministru kien imsemmi mhux ħażin - ma kienx imsemmi daqskemm huwa msemmi hawnhekk - l-oppożizzjoni Nazzjonalista dak iż-żmien kienet qajmet baraxx sħiħ dwar l-indħil mill- ministru.

Issa hawnhekk qed ngħidu li l-ministru se jaħtar membri li se jirrapportaw direttament lill-awtorita` u xejn ma jsir jekk mhux bl-ordni tal-ministru.

U għaliex nistaqsu x'funzjonijiet se jkollhom dawn il- kumitati jiġi l-Ministru u joqgħod iwaqqa' l-affarijiet għaċ-ċajt u jgħidilna li se jikkomunikaw bl-e-mail!

Sur President, aħna qegħdin nippruvaw nantiċipaw ċerti problemi li jistgħu jinqalgħu.

Jekk in-naħa tal-gvern jippretendu li aħna għandna naċċettaw xi ħaġa sempliċement għaliex il-Ministru jkun iddeċieda hekk allura might as well ma nersqux 'il hawn, il-gvern jibqa' għaddej b'xogħlu u mbagħad jibagħtilna l-approved version id-dar bl-e-mail!

Jien naħseb li aħna ġustifikati li nistaqsu kif se jaħdmu l-affarijiet għaliex hemm implikazzjonijiet oħrajn.

Per eżempju, il-membri tal-kumitati se jitħallsu?

Dawn il-kumitati se jibdew jiddiskutu xi ħaġa never-ending?

Forsi l-Ministru jista' jgħidli li dan kollu joħroġ mill-istess ordni tal- ministru, imma jien naħseb li din il-Kamra għandha kull dritt li qabel tapprova xi ħaġa tistaqsi x'intenzjonijiet għandu l-gvern.

Jien nispera li l-mistoqsijiet li qed nagħmlu aħna għamilhom diġa` l- gvern u nispjega wkoll li kellu xi tip ta' risposta għalihom.

Jekk ma għamilhomx għamel ħażin u allura aktar u aktar huwa d-dmir ta' l- oppożizzjoni li tiġbed l-attenzjoni għalihom.

Aħna ma noqogħdux nagħmlu dawn id-domandi għall-gost.

Il-gost u l-pjaċir tiegħi huwa li noqgħod id- dar mat-tifel u mhux li niġi hawnhekk.

THE CHAIRMAN: Aktar rimarki?

L-Onor.

Buhagiar.

ONOR.

LOUIS BUHAGIAR: Mr Chairman, jien xtaqt inkompli fuq l-istess ton li spiċċa bih l-Onor.

Abela u nkompli nsostni li b'dan li qed nagħmlu, minflok li se nħaffu l-affarijiet u nagħmluhom iżjed ċari, se nkomplu nikkomplikawhom.

Jekk il-gvern qed jinsisti li jdaħħal din il-klawsola almenu missu għamel il-homework sew.

Per eżempju, skond din il-klawsola, il-ministru jista' b'ordni jistabilixxi li jinħatru kumitati konsultattivi mid-data li jistabilixxi hu stess, imma m'hemmx terminu ta' żmien ta' kemm dawn se jdumu jaħdmu.

Imbagħad subklawsola (6) tgħid li dak kollu li japplika għal klawsola 8 għandu japplika għal din il-klawsola wkoll.

Issa jekk immorru lura għal klawsola 8 insibu li din titkellem dwar li l-laqgħat tal-kumitati konsultattivi u tgħid li dawn għandhom jissejħu mill-president u m'għandhomx ikunu inqas minn darba fix-xahar, imma m'hemmx speċifikat għal kemm tul ta' żmien se jkunu qed joperaw dawn il-kumitati konsultattivi.

(Interruzzjonijiet) Jiġifieri diment li jaħtarhom il-ministru dawn se jibqgħu jaħdmu għal dejjem?

Mr Chairman, il-liġijiet għandna nagħmluhom b'mod serju biex ma noqogħdux niġu hawnhekk kull ħmistax jew kull tliet ġimgħat u nerġgħu nemendawhom.

Huwa għalhekk li l-oppożizzjoni tagħmel il-kritika u s-suġġerimenti tagħha.

Jien naħseb li huwa importanti li nkunu nafu x'terminu ta' żmien se jkollhom dawn il-kumitati konsultattivi u nissuġġerixxi lill-Ministru sabiex jagħmel emenda f'dan is-sens, u la jkun fiż-żifna jagħmel emenda oħra li tkun tispeċifika n-numru ta' membri li jista' jkun hemm fuq l- istess kumitati.

THE CHAIRMAN: Il-Ministru.

L-ONOR.

ĊENSU GALEA: Għar-rigward tad-domanda dwar it-terminu taż-żmien nista' ngħid lill-Onor.

Buhagiar li subklawsola (2) twieġeb proprju għaliha, u għar-rigward taż-żewġ punti mqajma aktar kmieni nixtieq nipproponi dawn l-emendi:

"Z" Minflok il-kliem "kumitat konsultorju" u "kumitati konsultorji" kull fejn jinsabu fit-test Malti tal-klawsola 29, għandhom jidħlu f'kull każ il-kliem "kumitat konsultattiv" u "kumitati konsultattivi" rispettivament.

"Z" For the words "kumitat konsultorju" and "kumitati konsultorji" wherever they occur in the Maltese text of clause 29, there shall be substituted in each case the words "kumitat konsultattiv" and "kumitati konsultattivi" respectively.

"AA" Fit-test Malti tas-subklawsola (5) tal-klawsola 29, minflok il-kliem "s-subartikoli (5) u (8) ta' l-artikolu 8" għandhom jidħlu l-kliem "s- subartikoli (5) u (8) ta' l-artikolu 3".

"AA" In the Maltese text of subclause (5) of clause 29, for the words "s- subartikoli (5) u (8) ta' l-artikolu 8" there shall be substituted the words "s-subartikoli (5) u (8) ta' l-artikolu 3".

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, hawnhekk ma niġux biex naħlu ż-żmien!

Aqra subklawsola (2) u tara li din ma tgħid xejn dwar terminu ta' żmien għal dawn il-kumitati konsultattivi.

Subklawsola (2) tgħid hekk:

"Kumitat konsultorju għandu, għall-aħjar twettiq tal-provvedimenti ta' dan l-Att, jagħti parir lill-awtorita` dwar dawk l-affarijiet u jwettaq dawk il-funzjonijiet l-oħra li l-Ministru jista' jispeċifika fl-ordni."

THE CHAIRMAN: Il-Ministru.

ONOR ĊENSU GALEA: Ma nafx kif nitkellmu bil-Malti u ma niftehmux!

Jien kont qed ngħid li fl-ordni jista' jkun hemm ukoll speċifikat il-perijodu ta' żmien li matulu jkun se jopera l-kumitat.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, bħalma f'subklawsola (1) hemm "b'seħħ minn dik id-data jew dawk id-dati li l-Ministru jista' b'ordni jistabilixxi", allura skond il-liġi trid tagħmel terminu ta' żmien biex l- affarijiet ikunu ċari u mhux noqogħdu nipprovaw inwaqqgħu kull argument ta' l-oppożizzjoni għaż-żufjett sempliċement billi nivvintaw il- possibbiltajiet.

Il-Ministru qed jgħid li hemm il-possibbilta` li jagħti terminu ta' żmien meta jiġi biex iwaqqaf kumitat konsultattiv.

U jekk ma jagħtix terminu ta' żmien xi jsir?

ONOR.

MEMBRU: Isir permanenti, tajba din!

THE CHAIRMAN: L-Onor.

Abela.

ONOR CARMELO ABELA: Mr Chairman, il-Ministru għadu ma weġibnix għad- domanda dwar jekk il-membri maħtura fuq il-kumitati konsultattivi hux se jkollhom xi tip ta' ħlas.

ONOR.

MEMBRU: Dik ukoll toħroġ mill-ordni!

THE CHAIRMAN: Il-Ministru.

ONOR.

ĊENSU GALEA: Mr Chairman, jien nifhem li se tkun l-istess awtorita` li tiddeċiedi jekk ikunx hemm ħlas jew le għal funzjoni partikolari.

Ma naħsibx li fl-abbozz ta' liġi nistgħu nispeċifikaw hux se jkun hemm tali pagament għat-tali u għat-tali membru.

Safejn jien informat m'hemm l-ebda liġi li tgħid li t-tali membru tat-tali awtorita` se jkollu LmX fis-sena bħala ħlas tas-servizzi tiegħu.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, hawnhekk hawn il-Ministru Austin Gatt li huwa avukat, u nitolbu jgħidilna fejn hemm speċifikat fil-liġi li l-ministru jista' jittermina l-ħidma ta' kumitat konsultattiv.

ONOR.

AUSTIN GATT: Nissuġġerixxi li l-Onor.

Membru jieħu parir mingħand l-avukat tiegħu!

ONOR.

LOUIS BUHAGIAR: Imma hawnhekk m'aħniex il-qorti!

ONOR.

AUSTIN GATT: Mr Chairman, jien m'iniex hawnhekk bħala avukat u m'iniex hawn biex nagħti pariri lill-Onor.

Buhagiar.

Jekk irid parir legali jmur jistaqsi lill-avukat tiegħu.

Sempliċi!

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, nerġa' ngħid li hawnhekk qegħdin fil- Kamra tar-Rappreżentanti u mhux il-qorti.

(Interruzzjonijiet) Inti l- ewwel ma tkellimtx fil-microphone.

Issa kun raġel, tkellem fil-microphone u għidilna taħt liema subklawsola jista' ministru jittermina l-ħidma ta' kumitat konsultattiv.

THE CHAIRMAN: Il-Ministru.

ONOR.

AUSTIN GATT: Kieku l-Onor.

Buhagiar staqsa l-parir ta' l-avukati li għandhom in-naħa ta' l-oppożizzjoni kien ikun jaf li subklawsola (1) tikkomprendi dak il-poter.

Jekk l-Onor.

Membru mhuwiex biżżejjed intiż nitolbu jmur jieħu parir suret in-nies.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, għall-informazzjoni tal-membri kollha se naqra l-ewwel subklawsola li tgħid hekk:

"B'seħħ minn dik id-data jew dawk id-dati li l-Ministru jista' b'ordni jistabilixxi, għandhom jinħatru għar-rigward ta' dak is-settur li l- Ministru jista' f'ordni bħal dak jispeċifika, kumitati konsultorji.".

Mela dawn il-kumitati jista' iwaqqafhom biss u ma jistax jitterminahom.

Issa jekk l-Onor.

Gatt għandu xi suġġeriment ieħor kif ministru jista' jittermina l-operat ta' dawn il-kumitati konsultattivi jgħidilna.

ONOR AUSTIN GATT: Mid-dehra l-Onor.

Buhagiar ma jafx bil-massima legali li piu' comprende il meno!

ONOR.

LOUIS BUHAGIAR: Mr Chairman, billi l-Ministru uża espressjoni bit- Taljan ma jfissirx li spjega l-liġi.

Il-liġi hija miktuba b'Malti ċar u ma tispeċifikax kif ministru jista' jittermina l-ħidma ta' dawn il-kumitati konsultattivi.

Issa jekk skond hu hemm xi subklawsola oħra li tispjega dak li kien qed jgħid nitolbu jgħidli.

Jiena qiegħed hawnhekk biex nitgħallem ukoll!

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, inqalgħu problemi fuq din il-klawsola għaliex suppost li qed niddiskutu r-regolamentazzjoni ta' settur li huwa sensittiv ta' l-għaġeb, se jespandi bil-kbir u nafu li saru ċerti negozjati fid-dlam min-naħa tal-gvern ma' xi operaturi tat-telekomunikazzjoni li wasslu għal ċertu qsim tas-suq - din issa qed tissejjaħ liberalizzazzjoni! - u fuq il-bażi ta' dawk in-negozjati għandna dan l-abbozz ta' liġi.

Kemm ilna niddiskutu din il-liġi fil-committee stage ma waqafna qatt nisħqu fuq il-kunċett tat-trasparenza, bil-Ministru dejjem iwieġeb li t-trasparenza hija impliċita f'kull ħaġa li qed nipproponu.

Fil-fatt għaddejna struttura wara l-oħra sejrin hekk.

Iżda meta mbagħad nagħfsu lill-Ministru biex jgħidilna minn fejn toħroġ it-trasparenza fl-istrutturi li qed ipoġġi f'din il-liġi, dejjem nispiċċaw immorru lura lejn il-kunċett li l-ministru jiddeċiedi kollox hu, kemm għar-rigward ta' min se jkun fl-awtorita`, min se jkun fid-direttorati u mil-liema direttivi joħorġu.

Kellna rifjut saħansitra li d-direttivi jiġu ppubblikati u kieku ma nsistejniex aħna lanqas kienu se jkunu bil-kitba.

Issa hawnhekk qed naslu għal punt ieħor fejn qed ifaqqsu l-hekk imsejħa advisory committees, dawn li se jkollhom input dirett fil-mod ta' kif tiġi organizzata r-regolamentazzjoni.

Bil-mod kif inhi miktuba din il-klawsola jista' jagħti anke ċans ta' overlap bejn ix-xogħol li jagħmlu dawn il- kumitati konsultattivi u x-xogħol li jagħmlu d-direttorati, għaliex il-liġi qed tagħti l-fakulta` lill-ministru li jappunta dawn l-advisory committees u jagħtihom terms of reference.

U l-pariri li jagħtu dawn il-kumitati jistgħu jkunu on such matters li għandhom x'jaqsmu mal-carrying-out ta' dan l-Att u anke "such other matters as the Minister may specify in the order".

Allura huwa ċar li l-ministru għandu l-fakulta`, permezz ta' dan li qed nagħmlu aħna hawnhekk, li t-terms of reference li jagħti lil dawn l- advisory committees ikollhom overlap fuq ix-xogħol li jagħmlu d- direttorati.

Mhux ovvja din!

Allura kif jiġi jgħidilna l-Ministru li ma jistax ikun hemm dan it-tip ta' overlap jekk għandu coach and horses minn fejn jista' jgħaddi?

U wara mbagħad x'inhi l-problema li tinqala'?

F'settur bħal dan, fejn il-mod kif jiġi regolamentat se jfisser flejjes għal min qiegħed involut fis-settur, aktar ma jkollok mano in pasta aktar aħjar.

U qed nibnu struttura fejn il-ministru għandu tliet modi kif ikollu mano in pasta, cioe' l-mod kif jappunta l-awtorita`, il-mod kif jappunta d- diretturi ta' l-awtorita` u l-mod li mingħajr ebda qafas suret in-nies jappunta advisory committees biex ikomplu jħawdu l-biegħa jekk hemm bżonn.

U ma jiġix jgħidli li l-ministri u l-prim ministru tagħna huma uomini al di sopra d'ogni sospetto, biex inkomplu bit-Taljan li daħħal l-Onor.

Gatt issa.

Dak mhux argument.

M'hi trasparenza xejn li qed tagħtina.

Selva oscura qed tagħtina hawnhekk!

II-punt jibqa' għaliex f'kuntest bħal dan ta' l-advisory committees għaddejjin b'sistema fejn noħolqu iktar sħab u duħħan.

Jien personalment wieħed minn dawk li nħoss li jista' jkun hawn spazju għal kumitati konsultattivi, imma jridu jkunu organizzati suret in- nies u jridu jkunu ppjantati fil-liġi b'mod li joħolqu checks and balances.

U kumitati konsultattivi f'liġi regolatorja dejjem dak ikun l-iskop tagħhom, li joħolqu checks and balances u li jagħtu ċans li jkun hemm konsultazzjoni serja.

Hawn Malta, bir-rispett kollu, għandna l-problema l-oħra li aktar ma tiftaħ b'ċertu mod aktar tagħti ċans li t-taħwid jikber - nerġa' nuża l- espressjoni mano in pasta - u mhux billi noqogħdu ngħidu li ma jistax ikun hemm overlap u jkollok kriterji ta' jekk għandekx xi interess li toħroġ 'il barra jew xi ħaġa.

U ejja, ma nafux kif imorru l-affarijiet!

Jiltaqgħu għall-ikel għand il-Malata jew f'xi restaurant ieħor, id-diskors idur, il- kummenti jaslu fejn għandhom jaslu u l-affarijiet jimxu 'il quddiem!

Jiġifieri aktar u aktar irridu nkunu serji f'dan il-kuntest għaliex nerġa' ngħid li qegħdin nitkellmu fuq settur li aktar ma jgħaddi ż-żmien żgur li aktar se jikber fil-qawwa u fl-importanza tiegħu.

Jien ngħid li huwa kruċjali li jekk se jitwaqqfu l-advisory committees, dawn jiġu mwaqqfa b'mod li mhux ikunu jiddependu mija fil-mija mill-bonagrazzja tal-ministru.

Veru li by order il-ministru jista' jagħmel kollox, imma allura din serjeta`?

Il-ministru jista' jwaqqaf l-awtorita` hu, jagħti direttivi lill- awtorita` hu, iwaqqaf id-direttorati hu u jista' anke jwaqqaf l-advisory committees u jħallihom għal rieħhom għax hu jorganizza kif jimxu!

U dan huwa li hu skandaluż fl-istorja kollha.

Jien għall-ewwel ħsibt li min abbozza l-liġi mexa b'mod nej - forsi għaliex dawn huma affarijiet ġodda u hemm ċerta għaġġla - imma li nibqgħu persistenti niddefendu xi ħaġa nejja bħal din imbagħad bilfors ikollna ngħidu li l-gvern iridha hekk.

Dan japplika wkoll - ma naħsibx li għadu tqajjem dan il-punt - għall-mod ta' kif l-opinjonijiet ta' dan l-advisory committee jaslu.

Jekk hemm xi ħaġa kruċjali f'advisory committee f'sitwazzjoni regolatorja hija l-opinion li toħroġ mingħandu.

Il-kumitat konsultattiv jagħti l-opinion, din tiġi quddiem l-awtorita` u l-awtorita` tiddeċiedi wara li tieħu konnoxxenza ta' l-istess opinion.

Issa hawnhekk wieħed jistenna li għallinqas l-opinions ikunu fuq punti speċifiċi u jiġu ppubblikati ħalli kulħadd ikun jaf xi jkun għaddej, imma lanqas s'hawnhekk ma wasalna.

Għandna klawsola li qed tgħid li kull kumitat konsultattiv irid iżomm minuti tax-xogħol tiegħu.

Issa waħda mill- affarijiet li semma l-Onor.

Buhagiar hija li dawn il-kumitati se jkunu obbligati li jiltaqgħu darba fix-xahar u l-unika ħaġa li qed norbtuhom biha hija li jżommu l-minuti u jgħaddu kopja tagħhom lill-awtorita`.

Jiġifieri lanqas l-opinjonijiet tagħhom m'aħna qed ngħidu li għandhom ikunu in writing, jistgħu jkunu viva voce allura.

Imkien m'għandna li jgħid li l- minuti se jkunu qegħdin jinkludu l-opinjonijiet li joħorġu.

Dawn se jkunu bħal tal-parlament, res gestae, u ma jgħidux eżattament x'opinjonijiet ikunu ngħataw.

La qed ngħidu li l-opinjonijiet iridu jkunu in writing u anqas u anqas qed ngħidu li l-opinjonijiet ikunu pubbliċi.

Imma nafu x'qed nagħmlu?

Veru li rridu nirregolamentaw dan is-settur?

Jew irridu sempliċement noħolqu sħaba ġdida biex ma' l-Ewropej niftaħru li għandna sistema regolarizzata u liberalizzata u l-ħbieb tagħna fil-business inkunu nistgħu ngħinuhom kif irridu, filwaqt li l-ministru jżomm l-istrings kollha f'idejh?

Din tagħmel sens, speċjalment f'settur fejn the crux of the whole thing hija t-trasparenza?

Imbagħad hemm il-kwestjoni l-oħra ta' subklawsoli (5) u (8) ta' klawsola 3, li qed ngħidu li japplikaw mutatis mutandis għall-membri ta' dan il- kumitat konsultattiv.

U għaliex mhux il-klawsoli l-oħra?

Dawn huma mistoqsijiet li fl-opinjoni tiegħi jagħmlu sens.

Ir-raġuni li qed iqumu dawn il-problemi kollha hija li anke b'kunċett tajjeb li jkollok kumitat konsultattiv, il-mod kif qed jiġi strutturat huwa hopeless.

U l-Ministru minflok joqgħod jgħid "le, le, le, kollox tajjeb", imissu jirrealizza li hemm mod kif itejjeb dan li qed jippreżenta - billi jtejbu ma jkun qed ineħħi xejn mill-ispirtu macho tiegħu jew tal-gvern - u jeżistu mudelli.

Kull kumitat konsultattiv f'sitwazzjoni regolatorja jaħdem billi jkollu l- proċeduri tiegħu laid out minn qabel, li jagħti opinion u dik l-opinjoni mbagħad tkun xi ħaġa pubblika li fuqha tiddeċiedi l-awtorita`.

B'hekk biss it-trasparenza tkun assigurata, għax kif inhi miktuba hawn la l- konsultazzjoni m'hi qed tiġi assigurata u lanqas it-trasparenza.

Kif qal l-Onor.

Buhagiar, jista' jkun hemm overlap bejn ix-xogħol u l- funzjonijiet tal-kumitat konsultattiv u x-xogħol li jkunu qed jagħmlu d- direttorati, aktar u aktar għaliex nafu kif jaħdem dan il-pajjiż f'dawn l- affarijiet.

Il-membri tal-kumitati konsultattivi, jew uħud minnhom, se jħossuhom biżżejjed komdi, aktar u aktar jekk ikollhom il-widna tal- ministru, biex mhux biss jinsistu li jaraw il-files imma jikkuntattjaw direttament lill-uffiċjali ta' l-awtorita`.

U nkunu qed niftħu mare magnum fil-mod ta' kif immexxu dawn l-affarijiet.

THE CHAIRMAN: Aktar rimarki?

L-Onor.

Buhagiar.

ONOR.

LOUIS BUHAGIAR: Mr Chairman, subklawsola (5) ta' din il-klawsola tgħid li "l-provvedimenti ta' paragrafi (a) ta' subartiklu (4) u subartikli (5) u (8) ta' artiklu 3 għandhom mutatis mutandis japplikaw għall-membri tal-kumitati konsultattivi".

Issa jekk wieħed iħares lejn subklawsola (5) ta' klawsola 3 jsib li din tgħid hekk:

"Bla ħsara għad-dispożizzjonijiet ta' dan l-artikolu, il-kariga ta' membru ta' l-awtorita` ssir vakanti -

(a) meta jiskadilu ż-żmien tal-kariga, jew

(b) jekk ikun hemm ċirkostanzi li jikkaġunaw, li kieku ma kienx membru ta' l-awtorita`, li jkun skwalifikat milli jinħatar bħala tali.".

U hawnhekk nerġa' niġi għall-punt li qajjimt qabel.

Meta jiskadilhom iż- żmien tal-kariga dawn il-membri tal-kumitati konsultattivi?

Biex tapplika dik is-subklawsola bilfors irid ikun hemm terminu ta' żmien għaliex inkella ma tkun qed tagħmel l-ebda sens.

L-oppożizzjoni ilha tgħid mill-bidu nett li din hija liġi nejja għaliex ma ġietx studjata tajjeb u ma ġietx magħmula bis-serjeta`; sempliċement għamilna copy and paste ta' biċċiet minn liġijiet differenti.

Fl-opinjoni tiegħi jekk ma ssirx emenda oħra biex nispeċifikaw terminu ta' żmien ta' ħidma ta' dawn il-kumitati konsultattivi, lanqas l-emenda li ressaq il- Ministru ma tiġi tagħmel sens.

THE CHAIRMAN: Il-Ministru.

ONOR.

ĊENSU GALEA: Mr Chairman, għal ma nafx kemm il-darba nerġa' nirripeti li subklawsola (2) ta' din il-klawsola twieġeb għad-domandi kollha ta' l-Onor.

Buhagiar.

Rigward l-ispirtu macho li rrifera għalih il-Kap ta' l-Oppożizzjoni, irrid ngħid li kemm-il darba ngħad waqt dan id-dibattitu li n-naħa tal- gvern kienet u għada ppreparata li fejn ikun hemm emendi li jagħmlu sens jiġu aċċettati, kif fil-fatt kien hemm emendi li ġew aċċettati.

Jien naħseb li l-Kap ta' l-Oppożizzjoni l-iktar ħaġa li tinteressah hija li jiġi jitkellem, juża' ma nafx kemm-il lingwa, imma fil-verita' ma jkunx qed jinteressah xi tkun qed tgħid il-klawsola li nkunu qed niddiskutu.

Din il- liġi li għandna quddiemna hija liġi li permezz tagħha jridu jaslu u jimxu 'il quddiem l-interessi ta' pajjiżna, pero` skond il-Kap ta' l-Oppożizzjoni hemm diversi interessi oħrajn - liema interessi jsemmihom kemm hawn ġew kif ukoll barra - u dan jgħidu mingħajr ma jara x'inhu l-veru kontenut tal-liġi li għandna quddiemna.

Mr Chairman, ilkoll kemm aħna nafu li din hija liġi li aktar ma tidħol fis-seħħ malajr ikun aħjar għas-settur kollu kemm hu.

Jien ili li għedt mill-ewwel ġurnata tad-dibattitu dwar din il-liġi - din hija r-raba' ġimgħa li qegħdin niddiskutu l-liġi fil-committee stage - li jekk l-oppożizzjoni għandha xi emendi partikolari li trid tressaq, aħna lesti li nikkonsidrawhom.

Imma l-oppożizzjoni ma tagħmel xejn minn dan kollu biex imbagħad ikollha l-opportunita' li titkellem bil-mod kif tkellem il-Kap ta' l-Oppożizzjoni.

Rigward il-punt ta' inter-relazzjoni bejn il-kumitati konsultattivi u d- diversi direttorati ngħid li bilfors ikun hemm din it-tip ta' relazzjoni, pero` la hemm u lanqas għandu jkun hemm il-konflitti li semma l-Onor.

Buhagiar.

(Interruzzjonijiet) L-Onor.

Membru qed jgħidli li m'hemmx għaliex għadhom ma bdewx.

Allaħares nużaw dan it-tip ta' argument għaliex allura nistgħu ngħidu li la għadha ma bdietx tapplika l-liġi, m'għandniex għalfejn noqogħdu naħlu dan il-ħin kollu niddiskutuha!

Il-punt huwa li l- konflitti li qed jissemmew ma jirriżultaw minn imkien.

Rigward il-funzjoni tal-kumitat konsultattiv diġa` għedt u nerġa' ngħid li din se tkun stipulata fl-ordni li twaqqaf dak l-istess kumitat.

Fl- opinjoni tiegħi, id-domandi li saru diġa' jinsabu mwieġba fil-liġi nnifisha u allura m'huwiex lok li wieħed jibqa' jinsisti u jippersisti fuq l-istess pożizzjoni.

Ma kien hemm l-ebda punt ieħor ġdid li ħareġ mill- aħħar tnejn jew tliet interventi.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, jien nistagħġeb kif il-Ministru jieħu għalih meta ngħidlu arroganti għaliex l-arroganza li qed juri hija konsistenti!

L-arroganza ma tfissirx sempliċement li wieħed joqgħod isabbat - forsi dak huwa mod kif tkun ftit effervexxenti - imma hemm arroganza oħra.

Il-Ministru għadu kemm qal li ilu tlieta jew erba' ġimgħat jgħidilna biex nagħtuh l-emendi.

Imma din x'mentalita` hi?

Aħna qegħdin niddjalogaw fuq proposti li qed jagħmel il-gvern.

Allura mhux ovvju li l- ewwel trid tifhem xi jrid il-gvern, tagħtih l-oġġezzjonijiet, il-punti jew is-suġġerimenti tiegħek imbagħad toħroġ forma ta' consensus?

Mhux hekk suppost naħdmu?

Imbagħad min qed jaħli ż-żmien!

Nista' nerġa' nfakkar min ħela ż-żmien ta' din il-Kamra meta għal sagħtejn, tliet sigħat il-Ministru rriferiena għall-Malta tourism authority li fuqha kien suppost li qed jimmudella kollox, imbagħad wara rrealizza li kien ħa żball għax ma kienet il-Malta tourism authority xejn imma kienet il- Malta transport authority.

Imbagħad irriżulta li l-Malta transport authority ma kenitx mudell li fuqha seta' jitkellem għaliex il-liġi li twaqqaf dik l-awtorita' kienet għada m'għaddietx minn din il-Kamra.

Jiena nfakkru lill-Ministru kemm domna nipprovaw nikkonvinċuh biex ma jaqax fit- trappola li l-core functions ta' din l-awtorita` jagħtihom b'subcontract lill-private sector u dam sagħtejn sħaħ jikkumbattina.

Allura aħna qed naħlu l-ħin tal-Kamra?

Mhux diskussjoni suppost li qegħdin nagħmlu?

Forsi qed ngħidu xi affarijiet ta' barra minn hawn?

Jien għadni kemm ipprovajt nerġa' ngħidlu li nista' naqbel miegħu fuq kumitat konsultattiv, imma l-ewwel jrid jiġi propost b'mod serju u mhux joqgħod jgħidilna li se joħroġ kollox by order.

Kieku qbilna minn qabel li nistgħu nistrutturaw din il-klawsola aħjar fit-termini ta' kif joħorġu l- opinions konna nagħtuh emenda f'għaxar minuti, imma beda kull darba jgħidilna: Le!

L-unika ħaġa li ċeda għaliha Alla jbierek hija li minflok il-kelma "konsultorju" tidħol il-kelma "konsultattiv".

Tant ħadem fuq din il-liġi l-gvern li lanqas ħaġa minuri bħal din ma nduna biha!

Dan m'huwiex mod kif naħdmu.

L-arroganza fuq in-naħa tagħkom qiegħda u mela toqgħod tgħidli biex inġibu l-emendi minn qabel!

Ix-xogħol mhux hekk isir.

Meta konna fl-istadju ta' kumitat dwar il-liġi tax-xandir ħdimna bil-mod li fejn ikollna qbil noħorġu b'suġġeriment aħna u l-gvern jagħmlu tiegħu, u b'hekk l-emenda u l-klawsola kif emendata jgħaddu mingħajr ebda problema ta' xejn.

X'għandu x'jaqsam li nagħtukhom l-emendi minn qabel!

L-ewwel tridu tispjegaw xi tridu tagħmlu.

U din tal-kumitat konsultattiv hija tbażwira.

Jekk trid tibqa' tiddefendi t-tbażwir ibqa' iddefendi t-tbażwir, imma mbagħad l-arroganza tidher ċara, u taħsibx li aħna ma narawx l-affarijiet kif inhuma.

THE CHAIRMAN: Aktar rimarki?

L-Onor.

Buhagiar

ONOR.

LOUIS BUHAGIAR: Mr Chairman, il-Kap ta' l-Opożizzjoni qed jgħid li l-Ministru qed jiddefendi t-tbażwir; fil-fatt kellna żewġ esponenti tal- gvern jiddefendu t-tbażwir.

Meta jien tkellimt dwar terminu ta' żmien - u huma stess, skond l-emendi tagħhom, jirriferu għall-fatt li jrid ikun hemm terminu ta' żmien - l-Onor.

Gatt qalli li hemm maħsub għal dan f'subklawsola (1), iżda meta taqraha din ma ssib xejn minn dan, filwaqt li l-Ministru qed jgħidilna li fil-fatt m'hemmx bżonn ta' terminu ta' żmien għal subklawsola (2).

Għall-informazzjoni tal-Kamra jien se naqra subklawsola (2) li tgħid hekk:

"Kumitat konsultorju għandu, għall-aħjar twettiq tal-provvediment ta' dan l-Att, jagħti parir lill-awtorita` dwar dawk l-affarijiet u jwettaq dawk il-funzjonijiet l-oħra li l-Ministru jista' jispeċifika fl-ordni.".

Jiġifieri din qed titkellem dwar funzjonijiet li l-ministru jista' jispeċifika mhux dwar terminu ta' żmien.

Skond il-liġi kumitat konsultattiv ma tistax tneħħih.

Jekk il-Ministru jrid ikompli jinsisti li hawn xi provvediment fil-liġi li bih jista' jiġi tterminat l-appointment ta' xi kumitat konsultattiv affarih, imma skond il-liġi nerġa' ngħidlek li ma tistax titterminah kumitat konsultattiv.

THE CHAIRMAN: Il-Ministru.

ONOR.

CENSU GALEA: Mr Chairman, jien assigurat minn dawk li ilhom snin jiddraftjaw il-liġijiet u jafu xi jfisser kliem bħal dan li bil-mod kif qiegħda worded il-liġi, hemm ukoll il-poter li min jaħtar ineħħi.

Dawn huma teknikalitajiet li mhux qed nivvintahom jien biex inkun taparsi tajt risposta imma huma skond parametri stabiliti.

Fuq il-punt ta' l-arroganza, Mr Chairman, aħjar ma nitkellimx għaliex l- arroganza kulħadd jaf fejn qiegħda.

THE CHAIRMAN: Aktar rimarki?

L-Onor.

Abela

ONOR.

CARMELO ABELA: Mr Chairman, il-Kap ta' l-Oppożizzjoni għamel rimarki li l-Ministru għadu ma rrispondiex għalihom bħal, per eżempju, dwar l-opinjoni tal-kumitati konsultattivi.

Fi klawsola 3 m'hemmx stabilit li din l-opinjoni għandha tkun bil-kitba.

Forsi wieħed jista' jgħid li l- minuti m'għandhomx ikunu sempliċement res gestae imma għandhom ikunu aktar dettaljati.

There again din m'hijiex stabilita, jiġifieri tista' tkun hekk u tista' tkun mod ieħor.

Jien naħseb li l-opinjoni tal-kumitat konsultattiv trid tkun ippubblikata b'mod aktar dettaljat milli tkun sempliċement fil-minuti.

Barra minn hekk, f'każ li jkun hemm konflitt f'dan il-kumitat konsultattiv dwar opinjoni li tkun trid tingħata, x'se jiġri?

Il-ministru jaqbad joħroġ ordni oħra li biha jittermina dak il-kumitat u jwaqqaf ieħor mill-għada?

Jekk il-liġi m'hijiex se tagħti ċerta regolamentazzjoni dwar kif se jimxu dawn il-kumitati konsultattivi, bilfors li jqumu dawn il- problemi.

Aħna qed nagħmlu dawn id-domandi biex kemm l-awtorita` kif ukoll il-kumitati konsultattivi jkunu jistgħu jaħdmu tajjeb flimkien għall-ġid tas-settur u għal xejn aktar.

Għalhekk naħseb li ta' min il-Ministru jwieġeb għall-mistoqsijiet li għamel il-Kap ta' l-Oppożizzjoni aktar qabel.

THE CHAIRMAN: Aktar rimarki?

Il-Kap ta' l-Oppożizzjoni.

ONOR.

ALFRED SANT: Sur President, se nagħmel domanda preċiża - il- Ministru jista' jwieġeb u jista' ma jweġibx, affari tiegħu - biex tibqa' on record.

L-opinjonijiet u l-pariri ta' l-advisory comittees iridu jkunu bil- miktub?

Iva jew le?

ONOR.

ĊENSU GALEA: Mr Chairman, naħseb li parir f'ċirkostanzi bħal dawn bilfors bil-miktub irid ikun.

ONOR.

ALFRED SANT: Jiġifieri l-Ministru qed jgħid li l-pariri jridu jkunu bil-miktub imma fl-istess din din ma jridx jiktibha fil-liġi!

ONOR.

ĊENSU GALEA: Mr Chairman, m'huwiex il-każ li xi ħadd qed jirrifjuta li jniżżel xi ħaġa fil-liġi.

Kif jaf il-Kap ta' l-Oppożizzjoni, fl-ebda liġi m'hemm imniżżel kif jingħata jew ma jingħatax parir!

ONOR.

ALFRED SANT: Mr Chairman, il-mistoqsija tiegħi hija ċara.

F'moħħ il-Ministru, bħala leġislatur, bir-responsabbilta` personali politika tiegħu, l-opinjonijiet li jagħtu l-advisory committees taħt it-terminu ta' din il-liġi għandhom ikunu bil-miktub?

Iva jew le?

THE CHAIRMAN: Il-Ministru.

ONOR.

ĊENSU GALEA: Mr Chairman, diġa` weġibt għal din id-domanda, fis- sens li attwalment il-liġi fiha nnifisha ma tatix il-forma ta' kif għandhom jingħataw il-pariri, jekk hux bil-miktub jew b'mod verbali jew b'xi mezz elettroniku ieħor.

Jista' wkoll ikun hemm raġunijiet għal dan.

Jista', per eżempju, jagħti l-każ li jkun hemm bżonn jingħata parir urġenti minn xi kumitat u allura mhux l-każ li fil-liġi nnifisha tikteb il-mod ta' kif parir, ikun liema jkun, jingħata jew ma jingħatax.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, jien għamilt mistoqsija ċara u preċiża, skond il-prattika ta' dan il-parlament.

F'moħħ il-leġislatur il-parir għandu jkun miktub jew le?

Il-liġi tista' tibqa' kif inhi imma wieħed irid ikun jaf l-interpretazzjoni tagħha.

Nifhem li jista' jkun hemm ċerti pariri li jkunu verbali, imma l-prattika amministrattiva hija li dawk il-pariri verbali jiġu mbagħad konfermati in writing fi stadju ulterjuri.

Il-Ministru huwa fid-dmir li jgħidilna l-interpretazzjoni tiegħu tal- kliem tal-liġi għaliex inkella se nqum hawnhekk u ngħid li din jien qed ninterpretaha li m'hemmx għalfejn dawn ikunu bil-miktub u l- interpretazzjoni tiegħi hawnhekk, sakemm ma tkunx kontradetta mill- Ministru, tkun l-interpretazzjoni viġenti ta' din il-liġi.

THE CHAIRMAN: Il-Ministru.

ONOR.

ĊENSU GALEA: Mr Chairman, għar-rigward ta' pariri li jingħataw wieħed jista' jaqbel li jkunu fil-forma miktuba, pero` d-difikulta` min- naħa tiegħi hija li ma rridux niġu f'pożizzjoni li neskludu l-validita` ta' parir li ma jingħatax f'xi forma partikolari.

Għalhekk fl-opinjoni tiegħi u tad-drafters ta' din il-liġi, m'hemmx l-iskop li tikteb il-forma li attwalment fiha għandhom jingħataw tali pariri.

ONOR.

ALFRED SANT: Sur President, diġa` tqanqlu diversi każi serji fil- prattika amministrattiva ta' dan il-pajjiż fejn min kien responsabbli ta' ħaġa jew oħra ma kienx ċar dwar ir-responsabbiltajiet tiegħu vis-a-vis ħaddieħor - u ħaddieħor vis-a-vis tiegħu - għar-raġuni li beda jintqal li jekk kien hemm xi pariri jew direttivi li setgħu ngħataw, dawn kienu verbali.

U meta mbagħad ippruvaw jirrekordjaw eżattament x'kien il-parir, id-direttiva jew l-ordni li ngħatat, kollox baqa' fl-ajru.

Kien għalhekk li aktar kmieni waqt il-committee stage il-Ministru aċċetta li direttivi mill-ministru lill-awtorita` jkunu in writing.

Dan ipproponietu l- oppożizzjoni - li qed taħli ż-żmien f'dan il-parlament, skond in-naħa tal- gvern - għaliex kieku ma kienx se jagħmilha l-Ministru bil-liġi bellezza li għandu quddiemu, qisha xi ħaġa ħierġa minn Christian Dior!

Din iddaħħlet fuq insistenza tagħna għaliex aħna konna nafu b'din il-każistika li jafha hu wkoll.

Mela allura li ma tidħolx il-kelma bil-miktub għaliex jistgħu jqumu każi "hekk" u każi "hekk" kienet tapplika wkoll f'dak il-ħin, meta tressqet emenda mill-Ministu stess fuq suġġerimenti u pariri tagħna li d-direttivi mill-ministru għall-awtorita` jkunu bil-miktub.

Imma issa ma nistgħux nimxu b'two weights and two measures u ma ngħidux li opinjoni minn kumitat konsultattiv għandha tkun in writing.

(Interruzzjonijiet) Tingħata bl-e- mail, tingħata bil-fomm jew tingħata b'xi mod ieħor, wara dejjem tista' tiġi kkonfermata in writing.

Issa jiena qed ngħid li jekk il-Ministru ma jridx idaħħalha in writing fil-liġi ma jdaħħalhiex, imma għandu d-dmir li hawnhekk jgħidilna x'qed jifhem preċiżament bil-kliem tal-liġi ħalli mbagħad f'qorti jew f'xi post ieħor, ħaddieħor ikun jista' jagħti l- ġudizzju tiegħu.

Jien qed nerġa' nistaqsi jekk kif inhi miktuba, il-Ministru jifhimhiex bil-mod li f'kull ċirkostanza li hemm bżonn ta' opinjoni - tingħatax verbali minħabba l-urġenza jew tingħatax mod ieħor - wara li tingħata u preferibbilment waqt li qed tingħata, issir bil-miktub ħalli jkun hemm record tagħha.

Jekk il-Ministru jgħid li iva, il-fehma tiegħu hi li kif inhi miktuba l-liġi skond iċ-ċirkostanzi li jqumu tkun bil-miktub almenu tkun fir-records ta' dan il-parlament.

Jekk jgħid mod ieħor se tfisser li ma jaqbilx li bilfors tkun dejjem bil-miktub u jkun qed jerġa' jiftaħ problematika sħiħa li diġa` nafu biha, b'konsegwenzi nefasti għat-tmexxija tal-pajjiż.

THE CHAIRMAN: Il-Ministru.

ONOR.

ĊENSU GALEA: Mr Chairman, rigward il-punt li ssemma mill-Kap ta' l- Oppożizzjoni - anke jien semmejtu għal aktar minn darba żgur - il- pożizzjoni hija li parir għandu fil-fatt ikun bil-miktub, pero` li tispeċifika l-forma li fiha jrid jingħata hija xi ħaġa differenti.

(Interrruzzjonijiet) Fil-fatt l-attorney general qed jgħid li hemm differenza kbira bejn direttiva, fejn allura wieħed irid isegwiha, u parir li jista' jiġi segwit u jista' ma jiġix.

Pero' rigward il-punt li qed jinsisti fuqu l-Kap ta' l-Oppożizzjoni, jien naħseb li m'għandux għalfejn ikun hemm miktub il-mod ta' kif tali parir jingħata jew ma jingħatax.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: L-ewwelnett dwar il-kwestjoni tad-differenza bejn direttiva u parir, Sur President.

Jekk qed nargumentaw b'dan il-mod, allura bilfors ikollna ngħidu li minn kewwes din il-liġi assolutament m'għandu l- ebda kunċett ta' kif taħdem sistema regolatorja.

Sistema regolatorja taħdem bil-mod li l-gvern joqgħod pass lura mill-operat ta' l-industrija, joħloq sistema li biha jipprova jikkondizzjona s-suq b'mod li jaħdem b'effiċjenza - fair competition, interess tal-konsumatur, no barriers to entry - u min-naħa l-oħra jara kif idaħħal f'din is-sistema regolatorja kemm jista' jkun ħsebijiet, fehmiet u opinjonijiet.

Allura l-gvern ikun qed jibbilanċja dawn il-ħteġijiet kollha.

U dan jagħmlu billi on the one hand ikollu lil minn qiegħed joħroġ id-direttivi, jiġifieri l-awtorita`, tispeċifika x'inhuma d-deċiżjonijiet tagħha, u min-naħa l-oħra jkun hemm trasparenza fuq l-ordnijiet li joħorġu.

Inkella l-gvern jista' jgħid li huwa ħareġ "dik" id-direttiva għaliex "dak" il-kumitat tah "dik" il-linja ta' ħsieb u "dik" l-analisi.

Id-direttiva f'dan il-kuntest għandha titqies importanti daqs opinjoni, jekk tabilħaqq dawn il-kumitati konsultattivi m'humiex sempliċement duħħan fir-riħ.

U hawnhekk nerġa' jien insemmi l-istruttura ta' kif taħdem l- Unjoni Ewropea, fejn il-kumissjoni, qabel timxi 'l quddiem b'direttiva jkollha statutorjament titlob l-opinjoni ta' kumitat konsultattiv speċjali, liema opinjoni tkun bil-kitba u ppubblikata.

Imbagħad id-direttiva toħroġ bħala riżultat ta' negozjati fi ħdan l-istrutturi eżekuttivi, fuq bażi ta' parir miktub.

Allura l-parir miktub huwa kruċjali daqs id-direttiva attwali.

U minn jgħid li hemm differenza bejn direttiva u opinjoni f'dan il- qafas, jew ma jafx x'qed jgħid, bir-rispett kollu lejh, jew inkella mhux qed jifhem kif qed taħdem ir-regolamentazzjoni ta' settur bħal dan.

U allura m'huwiex argument tajjeb li wieħed jgħid li direttiva għandha tkun bil-miktub filwaqt li opinjoni ma jimpurtax jekk tkunx bil-miktub jew le.

Sur President, iċ-ċentru ta' dan kollu huwa li l-gvern ma jridx li l- opinjoni tkun bil-miktub.

Il-gvern għandu kull dritt - wara kollox għandu l- maġġoranza - jiddeċiedi jekk idaħħalx dan id-dettall fil-liġi - għalija m'huwiex dettall imma huwa prinċipju - imma mbagħad għandu almenu jkollu l- grazzja li hawnhekk jgħid x'inhi l-intenzjoni tiegħu.

Tkun bil-miktub ma jfissirx li tkun handwritten imma li jkun hemm record permanenti tagħha.

Huwa veru li jista' jkun hemm okkażjonijiet fejn ikun hemm bżonn li l-parir jingħata verbalment, għalkemm hawnhekk irridu noqogħdu attenti ukoll għaliex chairman ta' kumitat, speċjalment kumitat bħal dan li m'huwiex wieħed eżekuttiv imma huwa wieħed konsultattiv, ma jistax jieħu fuq spallejh li jispara opinion from the hip imbagħad iġorr kumitat miegħu, imma l-punt jibqa' li xorta waħda jrid ikun hemm record permanenti ta' dak il-parir.

Sur President, kulma għandu jagħmel il-Ministru hawnhekk huwa li jgħid li ma jħossx il-bżonn li jkun hemm record bil-miktub ta' l-opinjonijiet kollha, jew inkella jgħid li għandu jkun hemm record bil-miktub ta' l- opinjonijiet li jingħataw.

It's as easy as that!

U fil-każistika li tqum imbagħad, qrati u postijiet oħra jkunu jistgħu jiġġudikaw bir- responsabbilta` amministrattiva, politika u personali fuq il-bażi ta' kif hu miktub it-test hawhekk - liema test il-gvern ma jridx ibiddlu għaliex huwa sabiħ ħafna ħafna! - u fuq il-bażi ta' l-istqarrija li għamel il- Ministru hawnhekk bir-responsabbilta` politika tiegħu.

Hemm xi ħaġa aktar sempliċi minn hekk?

Wara kollox il-parlament għalhekk qiegħed.

THE CHAIRMAN: Il-Ministru.

ONOR.

ĊENSU GALEA: Mr Chairman, subklawsola (6) titkellem dwar il-minuti tal-laqgħat li jridu jinżammu u allura l-opinjonijiet u l-pariri li joħorġu mil-laqgħat tal-kumitat awtomatikament se jkunu on record.

Issa sakemm dan ikun limitat għal hekk m'hemm l-ebda diffikulta`, Mr Chairman.

Id- diffikulta` li qed tinħoloq hija rigward jekk il-pożizzjoni li qed tissemma min-naħa ta' l-oppiżizzjoni tfissirx li parir li ma jkunx mogħti fil-forma miktuba ma jkunx skond il-liġi.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, l-ewwelnett m'hu minnu xejn li l-minuti jistgħu jew għandhom jirreġistraw l-opinjonijiet li jkunu ntqalu fil- laqgħat.

Id-deċiżjoni tkun imniżżla imma l-kontenut ta' l-opinjoni ma tkunx.

Il-minuti jgħidu, per eżempju - kif jgħidu wara kollox il-minuti ta' dan il-parlament - kif tkun ġiet approvata mozzjoni, nem. con. jew mod ieħor.

Jiġifieri mill-minuti ma jirriżultax x'kienet l-opinjoni u allura dan m'huwiex biżżejjed.

It-tieni nett jibqa' l-argument sħiħ dwar jekk hemmx għalfejn ikun hemm record permanenti ta' dawn il-pariri.

Jien ma nistax nifhem għaliex dan it- tidwir kollu.

Il-Ministru forsi ma togħġbux il-frażi "bil-miktub".

Jista' minflok jekk irid jagħmel "b'mod permanenti" jew nagħmluhom fuq il-ġebel bil-hieroglyphs, kif kienu jagħmlu l-Eġizzjani!

Imma l-punt jibqa' jekk hemmx għalfejn ikun hemm record permanenti ta' kull opinjoni li toħroġ.

Kulma għandu jgħid il-Ministru huwa jew li hemm għalfejn ikun hemm record permanenti ta' kull opinjoni jew inkella li m'hemmx għalfejn, dak kollox!

Jien ma nistax nifhem għalfejn qegħdin niżfnu madwar din l-istorja.

Issa mhux jien qed naħli ż-żmien, għaliex id-domanda qed nagħmilha ċara qisha bħad-domandi tal-Matsec, yes or no!

X'jista' jkun sempliċi aktar minn hekk?

ONOR.

ĊENSU GALEA: Kultant id-domandi tal-Matsec ikunu tricky wkoll u għalhekk ir-risposti ma jkunux dejjem tajbin!

L-ONOR.

ALFRED SANT: M'għandna l-ebda intenzjoni li nittrikkjaw lill- Ministru fuq din il-ħaġa.

Yes or no kulma trid tgħid bħall-multiple choice questions!

THE CHAIRMAN: Il-Ministru.

ONOR.

ĊENSU GALEA: Mr Chairman, fl-opinjoni tiegħi r-risposta qiegħda f'dak stess li qal il-Kap ta' l-Oppożizzjoni fl-intervent ta' qabel dan.

Huwa ħa l-eżempju tal-minuti tal-parlament u qal li fihom ma jissemmewx l- argumenti li jkunu qamu matul id-debate iżda sempliċement ikun hemm kif tkun għaddiet dik il-mozzjoni, pero` jkun hemm liema mozzjoni jkun ittieħed vot fuqha.

Allura bl-istess argument, anke f'kumitati bħal dawn, ikun hemm recorded li kien hemm it-tali proposta u li dik it-tali proposta ġiet meqjusa li għandha tingħata bħala parir.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Ħalli nkompli nkun kostruttiv, Sur President, minflok nikkritika dak li għadu kemm qal il-Ministru.

M'hu veru xejn li l-minuti tal-parlament jirrekordjaw il-liġijiet u d-deċiżjonijiet sostantivi imma jirrekordjaw id-deċiżjonijiet biss.

Dan hu l-punt tar-res gestae.

Fl- imgħoddi kellna dibattiti sħaħ dwar dan u m'għandix għalfejn nirrepetihom għax kienu ftit antipatiċi meta saru.

Jekk qed nifhmu li l-minuti jkunu jinkludu mhux biss ir-res gestae imma jinkludu wkoll it-text kollu ta' l-opinjonjiet u l-pariri li qed jagħtu l- kumitati konsultattivi allura m'hemmx problema, imma jrid ikun on record li qed jgħidha.

Jiġifieri l-Ministru qed jifhem li l-pariri kollha li jingħataw, it-test tagħhom, ikunu parti mill-minuti tal-kumitati.

Jien ngħidlu joqgħod ftit attent fuq din għaliex personalment naraha ftit ikkomplikata, imma jekk irid hekk m'għandix oġġezzjoni.

Jekk il-Ministru qed jifhimha li bħala parti integrali mill-minuti se jkun hemm it-texts kollha tal-pariri it-test jista' jkun twil anke 20 faċċata jew aktar - allura m'għandniex aktar oġġezzjoni.

Naħseb li wasalna.

THE CHAIRMAN: Il-Ministru.

ONOR.

ĊENSU GALEA: Mr Chairman, jiena għedt illi fil-każ ta' dawn il- kumitati se jiġri bħalma jiġri fil-każ tal-parlament, fejn anke jekk stess ma jkunx hemm fil-minuti dak li jkun intqal, x'imkien ikun hemm record in writing.

Jiġifieri jekk il-kumitat iżomm l-affarijiet tiegħu sew u dawn l- affarijiet jkunu parti mid-dokumenti li jkollha l-istess awtorita`, allura b'dan il-mod ikun hemm record bil-miktub.

ONOR.

ALFRED SANT: Qed nerġgħu nduru mal-berququ, Sur President!

Apparti mill-fatt li m'hijiex l-istess ħaġa, jekk se noqogħdu nitkellmu fuq il-parlament irridu ngħidu li d-dokumenti kollha tal-Parlament huma aċċessibbli għall-pubbliku, filwaqt li d-dokumenti ta' awtorita` bħal din mhux se jkunu aċċessibbli għall-pubbliku.

Jiġifieri l-analoġija tispiċċa, tibqa' biss għall-punt fejn ir-res gestae tal-parlament waħedhom ma jagħtukx informazzjoni sħiħa dwar xi jkun iddeċieda l-parlament jekk ma jkollokx aċċess għal dawk id-dokumenti l-oħra.

Fil-każ tal-parlament, il- pubbliku għandu aċċess għal dawk id-dokumenti l-oħra għax kull ħaġa li tintqal hawn hija rrekordjata.

Li qed ngħid jien huwa differenti minn dak li qed jgħid il-Ministru.

Jekk kull parir mogħti minn dawn il-kumitati jkun parti integrali mill- minuti m'hemmx problema f'dak li jirrigwarda parir bil-miktub.

Jekk imma se jgħidulna li jkun hemm records afferenti mal-minuti li jistgħu jinsabu u jistgħu ma jinstabux għand l-awtorita` allura mhux biżżejjed.

Jekk il- minuti jfissru li kull parir qiegħed parti mill-minuti hemm qbil.

Jekk ma jfissirx hekk imma trid toqgħod terġa' tfittex id-dokument - u jista' anke ma jkunx hemm dak id-dokument - allura m'hijiex l-istess ħaġa.

THE CHAIRMAN: Il-Ministru.

ONOR.

ĊENSU GALEA: Mr Chairman, m'hemmx diffikulta` li l-parir li jingħata jkun jagħmel parti mill-minuti għaliex fl-aħħar mill-aħħar billi jkun hemm record ma fihiex problema.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Iva, f'ġieħ is-sewwa ilna kważi tliet kwarti nitkellmu fuq din il-ħaġa!

Imbagħad takkużaw lilna li qed naħlu ż-żmien!

(Interruzzjonijiet)

ONOR.

LOUIS BUHAGIAR: Għax ma qalx iva mill-ewwel?

ONOR.

ALFRED SANT: Jista' l-Ministru jikkonsidra li dawn il-pariri jkunu pubbliċi, għaliex fil-każ nagħmlu emenda minnufih u ma noqogħdux niġu b'ħafna argumenti fit-tul?

THE CHAIRMAN: Il-Ministru.

ONOR.

ĊENSU GALEA: Mr Chairman, il-parir li qed ningħata mid-drafters f'dan il-każ huwa li għadna fi stadju prematur wisq sabiex nintrabtu li dawn il-pariri jkunu ppubblikati bilfors.

ONOR.

ALFRED SANT: Sur President, jiġifieri għandna l-istadju prematur u għandna l-istadju matur u bħalissa qegħdin fl-istadju prematur!

Nista' nkun naf għaliex qed tikkonsidra dan l-istadju prematur?

THE CHAIRMAN: Il-Ministru.

ONOR.

ĊENSU GALEA: Jien naħseb li din hija liġi that we have to revisit numru ta' drabi, anke minn issa sa l-elezzjoni li jmiss, minħabba l- iżviluppi teknoloġiċi u tekniċi li jseħħu.

Il-Kap ta' l-Oppożizzjoni jaf li sal-lum is-sistema kollha li fuqha ħadem kull gvern hija tali li l- pariri li jingħataw ma jiġux ippubblikati.

ONOR.

ALFRED SANT: Jekk nerġa' nirriferi għal dak li ġara f'dawn l-aħħar xhur il-Ministru se jgħidli li qed inkun polemikuż, pero` bilfors li jkolli nagħmel hekk.

Jien naħseb li din il-liġi se jkollna nerġgħu nħarsu lejha fiż-żmien li ġej mhux minħabba l-avvanzi teknoloġiċi li se jkun hemm imma minħabba l-mod nej li bih hija miktuba.

Ħalli nifhmu l-polemika li tqajmet dawn l-aħħar ġimgħat dwar il-mobile phones, fejn il-Vodafone f'daqqa waħda riedu jnaqqsu l-prezz tagħhom bin-nofs u applikaw għand ir-regolatur biex jagħmlu dan; f'dan il-każ jekk timxi 'l quddiem is-sistema japplikaw għand l-awtorita`.

Issa jekk se taħdem fuq din is-sistema, nimmaġina l-awtorita` li se tmur għand l-advisory committee u tistaqsih għal parir fuq din l- applikazzjoni.

Allura x'hemm prematur fiha li l-parir ta' dan l-advisory committee jiġi ppubblikat?

Għaliex hija sitwazzjoni prematura?

Anzi jien naħseb li din hija sitwazzjoni importanti li kollox irid jiġi ppubblikat.

Nerġa' ngħid li dak li qed naħdmu fuqu jirriżulta minn negozjati three- way jew four-way - ma nafx kemm kien hemm nies involuti - bejn l-operaturi eżistenti u l-gvern u safejn naf jien xejn ma ġie ppubblikat.

Forsi huwa konvenjenti għall-gvern li ma jiġux ippubblikati, imma allura għal li ġej ukoll se tibqa' prematura din l-istorja?

U x'inhuma l-kriterji li mis- sitwazzjoni prematura tal-lum iwassluna għal sitwazzjoni matura fejn m'hemmx bżonn aktar li jkollna dan l-għeluq?

Jien nixtieq li l-Ministru jgħidilna ftit xi kriterji għandu ħalli nifhmu eżattament x'se jkun li jittrigerja li minn prematuri nsiru maturi biex ikollna pubblikazzjoni ta' dawn l-affarijiet.

Safejn naf jien il-gvern ma jista' jkollu xejn x'jaħbi fiha din il-biċċa, għax il-gvern huwa regolatur, joqgħod 'il barra u aktar ma l-affarijiet ikunu trasparenti aktar aħjar.

In-nies li ma jaqblilhomx li jiġu ppubblikati l-affarijiet huma l-operaturi privati biex mingħalihom forsi jkunu jistgħu jbażwru.

Imma x'hemm prematur f'din is-sitwazzjoni?

THE CHAIRMAN: Onor. Membri, ikollna nwaqqfu d-diskussjoni hawn għaliex sar il-ħin.

Nirringrazzjakom.

Id-diskussjoni fuq Klawsola 29 u l-emendi għaliha ġiet interrotta u baqgħet aġġornata.

Fid-9.00 p.m. il-Kamra rriżumiet u l-Viċi President tal-Kumitati rrapporta progress u talab il-permess sabiex il-Kumitat jerġa' jiltaqa'.

MR SPEAKER: Niltob lill-Viċi Prim Ministru sabiex jekk jogħġbu jressaq l- Aġġornament tal-Kamra.

AĠĠORNAMENT

ONOR.

LAWRENCE GONZI (Viċi Prim Ministru u Ministru għall-Politika Soċjali): Mr Speaker, nipproponi l-Aġġornament tal-Kamra għal għada t- Tlieta, 20 ta' Ġunju, 2000 fid-9.00 a.m. b'din l-aġenda:

Abbozz ta' Liġi għat-Twaqqif ta' Awtorita` ta' Malta dwar il-Komunikazzjoni – Kumitat (Kont);

Abbozz ta' Liġi dwar il-Kunsill Malti għall-Artiġjanat – Tieni Qari (Kont.);

Abbozz ta' Liġi dwar l-Awtorita` Maltija għall-Għemil ta' Standards - Kumitat;

Abbozz ta' Liġi li jemenda l-Att dwar l-Affarijiet tal-Konsumatur – Tieni Qari;

Abbozz ta' Liġi dwar l-Awtorita` għas-Saħħa u s-Sigurta` fuq il-Post tax- Xogħol – Tieni Qari;

Abbozz ta' Liġi li jemenda l-Ordinanza tad-Dwana – Tieni Qari;

Abbozz ta' Liġi li jemenda l-Att dwar l-Interpretazzjoni - Tieni Qari;

Abbozz ta' Liġi li jemenda l-Att dwar il-Protezzjoni ta' l-Erarju - Tieni Qari (Kont.); u

Riżoluzzjoni mressqa mill-Prim Ministru dwar il-qagħda fil-pajjiż - Kontinwazzjoni.

Abbozz ta' Liġi dwar il-Privattivi Industrijali - Kumitat Permanenti;

Abbozz ta' Liġi dwar ir-Rifuġjati - Kumitat Permanenti;

Abbozz ta' Liġi li jemenda l-Att dwar Awtorita' dwar it-Trasport Pubbliku - Kumitat Permanenti; u

Abbozz ta' Liġi li jemenda l-Att dwar il-Bastimenti Merkantili - Kumitat Permanenti.

MR SPEAKER: Grazzi.

Rimarki?

L-Onor.

Leo Brincat.

ONOR.

LEO BRINCAT: Sur President, xtaqt nieħu ftit ħin minn dan l- aġġornament sabiex nittratta qasam li għalkemm huwa importanti ħafna ma narax li huwa ta' qasam kontroversjali.

Qed nirriferi għall-qasam ta' l- assigurazzjoni.

Xtaqt nitkellem fuq dan is-suġġett għaliex dan l-aħħar kien hemm sensiela sħiħa ta' legal notices dwar dan il-qasam, fejn il- gvern ippropona diversi miżuri ġodda.

Jien la qed nipprova ngħid li l-gvern ma setax jagħmel dan permezz ta' legal notice u lanqas qed ngħid li aħna ma naqblux ma' dak li qed jiġi propost, pero` irrid ngħid li konna nippretendu li minkejja d-differenzi kollha fundamentali ta' bejnietna, meta dwar is-servizzi finanzjarji hemm ċertu kunsens nazzjonali li nbena tul is-snin, seta' kien hemm konsultazzjoni aħjar bejn iż-żewġ naħat minflok ma niġu f'sitwazzjoni li naqraw b'dak li ġie deċiż permezz tal-gazzetta tal-gvern jew permezz ta' avviżi legali li jkunu ġew tabled f'din il-Kamra.

Jien irrid nagħmilha ċara li ma qomtx nitkellem biex noħloq xi kontroversja bla bżonn - u m'iniex se noħloq kontroversja - pero` xtaqt nagħmel din l-osservazzjoni, Sur President.

L-ewwelnett irrid ngħid li għalkemm sakemm għarbilna sew dawn il-legal notices aħna għamilna sensiela ta' mistoqsijiet lill-gvern, illum li kellna żmien nirriflettu aktar fuqhom wasalna għall-konklużjoni li dan it-tibdil li qed jipproponi l-gvern l-aktar li jolqot huwa s-settur li jissejjaħ captive insurance.

Dan jittratta dwar areas li ħafna drabi jikkonċernaw jew multinationals jew gruppi li jissejħu special interest high-risk groups li għalihom l-assigurazzjoni jew ma tkunx available mis-swieq tradizzjonali, jew tkun għolja ħafna, jew inkella l-ispiża li tiġi incurred vis-à-vis din l-assigurazzjoni nnifsiha tkun waħda sostanzjali.

Kif fhimniha aħna, Sur President, l-intenzjoni ta' din il-legal notice no. 99 hija sempliċement li tippermetti lil kumpanniji affiljati fl- assigurazzjoni li huma diġa` mwaqqfa taħt ġurisdizzjoni barranija jittrasferixxu l-operat u l-ġurisdizzjoni tagħhom f'Malta sakemm din ovvjament hija permessa taħt il-liġijiet tal-ġurisdizzjoni barranija.

Jekk qed nifhmu l-legal notice tajjeb, aħna qed nifhmu li dan għandu jaħdem fuq bażi reċiproka u fejn dawn il-kumpanniji jittrasferixxu l-ġurisdizzjoni tagħhom lejn Malta, dawn ikunu suġġetti għal-liġijiet u r-regoli ta' pajjiżna.

Aħna qed ngħidu li jekk l-affarijiet huma kif fhimnihom aħna, din hija flessibilta` meħtieġa fil-pajjiż jekk aħna rridu niġbdu ċerti kumpanniji affiljati lejn pajjiżna.

Sal-lum irnexxilna nwaqqfu biss żewġ kumpanniji f'dan il-qasam u l-idea hi li nġibu aktar kumpanniji stabiliti taħt ġurisdizzjoni barranija biex jittrasferixxu l-operat tagħhom lejn pajjiżna.

U jekk hemm xi lment li wieħed jista' jagħmel dan huwa li għalkemm il-liġijiet finanzjarji ilhom in place s-snin, sa issa ma tantx nistgħu niftaħru b'suċċess fil-qasam tal-captive insurance.

Jien naħseb li ħadd għadu ma ħa l-inizjattiva li jippromwovi l- istabiliment tal-captives f'Malta.

Il-fehma tiegħi hi li sakemm ma jkunx hemm sforz kollettiv min-naħa ta' l-operaturi tas-suq u min-naħa taċ-ċentru għas-servizzi finanzjarji wisq nibża' li mhux se jkollna l-breakthrough meħtieġ f'dan is-settur.

Mingħajr ma nkun kritiku, irrid ngħid li fil- fehma tiegħi din l-area ġiet xi ftit skartata min-naħa ta' l-MFSC.

Dan qed ngħidu l-aktar għaliex filwaqt li naraw li territorji oħrajn bħal- Irlanda kellhom ċertu suċċess f'dan il-qasam, Malta sa issa ma kellhiex dan is-suċċess u jien nawgura li s-sitwazzjoni tiġi rimedjata anke permezz ta' dawn il-legal notices li qed nirriferi għalihom.

Nerġa' ngħid li l- appell tiegħi huwa biex meta jkun hemm tibdiliet bħal dawn, jew permezz ta' legal notices jew avviżi fil-gazzetta tal-gvern, ikun hemm abbokkamenti aħjar min-naħa tal-gvern man-naħa ta' l-oppożizzjoni.

Kif għedt fil-bidu, in-naħa ta' l-oppożizzjoni hija favur it-tisħiħ tas- servizzi finanzjarju u għalkemm għandna fehema differenti mill-gvern dwar l- impatt li sħubija prospettiva fl-Unjoni Ewropea jkollha fuq dan is-settur, naqblu dwar il-fatt li s-settur tas-servizzi finanzjarji huwa settur li mhux biss irendi, mhux biss iħalli ċertu qligħ - dan l-aħħar il-ministru tal-finanzi kellu l-okkażjoni jagħti tagħrif dwar dan fi tweġiba għal domanda parlamentari - imma huwa settur li wkoll jgħin biex pajjiżna jkun jista' jkompli jiddiversifika u ma jibqax jiddependi biss fuq iż-żewġ oqsma ewlenin tal-manifattura u tat-turiżmu.

Nirringrazzjak, Sur President.

MR SPEAKER: Grazzi.

Iktar rimarki?

L-Onor.

Helena Dalli.

ONOR.

HELENA DALLI: Sur President, illejla rrid nitkellem fuq grupp ta' ħaddiema fis-servizz pubbliku li minkejja l-ħafna kliem sabiħ li nisimgħu dwar il-quality service charters, speċjalment dan l-aħħar ukoll fil-public service week, għad għandna sezzjonijiet mis-servizz pubbliku li ilhom għal dawn l-aħħar sentejn jistennew li ssir ġustizzja magħhom.

Nisimgħu ħafna dwar nies li għandhom grad għoli fis-servizz pubbliku li għalkemm jieħdu ħsieb ħafna l-qagħda tagħhom, meta jiġu biex jiltaqgħu ma mpjegati li qegħdin f'livelli aktar baxxi tas-servizz jibqgħu jipposponu u jibqgħu dejjem isibu xi ħaġa biex ma jagħtux lil dawn il-ħaddiema dak li bi dritt huwa tagħhom.

Qed nirriferi għal madwar 300 ħaddiema li kienu ddeċidew li jibqgħu jagħtu s-servizz tagħhom fi ħdan is-servizz pubbliku meta d-dipartiment tagħhom, jiġifieri dak tal-posta, kien inbidel f'kumpannija kummerċjali.

Ilhom sentejn isiru diversi talbiet kemm mill-union tal-gradi postali fiċ- ċivil kif ukoll mill-assoċjazzjoni ħaddiema postali fiċ-ċivil sabiex jiġi onorat ftehim li kien ġie milħuq fil-25 ta' Awissu 1998 bejn l- assoċjazzjoni ħaddiema postali fiċ-ċivil u l-ministru ta' dak iż-żmien, l- Onor. Joe Debono Grech.

Dan il-ftehim jgħid li l-ħaddiema tal-gvern fil- gradi postali kollha li jagħżlu li jibqgħu jagħtu s-servizz tagħhom mas- servizz pubbliku, għandu jkollhom garanzija li ma jitkeċċewx minħabba l- isem postali li qegħdin iġorru; li l-isem postali ta' dawn il-ħaddiema jinbidel għal isem li jaqa' taħt struttura u gradi li jeżistu fis-servizz pubbliku; li għandha ssir ħidma sabiex isir magħruf dawn il-ħaddiema f'liema struttura jixtiequ jintegraw ruħhom fis-servizz pubbliku, li għandhom jiġu integrati jew assimilati jew strutturati fis-servizz pubbliku peress li fil-maġġoranza l-kbira tagħhom jixtiequ jibqgħu jagħmlu xogħol fl- istess servizz; li jiġu integrati u assimilati fis-servizz pubbliku mhux fl- aħħar tal-lista iżda fl-iskala li jinsabu fiha; u li s-sena ta' kull appointment ta' kull ħaddiem għandha tiġi meqjusa biex tiġi kkonsidrata taħt liema agreement għandu jitpoġġa kull ħaddiem.

Inġibdet ukoll l- attenzjoni għall-fatt li hemm ħaddiema li ilhom 'il fuq minn 15-il sena fis- servizz pubbliku.

Xtaqt hawnhekk nagħmel parentesi żgħira u nsemmi l-opportuniżmu politiku partiġġjan ta' dan il-gvern, Sur President.

Qed ngħid hekk għaliex lejliet l-elezzjoni ta' l-1998 dawn il-ħaddiema kienu kellmu kemm lill-Onor.

Lawrence Gonzi kif ukoll lill-Onor.

Ċensu Galea, dak iż-żmien membri ta' l- oppożizzjoni, u dawn kienu wegħduhom li jekk jitilgħu n-Nazzjonalisti fil- gvern dan il-ftehim kien se jiġi onorat.

Saħansitra l-Onor.

Galea kien qalilhom li la l-kuntratt kien ġie ffirmat ġo ministeru, huma kellhom l- obbligu li jonorawh kemm-il darba jkunu fil-gvern għaliex hekk titlob il- kontinwita`.

Illum qegħdin naraw li bħal f'ħafna affarijiet oħra, dak li ġie mwiegħed lil dawn il-ħaddiema qabel l-elezzjoni - fil-fatt dan jidher bħala punt nru.

11 fil-programm elettorali tal-Partit Nazzjonalista - ma ġiex imwettaq.

Dan l-istess gvern li wiegħed il-fiduċja u s-serħan tal- moħħ lil kulħadd, minkejja li għaddew kważi sentejn, lil dawn il-ħaddiema ħallihom fil-għama u mingħajr direzzjoni.

Fid-diskussjonijiet li kellhom dawn il-ħaddiema ma' l-MPO, il-proposti ġew aċċettati iżda qatt ma ġie ffirmat xejn, u dan nerġa' ngħid wara li kienu mwegħda minn żewġ deputati li llum huma ministri li l-ftehim tal-25 ta' Awissu 1998 kien se jiġi onorat.

Biex inkun għedt kollox tajjeb li ngħid ukoll li waħda mill-iskużi li qiegħda tinġieb hija li ma jistgħux jieħdu deċiżjoni finali qabel ma jkun magħruf in-numru preċiż ta' ħaddiema li se jagħżlu li jibqgħu mas-servizz pubbliku.

Allura din id-deċiżjoni m'hijiex se tittieħed qabel tiġi deċiża l-kwestjoni tal-pensjoni għal dawk il-ħaddiema tal-gvern li jagħżlu li jmorru mal-kumpannija.

Jiġifieri ninsabu fis-sitwazzjoni fejn il-gvern qed iżomm nofs il-ħaddiema f'din l-inċertezza minħabba l-kwestjoni tal- pensjoni li tikkonċerna in-nofs l-ieħor tal-ħaddiema.

U dawn il-ħaddiema jinsabu għaddejjin minn tbatija minħabba din in-nuqqas ta' ċertezza għaliex, per eżempju, meta s-sena l-oħra ħarġu applikazzjoni għal eżamijiet interni, minkejja li dawn il-ħaddiema kienu ilhom is-snin jagħmlu xogħol ta' diversi gradi li għalihom kien se jsir l-eżami, dawn ma ġewx imħollija jagħmlu l-eżamijiet minħabba s-sitwazzjoni tagħhom.

L-iskuża hawnhekk reġgħet kienet li dawn kienu għadhom bi gradi postali.

L- assoċjazzjoni ilha tgħid lill-awtoritajiet biex il-ħaddiema postali fl- iskali baxxi, jiġifieri fi skali 15 u 16 jiġu integrati fl-istrutturi diġa` eżistenti, kif fil-fatt hemm imniżżel fil-ftehim ta' l-1998.

Jidher li l- MPO m'hux qed jagħtu kas ta' din it-talba.

Meta wieħed jara dan bilfors li jgħaddilu minn moħħu li dan it-titubar kollu qed isir forsi għaliex it-talba m'hijiex ġejja mingħand xi ħadd li huwa mlaħħaq fis-servizz pubbliku u għal dħul wieħed ikollu tnejn u tlieta.

Jidher li f'dan il-pajjiż mhux kulħadd huwa trattat l-istess, uħud huma aktar ugwali minn oħrajn u qegħdin naraw kif min qiegħed viċin tal-kurituri tal-poteri jassigura li jkollu l-aħjar u l-aqwa kondizzjonijet għalih u għal ta' madwaru imma min ikun 'l isfel fl-iskaluni tas-servizz lanqas biss jagħtu kasu.

L-aqwa li mbagħad noqogħdu niftaħru bil-public service week!

Jien skantajt meta qrajt dak li ġie rrapportat li qal il-kap tas-servizz pubbliku l-ġimgħa l-oħra.

Fost affarijiet oħra, "The Times" irrapportat li dan qal li "little change was seen in the perception of the civil service after public service week".

Jien lill-kap tas-servizz pubbliku ngħidlu li anke l-perception ta' ċerti nies stess li jaħdmu fl-istess servizz m'hijiex xi waħda tajba!

Wara kollox jien ngħid li din m'hijiex perception imma r-realta` li min m'għandux is-saħħa u min mhux qiegħed viċin il-poter jitħalla għal riħu.

Il-kwestjoni li qed inqajjem jien illum turina kif nies li huma kapaċi fix-xogħol li jagħmlu qegħdin jitilfu d-dritt u l-opportunita` li jimxu 'l quddiem fil-karriera tagħhom.

Hemm ukoll ħafna ħaddiema bi gradi postali li ġew miżmuma milli jilħqu fl-iskali li suppost laħqu skond il-ftehim - il- union gradi postali taċ-ċivil ilha tinsisti mad-dipartimenti biex dawn il- ħaddiema jibqgħu telgħin sa scale 14 - liema kwesjtoni wkoll suppost li ġiet irranġata mill-MPO imma sal-lum għad hemm bosta dipartimenti li għadhom ma tawx lil dawn il-ħaddiema dak li hu tagħhom.

Minn dawn il- ħaddiema hemm ukoll diversi Għawdxin li qegħdin jintalbu jagħmlu xogħol li m'għandux x'jaqsam mal-livell ta' edukazzjoni li għandhom u minkejja li l- union diversi drabi kitbet lid-direttur dwar din il-kwestjoni xorta għad hemm ħaddiema li m'humiex qed jingħataw jagħmlu xogħol li suppost jagħmlu.

Problema oħra, Sur President, tirrigwarda l-promozzjonijiet, fejn dawk kollha li ħadu xi promozzjoni taħt xi waħda mill-kumpanniji li ġew imwaqqfa, jiġifieri Posta Ltd. jew inkella Maltapost Plc. u marru lura fis- servizz pubbliku, reġgħu lura għall-iskala li kellhom qabel.

U dan mhux qed jiġri biss fir-rigward ta' dawn il-ħaddiema għaliex f'ħafna awtoritajiet oħra li qegħdin jitwaqqfu qegħdin naraw li qed jintbagħtu nies mis-servizz pubbliku jaħdmu hemmhekk mingħajr lanqas biss għad hemm ċar x'inhuma d- drittijiet u l-obbligi ta' l-istess impjegati.

Pero` biex nerġa' lura għall-ħaddiema tal-posta rrid ngħid li skond il-memorandum of understanding li kien ġie ffirmat bejn gvern Laburista, il-GWU u l-UĦM fl-20 ta' April 1998 u li reġa' ġie ffirmat bejn il-gvern Nazzjonalista u l-istess unions sena ilu fit-18 ta' Ġunju, 1999, dawn l-impjegati bi gradi postali li kienu ħadu xi promozzjoni meta kienu ma' Posta Ltd. jew mal-Maltapost, meta jmorru lura mas-servizz pubbliku kellhom jibqgħu f'dawk il-gradi jew skali li laħqu mal-kumpannija.

Minkejja dan kollu, dawn il-ħaddiema reġgħu lura għall-grad li kellhom qabel.

Jien naħseb li issa li għaddiet il-public service week bil-ħafna kliem sabiħ, pubbliċita`, spots fuq it-television u seminars li kellna, wasal iż-żmien li nħarsu lejn il-fatti, naraw is- sitwazzjoni li jinsabu fiha dawn il-ħaddiema u nippruvaw naraw kif se nirranġawha.

Sur President, fil-ftit minuti li baqagħli xtaqt insemmi wkoll il- kwestjoni li għandhom il-ħaddiema tal-korporazzjoni Enemalta minħabba li nbidlilhom il-ħin li fih jibdew ix-xogħol mis-7.30 a.m. issa qegħdin jibdew fis-7.00 a.m. Uħud minn dawn il-ħaddiema għandhom responsabbiltajiet familjari u dik in-nofs siegħa ta' filħgodu hija importanti ħafna għalihom.

Li ġara f'din il-korporazzjoni kien li saret votazzjoni rigward il-bdil tal- ħinijiet u l-maġġoranza tal-ħaddiema vvotaw favur li dawn jinbidlu.

Fiż- żmien meta qegħdin nitkellmu fuq kondizzjonijiet tax-xogħol li jkunu family- friendly u fuq flessibbilta` fil-ħinijiet, naħseb li l-inqas li nistgħu nagħmlu - anke jekk il-maġġoranza qablet ma' dan il-bdil - huwa li naraw li jekk hemm bżonn ikun hemm żewġ ħinijiet kif fil-fatt hemm f'ħafna postijiet tax-xogħol.

Fil-fatt il-Kummissjoni għall-Avvanz tal-Mara kitbet liċ- chairman ta' din il-korporazzjoni fejn qaltlu li anke jekk il-maġġoranza tal-ħaddiema jridu li l-ħinijiet jinbidlu, xorta waħda huwa għandu jieħu in konsiderazzjoni r-responsabbiltajiet familjari li għandhom il-kumplament tal-ħaddiema u jħalluhom ikomplu jmorru għax-xogħol fl-istess ħin, jiġifieri fis-7.30 a.m.

Aħna l-membri femminili taż-żewġ naħat tal-Kamra tlabna lill-Ministru Gonzi, bħala l-ministru responsabbli mill-affarijiet tan-nisa, sabiex jintervjeni hu għal dawn il-ħaddiema - kif nafu, ħafna mir- responsabbiltajiet tal-familja jaqgħu fuq il-mara u għalhekk kienu n-nisa li riedu li l-ħinijiet jibqgħu l-istess - u proprju dwar dan jien kont għamilt domanda parlamentari lill-Onor.

Gonzi li min-naħa tiegħu qal li huwa wkoll kien kiteb liċ-chairman ta' l-Enemalta fl-1 ta' April, fejn fost oħrajn esprima t-tħassib tiegħu dwar kif il-bdil fil-ħinijet tax-xogħol ta' l-impjegati kollha ta' l-Enemalta se jaffettwa numru ta' impjegati u l- familji tagħhom.

Dr Gonzi qalilna li jinsab informat li l-Enemalta qed tikkonsidra attivament soluzzjonijiet possibbli biex tiġi rranġata s- sitwazzjoni ta' dawk li qed jiġu milquta ħażin.

Dan kien fl-1 ta' April u s'issa li għaddew iktar minn xahar u nofs dawn l-impjegati għadhom ma semgħu xejn.

Għalhekk jiena minn hawnhekk inħeġġeġ lil min huwa responsabbli sabiex jara li tittieħed xi azzjoni għaliex ma nistgħux li fl- istess waqt li nkunu qegħdin nitkellmu fuq il-flessibilta' u l- kondizzjonijiet tax-xogħol li huma family-friendly, l-affarijiet li diġa` huma tajbin inbiddluhom għall-agħar.

Sur President, jien nappella liċ-chairman ta' l-Enemalta sabiex jikkonsidra t-talba ta' dawn il-ħaddiema ħalli b'hekk dawn l-istess ħaddiema jkunu f'pożizzjoni aħjar li jibbilanċjaw ix-xogħol tagħhom barra d- dar max-xogħol tagħhom fid-dar.

Grazzi.

MR SPEAKER: Grazzi.

Sar il-ħin.

Il-Kamra hija aġġornata għal għada t-Tlieta 20 ta' Ġunju, 2000 fid-9.00 a.m. bl-aġenda kif komunikata mill-Viċi Prim Ministru.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

BAĦRIJA - TAS-SIRENA - WIRE

L-ONOR.

NOEL FARRUGIA staqsa lill-Ministru għas-Servizzi Ekonomiċi: Jista' l-Ministru jara li jinbidlu l-wires tad-dawl li hemm fejn Victor House, Tas-Sirena, Baħrija peress li qed tkun sospiża l- provvista tad-dawl regolarment?

Jekk fl-affermattiv, meta?

ONOR.

JOSEF BONNICI: Jien informat li l-Korporazzjoni Enemalta diġa` għamlet l-investigazzjonijiet tagħha dwar ix-xogħol li għalih qed issir riferenza.

Ġie stabilit li hemm bżonn jgħaddi t-three phase u li l-arbli tat-tlett pulzieri jridu jinbidlu.

Dan ix-xogħol hu maħsub li jsir flimkien ma` xogħlijiet oħra.

ARTIJIET

L-ONOR.

NOEL FARRUGIA staqsa lill-Ministru ta' l-Intern: Peress li issa ntlaħaq ftehim bejn il-gvern u l-knisja dwar numru ta' artijiet li kienu għadhom bla titolu għal fini ta' proprjeta' testwali tal-Gvern Malti, jista' l-Ministru jara li jsir il-kordinament ma' l-awtorita' tad-djar sabiex residenti li għandhom plots ta' l-awtorita' u għadhom fuq bażi ta' konvenju, bħal fil-każ tar-residenti ta' Għar Barka, r-Rabat, isirulhom il- kuntratti finali?

Jista' l-Ministru jinformani meta residenti ta' Għar Barka se jersqu għal dawn il-kuntratti?

ONOR.

TONIO BORG: Ninsab infurmat li l-ftehim li ġie ffirmat bejn il- gvern u l-knisja fit-30 ta` Mejju, 2000, ma jaffettwax il-konvenji li saru ma` l-Awtorita` tad-Djar dwar l-artijiet ta` Għar Barka, ir-Rabat.

Peress li l-art ġiet espropriata qabel it-18 ta` Frar, 1993 il-proċess għall- akkwist ta` l-art in kwestjoni jrid jiġi finalizzat bejn id-dipartiment ta` l-artijiet u l-awtoritajiet ekklesjastiċi.

Nirriferi lill-Onor.

Interpellant għat-tweġiba li tajt għal mistoqsija parlamentari nru.

ĦOFOR TA' L-ILMA

L-ONOR.

NOEL FARRUGIA staqsa lill-Ministru għas-Servizzi Ekonomiċi: Jista' l-Ministru jgħid kemm huwa n-numru ta' ħofor ta' l- ilma li ġew permessi matul il-perijodu ta' Jannar u Mejju ta' din is-sena?

Kemm-il spezzjoni saret fuq ħofor ta' l-ilma li huma rapportati li saru bla permessi meħtieġa u x'passi ttieħdu?

Peress li numru ta' hydroloġisti jgħidu li dawn il-ħofor ta' l-ilma mhux jiġu kkontrollati u qed jaffettwaw ħażin is-sorsi tal-ħażna ta' l-ilma naturali, jista' l-Ministru jinforma lill-Kamra bil-pożizzjoni tal-gvern dwar din il-kwestjoni?

ONOR.

JOSEF BONNICI: Jien infurmat li bejn Jannar u Mejju, 2000 ma ngħata ebda permess għat-tħaffir ta` boreholes.

Matul l-istess perijodu ġew reġistrati 75 borehole, 67 f`Malta u f`Għawdex.

Fiż-żmien imsemmi saru rapporti dwar tħaffir illegali ta` 9 boreholes f`Malta u f`Għawdex.

Wara li saru l-ispezzjonijiet meħtieġa rriżulta li:

ittieħdet azzjoni legali dwar borehole f`Malta u oħra f`Għawdex;

tlieta f`Malta ġew magħluqa;

fi tliet każi f`Għawdex iddaħħlet il-pulizija iżda rriżulta li ma kien hemm xejn illegali;

f`ħames każi f`Malta rriżulta li fil-fatt ma kienx hemm tħaffir.

Għar-rigward ta` l-isfruttament tar-riżorsi ta` l-ilma, il-korporazzjoni għas-servizzi ta` l-ilma trid li jsir pjan ta` transizzjoni mis-sitwazzjoni preżenti għal waħda aktar ordinata u xjentifika.

Madankollu hu ppjanat li t-twettieq ta` pjan bħal dan għandu jkun fir-responsabbilta` ta` l- awtorita` tar-riżorsi li għad trid titwaqqaf u li ser tkun ir-regolatur ta` l-ilma u ta` d-dawl.

SAJJIEDA - LIĊENZJI

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid x'inhi r-raġuni li sajjied wieħed biss se jingħata liċenzja ġdida oħra għal bastiment ta' tkarkir, meta hemm applikazzjonijiet tas-sajjieda oħra pendenti?

Fuq liema kriterji ngħatat priferenza lill-applikazzjoni ta' dan is- sajjied fuq oħrajn?

Għaliex sajjied li għandu bastiment reġistrat Malta ma ngħatax permess idaħħlu lura meta t-talba tiegħu saret qabel il-permess ta' din il- liċenzja?

Jista' jinvestiga dan l-ilment ħalli jkun assigurat li ma jsirux inġustizzji ma' ħadd?

ONOR.

NINU ZAMMIT: Ninsab infurmat li d-dipartiment tas-sajd u akwakultura kkonsidra l-applikazzjonijiet kollha li kien hemm pendenti, kemm dawk is-sajjieda armati għal sajd ieħor, kif ukoll ta'dawk il- bastimenti li, għalkemm huma reġistrati ma kenux operattivi għal dawn l- aħħar snin u oħrajn.

Sa issa ma ħarġet l-ebda liċenzja iżda ħarġu ittri fejn spjegaw biss kif tinħareġ liċenzja.

Dan għaliex id-dipartiment m'huwiex lest li jżid tkarkir fil-qasir iżda jixtieq li dawn id-dgħajjes ikunu armati għat-tkakir fil-fond.

Dan huwa tip ta' sajd li Malta ma pparteċipat fih.

Jien ninsab infurmat ukoll li din il-persuna, li donnu qiegħed jalludi għaliha fit-tielet paragrafu l-Onor.

Interpellant, hija waħda minn dawk il- persuni li huma kkonsidrati.

Il-bastiment ta' din il-persuna ilu għat- tiswija għaxar snin u peress li għadu reġistrat Malta m'għandux bżonn permess biex jiġi lura Malta, iżda wara dan iż-żmien kollu wieqaf għandu bżonn liċenzja ġdida tas-sajd.

Nassigura lill-Onor.

Interpellant li ma saru nġustizzji ma' ħadd.

XTUT - TINDIF - APPARAT

L-ONOR.

NOEL FARRUGIA staqsa lill-Ministru tat-Turiżmu: Jista' l-Ministru jinformana x'apparat modern inxtara matul dawn l-aħħar 20 xahar sabiex ix-xtut tal-gżejjer tagħna jitnaddfu aħjar?

Kemm sewa dan l-apparat?

X'investiment hemm ippjanat sabiex għal futur ix-xtut f'Malta u f'Għawdex jinżammu aktar indaf?

ONOR.

MICHAEL REFALO: Ninsab infurmat li ma nxtara ebda apparat f'dawn l-aħħar 20 xahar sabiex ix-xtut jitnaddfu aħjar.

DETOX - SPEJJEŻ

L-ONOR.

EVARIST BARTOLO staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm qed tiswa lill-gvern it-tmexxija tad-Detox f'dak li għandu x'jaqsam ma' mediċini bħal metadone matul sena waħda?

Kemm intnefaq sa issa, din is-sena, u fuq liema mediċini?

ONOR.

LAWRENCE GONZI: Ninsab infurmat li matul is-sena 1999 in-nefqa fuq mediċini għaċ-ċentru Detox kienet ta' Lm3,343.96.

Din il-figura ma tinkludix il-methadone, billi dan jinġieb mid-dipartiment tas-saħħa.

In-nefqa mill-bidu ta' din is-sena s'issa kienet ta' Lm514.86.

Il-mediċini huma: octreotide injections, naltrexone tablets, clonedine tablets, effortil tablets u dormicom tablets.

ALKOĦOL - PERSUNI DIPENDENTI

L-ONOR.

EVARIST BARTOLO staqsa lill-Viċi Prim Ministru u Ministru għall-Politika Soċjali: Jista' l-Ministru jgħid kemm-il persuna hija reġistrata bħala dipendenti fuq l-alkoħol?

Kemm minnhom huma nisa?

Kemm- il persuna marret għall-kura għall-ewwel darba din is-sena?

Liema hi l- iżgħar u l-akbar eta' ta' persuni li qed jiġu kkurati għall-alkoħol?

ONOR.

LAWRENCE GONZI: Ninsab infurmat li ma jeżistix reġistru ta' persuni dipendenti fuq l-alkoħol.

Matul din is-sena, 78 persuna ġew riferuti lis-servizzi ta' l-alkoħol ta' l-aġenzija sedqa.

L-akbar persuna kellha 78 sena u l-iżgħar waħda kellha 12-il sena, għalkemm il-każ ta' l- aħħar kien wieħed ta' abbuż u mhux ta' dipendenza.

GWARDJANI LOKALI - ĊITAZZJONIJIET

L-ONOR.

EVARIST BARTOLO staqsa lill-Ministru tal-Ġustizzja u Gvern Lokali: Jista' l-Ministru jgħid kemm-il ċitazzjoni saret din is-sena s'issa mill-gwardjani lokali?

Jista' jagħti breakdown ta' dawn iċ- ċitazzjonijiet u f'liema belt/raħal saru?

ONOR.

AUSTIN GATT: L-informazzjoni mitluba tpoġġiet fuq il-Mejda tal- Kamra iktar kmieni f'din is-seduta.

DIPARTIMENT TAL-LIĊENZJI

L-ONOR.

EVARIST BARTOLO staqsa lill-Ministru ta' l-Intern: Jista' l-Ministru jgħid matul din is-sena kemm-il vettura nqabdet qed tinsaq fit-triq meta l-liċenzja ma kenitx tħallset?

ONOR.

TONIO BORG: Ninsab infurmat li matul l-ewwel ħames xhur ta` din is- sena l-pulizija qabdet 302 sewwieq jagħmlu użu minn vettura fit-triq bil- liċenzja mhux imħallsa.

SPTAR MONTE CARMELI - PRIĠUNIERI

L-ONOR.

EVARIST BARTOLO staqsa lill-Ministru ta' l-Intern: Jista' l-Ministru jgħid meta se titwettaq il-wegħda tiegħu li mal- priġunieri, li għal xi raġuni jkunu rikoverati fl-Isptar Monte Carmeli, ikun hemm gwardjani tal-ħabs u mhux pulizija għassa magħhom?

ONOR.

TONIO BORG: L-Onor.

Interpellant għandu japprezza li għal snin twal, ma` kull priġunier f`Monte Carmeli kien ikun hemm detailed pulizija.

Din is-sistema issa ġiet riveduta biex ikun hemm tliet pulizija - irrispettivament minn numru ta` priġunieri - u membru ta' l-SRT tal-ħabs.

It-tieni pass ser ikun li hekk kif jidħlu l-gwardjani ġodda wieħed ikun f`pożizzjoni, skond ir-riżultati, jaħseb biex jara jekk ser ikunx hemm gwardjani biżżejjed biex iwettqu d-diversi xogħlijiet meħtieġa mid- dipartiment tas-servizzi korrettivi, inkluż dak li għamel riferenza għalih l-Onor.

Interpellant.

DIPARTIMENT TAL-LIĊENZJI - ĦLASIJIET

L-ONOR.

EVARIST BARTOLO staqsa lill-Ministru għat-Trasport u Komunikazzjoni: Jista' l-Ministru jgħid x'inhu n-numru ta' vetturi li s'issa din is-sena: (1) ma ġeddewx il-liċenzja tagħhom fiż-żmien stipulat għaliex kellhom xi multa li ma tħallsitx; u (2) ma ħallsux il-liċenzja tal- vettura fix-xahar li kellha titħallas?

X'passi ttieħdu f'kull każ?

ONOR.

ĊENSU GALEA: Jien infurmat li rigward l-ewwel parti tal- mistoqsija d-dipartiment tal-liċenzji u testijiet ma jżommx din it-tip ta` statistika.

L-informazzjoni mitluba fit-tieni parti tal-mistoqsija mhux possibli li tinġabar.

DJAR - TISWIJIET

L-ONOR.

CHRIS AGIUS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid jekk l- awtorita' tad-djar għandhiex xi skema għall-irranġar ta' postijiet li jkun tal-joint office?

ONOR.

LAWRENCE GONZI: Taħt l-Iskema 5 - sussidju fuq xogħlijiet ta' rranġar fi djar privati li huma okkupati minn inkwilini jew ċenswalisti, residenti ta' postijiet amministrati mill-joint office jistgħu jikkwalifikaw biex japplikaw għal xogħlijiet ta' rranġar u titjib.

FGURA - SISTEMA TA' L-ELETTRIKU

L-ONOR.

CHRIS AGIUS staqsa lill-Ministru għas-Servizzi Ekonomiċi: B'riferenza għall-ħsarat li ġarrbu numru ta' residenzi fil-Fgura f'April li għadda, minħabba ħsarat fis-sistema ta' l-elettriku, jista' l-Ministru jgħid kemm familji għamlu talbiet għall-kumpens lill-Enemalta?

Jista' jgħid fiex waslu dawn it-talbiet?

ONOR.

JOSEF BONNICI: Ir-risposta għal din il-mistoqsija parlamentari tingħata f`xi seduta oħra.

TAXXI INTERNI - ARRETRATI

L-ONOR.

CHRIS AGIUS staqsa lill-Ministru tal-Finanzi: Jista' l- Ministru jgħid meta se jirċievi l-arretrati tat-taxxa l-persuna li d- dettalji tagħha qed jintbagħtu separatament, li ħallas żejjed minħabba żball li sar dwar flus il-bank ta' ħaddieħor li dehru fuqu?

ONOR.

JOHN DALLI: Ngħarraf lill-Onor.

Interpellant li ma naħsibx li għandi nagħti informazzjoni kunfidenzjali.

Jekk l-Onor.

Interpellant ikun awtorizzat mit-taxpayer allura r-risposta tingħata lilu privatament.

DISTRETT NRU.

2 - BOZOZ

L-ONOR.

CHRIS AGIUS staqsa lill-Ministru għas-Servizzi Ekonomiċi: Jista' l-Ministru jwieġeb mistoqija parlamentari nru.

ONOR.

JOSEF BONNICI: Il-bozoz ġodda li għandhom jitwaħħlu fit-Tieni distrett huma: Lokalita` Triq Fgura Triq il-Karmelitani Triq Ħaż-Żabbar kantuniera ma` Triq San Tumas Triq San Pietru Triq Mater Boni Consigli Isla Iż-Żoni ta` l-ipparkjar fi Pjazza Mitrovich Kalkara Triq Agostino Portelli Triq Melchiore de Robles Xgħajra Triq Ġdida fi Triq il-Fortizza tal-Grazzja Triq il-Knisja Żabbar Triq id-Dukkar k ma` Triq SanFranġisk Triq Erminia Cilia Abela k/ra ma` Triq il-Qasam Industrijali Triq il-Baħrija Triq il-Kappuċċini ma` Triq Alessio Erardi Triq is-Sienja Pjazza San Nikola Triq il-Ficus kantuniera ma` Triq il-Mina ta` Hompesch Triq Ġanni Bonavia Huwa ppjanat li x-xogħol jitlesta sa l-aħħar ta` Lulju ta` din is-sena.

FAS - KONSULENTI IRLANDIŻI

L-ONOR.

CHRIS AGIUS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jagħti tagħrif lill- Kamra fuq x'tip ta' eżerċizzju qed jagħmlu l-konsulenti Irlandiżi FAS bħalissa fl-ETC?

Kemm ilu għaddej dan l-eżerċizzju, liema oqsma ta' l-ETC qed jinvolvi, x'tip ta' konsultazzjonijiet qed isiru ma' l-istaff ta' l-ETC u meta se jiġi konkluż dan l-eżerċizzju?

Il-FAS qed jingħataw ukoll ir-responsabbilta' li joħorġu bi proposti għal struttura organizzattiva ġdida fil-korporazzjoni?

Jista' jgħid jekk dan l- eżerċizzju hux lest u jagħti tagħrif dwaru?

F'każ li dan l-eżerċizzju għadu mhux lest, jista' jispjega kif ħarġet sejħa għal mili ta' post ta' konsulent għall-ippjanar u l-iżvilupp fil- korporazzjoni?

Xi proċeduri ntużaw biex timtela' din il-vakanza u jekk hux se jkun hemm vakanzi oħra qabel ma jitlesta r-rapport tal-FAS?

Ma jaħsibx li jkun aħjar li l-ewwel jitlesta r-rapport u mbagħad jiġu mimlija l-vakanzi l-ġodda u mhux viċe versa?

ONOR.

LAWRENCE GONZI: Rigward l-ewwel parti tal-mistoqsija nirriferi lill-Onor.

Interpellant għar-risposta li tajt bil-miktub għal mistoqsija nru.

L-eżerċizzju nbeda fi Frar, 2000 u l-membri ta' l-istaff minn executives 'l fuq ġew konsultati.

Hi ħaġa naturali li din ir-reviżjoni fl-operat ta' l-ETC jista' jinkludi proposti għal tibdil fl-istruttura organizzattiva.

Ir-rapport finali tal-konsulenti Irlandiżi huwa mistenni sa l-aħħar ta' Lulju.

Kien hemm aktar minn kariga waħda li għaliha saret sejħa għall- applikazzjoni interna u wara esterna, skond kif jitlob il-ftehim kollettiv.

Fil-każi kollha ntalab il-parir tal-konsulenti Irlandiżi.

Il- kariga li għaliha qed jirriferi l-Onor.

Interpellant imtliet proprju biex l- ETC ikollha persuna oħra kompetenti fit-tfassil ta' inizjattivi ta' mpjiegi u taħriġ u l-kitba ta' business plans.

DJAR - XIRI

L-ONOR.

CHRIS AGIUS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid jekk il- persuna, dettalji dwarha qed jintbagħtu separatament, li ilu joqgħod fil- fond indikat għal aktar minn 20 sena, jistax jixtri dan il-fond?

ONOR.

LAWRENCE GONZI: L-Awtorita' tad-Djar hija nformata li dan il-post hu fil-pussess tal-gvern b'titolu ta' pussess u użu.

Għaldaqstant it-talba għax-xiri tal-fond ma tkunx tista' tintlaqa'.

SERVIZZI POSTALI

L-ONOR.

JOSEPH CUSCHIERI staqsa lill-Ministru għat-Trasport u Komunikazzjoni: Jista' l-Ministru jgħid liema huma l-pajjiżi li jsir servizz ta' posta lejhom bil-baħar?

Jista' l-Ministru jgħid ukoll il-frekwenza u l-iskeda ta' dan is-servizz lejn kull pajjiż jew żona u l-ħlas li jsir mill-konsumatur f'dan ir- rigward?

Jista' jgħid meta sar l-aħħar tibdil fl-iskeda, fil-frekwenza tas-servizz u fil-ħlas?

ONOR.

ĊENSU GALEA: Jien infurmat li l-informazzjoni mitluba mill-Onor.

Interpellant fl-ewwel parti tal-mistoqsija tista` tinstab f'Avviż Legali Nru. 138 ta` l-1993, kif emendat b`Avviż Legali Nru. 15 ta` l-1997.

It-talba għal dan is-servizz ma tidhirx li hija kbira ħafna.

Jien infurmat li l-Maltapost qed titlob li twaqqaf is-servizz tal-posta bil- baħar lill-pajjiżi kollha.

It-talba tal-kumpanija hi bbażata fuq li qed tiffaċċja diversi diffikultajiet b'dan is-servizz, fosthom telf finanzjarju, dewmien sinifikanti u nuqqas ta` kontroll fuq il-kwalita` tas-servizz.

Il- kumpanija qed issostni wkoll li s-servizz tal-posta bil-baħar qed jinqata` wkoll minn ħafna pajjiżi madwar id-dinja għall-istess raġunijiet.

Din it-talba għadha qed tiġi diskussa.

TELECARDS

L-ONOR.

JOSEPH CUSCHIERI staqsa lill-Ministru għas-Servizzi Ekonomiċi: Jista' l-Ministru jgħid, skond iz-zoni jew pajjiżi rispettivi, kemm ikopru ħin it-Telecards ta' Lm2, Lm3 u Lm5 tal-Maltacom?

Jista' l-Ministru jgħid ukoll meta sar l-aħħar tibdil f'dan is-sens?

ONOR.

JOSEF BONNICI: Il-lista tat-tariffa ta` drittijiet imħallsa għal kull minuta skond iz-zona għal telefonati ma` barra minn Malta tinsab fid- direttorju tat-telefon.

Ghaldaqstant biex ikun jaf kemm ħin tkopri telecard, kulma għandu jagħmel l-Onor.

Interpellant huwa li jiddividi l- valur tat-telecard bit-tariffa relattiva.

SAN PAWL IL-BAĦAR - TOROQ

L-ONOR.

JOSEPH CUSCHIERI staqsa lill-Ministru għat-Trasport u Komunikazzjoni: Jista' l-Ministru jgħid meta sar l-aħħar xogħol ta' tarmac fi Triq San Pawl, li minn quddiem l-uffiċċju tal-kunsill lokali ta' San Pawl il-Baħar tagħti għal quddiem Palazzo Pescatore?

Jista' jgħid ukoll x'ikkaġuna l-ħsara li fiha din il-parti tat-triq?

Jista' jgħid min se jagħmel it-tiswijiet li hemm bżonn isiru u min se jħallas l-ispejjeż?

ONOR.

ĊENSU GALEA: Jien infurmat li m`hemmx records għand id- dipartiment dwar meta kien sar l-asfalt fi Triq Parades, San Pawl il-Baħar.

Is-sena l-oħra l-kunsill lokali ta` San Pawl il-Baħar nieda proġett ta` tiġdid tas-servizzi fil-qalba tar-raħal u bħala parti mix-xogħol saru ħafna trinek li kixfu d-difetti strutturali kbar li kien hemm fil-pedamenti tagħha.

Peress li s-sena l-oħra kien hemm ħafna toroq magħluqa f`San Pawl il- Baħar, ma setax isir xogħol għal bini mill-ġdid ta` din it-triq, u għalhekk ingħatat kisja ħafifa bl-asfalt biex it-triq tkun tista` tintuża.

Il-pedamenti tat-triq tant huma mibnija ħażin li anke matul din is-sena partijiet minn dan l-asfalt temporanju kellhom jissewew diversi drabi.

Issa li tlesta x-xogħol f`Mosta Road, id-dipartiment tat-toroq ħareġ sejħa għall-offerti biex il-pedamenti ta` din it-triq jerġgħu jinbnew mill-ġdid, u meta x-xogħol jitlesta` t-triq tkun tista` tingħata l-asfalt finali.

ETC - KAROZZI MIKRIJA

L-ONOR.

ADRIAN VASSALLO staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm għandha karozzi mikrija l-ETC, min jużahom u kemm swew lill-ETC din is-sena?

ONOR.

LAWRENCE GONZI: L-ETC għandha disa karozzi mikrija.

Dawn il- karozzi jintużaw kif ġej: 3 mit-taqsima tax-xogħol - employment services division; 2 mit-taqsima tat-taħriġ - training services division; 1 mit-taqsima ta' l-amministrazzjoni; 3 mit-taqsima ta' l-ispettorat.

Bejn Jannar u Mejju ta' din is-sena l-kiri ta' dawn il-karozzi sewa Lm7,127.38.

SERVIZZI SOĊJALI - SINGLE MOTHERS

L-ONOR.

ADRIAN VASSALLO staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm hawn single mothers fuq ir-relief illum?

ONOR.

LAWRENCE GONZI: Ninforma lill-Onor.

Interpellant illi llum hawn 793 single mothers li jirċievu l-għajnuna soċjali.

PA - VETTURI

L-ONOR.

ADRIAN VASSALLO staqsa lill-Ministru ta' l-Intern: Jista' l-Ministru jgħid kemm għandha vetturi l-planning authority?

X'tip huma, min jużahom, kemm swew biex inxtraw, waħda waħda, u meta nxtraw?

ONOR.

TONIO BORG: Ninsab infurmat li t-tagħrif mitlub dwar il-vetturi li għandha l-awtorita` ta` l-ippjanar hu kif ġej:

|Mudell|Min | |Valur|Meta |(Lm| | |jużaho| | |nxtra|) | | |m | | |w | | |Renaul|Genera|8,200|1993 |Chair| | |t 19 |l | | |man`s| | | |Duties| | |Offic| | | | | | |e | | |Opel |Dirett|7,782|1994 | | | |Astra |ur | | | | | | |ta`l-I| | | | | | |ppjana| | | | | | |r | | | | | |Suzuki|Mappin|3,385|1998 | | | |Van |g Unit| | | | | |Suzuki|Enviro| | | | | |Jimmy |nmenta| | | | | | |l | | | | | |Manage|6,203 |1999 |Unit | | | |ment | | | | | | |Alfa |Chairm|12,22|1999 | | | |156 |an |5 | | | |

Ninsab infurmat ukoll li minbarra l-vetturi msemmija hawn fuq l-awtorita` ta` l-ippjanar tagħmel użu minn 38 vettura b`kuntratt ta` leasing u hire.

ĊITTADINANZA

L-ONOR.

ADRIAN VASSALLO staqsa lill-Ministru ta' l-Intern: Jista' l-Ministru jgħid kemm kien in-numru ta' persuni li ngħataw iċ- ċittadinanza Maltija, sena b'sena f'dawn l-aħħar ħames snin?

Kemm ingħataw din is-sena u kemm hawn persuni li għandhom ċittadinanza doppja?

ONOR.

TONIO BORG: Ninsab infurmat li n-numru ta` persuni li akkwistaw iċ- ċittadinanza Maltija, b`reġistrazzjoni jew b`naturalizzazzjoni sena b`sena mill-1 ta` Jannar 1995 sal-15 ta` Ġunju 2000, huwa kif jidher hawn taħt:

|Sena |B`reġistrazzj|B`naturalizzazz| | |oni |joni | |1995 |145 |132 | |1996 |158 |160 | |1997 |111 |128 | |1998 |111 |110 | |1999 | 79 |54 | |2000 |170 |22 |

Dwar it-tieni parti tal-mistoqsija niġbed l-attenzjoni ta` l-Onor.

Interpellant għall-fatt li dawk il-persuni kollha li fil-21 ta` Settembru, 1964 jew meta twieldu saru ċittadini ta` Malta kienu tilfu ċ-ċittadinanza Maltija u għexu għallinqas sitt snin barra minn Malta, illum reġgħu akkwistaw awtomatikament iċ-ċittadinanza Maltija u jikkwalifikaw biex ikunu jistgħu jżommu żewġ ċittadinanzi, jiġifieri dik Maltija u l-oħra barranija.

Huwa stmat li hemm eluf ta` persuni li jikkwalifikaw għal dan id-dritt iżda n-numru preċiż mhux magħruf.

F`dan ir-rigward ir-rwol tad-dipartiment taċ-ċittadinanza u ta` l- expatriates huwa li jikkonferma meta ssirlu talba li l-persuna konċernata tista` żżomm żewġ ċittadinanzi, dik Maltija u l-oħra barranija.

Mill-ewwel ta` Awissu 1989, jiġifieri meta daħlet fis-seħħ il-liġi dwar iċ-ċittadinanza doppja, sal-lum ġie kkonfermat lil 6,285 (585 minnhom din is-sena) li jistgħu jżommu żewġ ċittadinanzi, dik Maltija u l-oħra barranija.

ĊITTADINANZA - APPLIKAZZJONIJIET

L-ONOR.

ADRIAN VASSALLO staqsa lill-Ministru ta' l-Intern: Jista' l-Ministru jgħid kemm hemm applikazzjonijiet pendenti biex persuni jingħataw iċ-ċittadinanza Maltija u minn liema pajjiż huma dawk li applikaw?

ONOR.

TONIO BORG: Ninsab infurmat li d-dipartiment taċ-ċittadinanza u ta` l-expatriates għandu 683 applikazzjoni pendenti sabiex persuni jiġu reġistrati/naturalizzati bħala ċittadini ta` Malta.

Il-persuni konċernati ġejjin mill-pajjiżi kif jidher fit-tabella li tpoġġiet fuq il-Mejda tal-Kamra iktar kmieni f'din is-seduta.

PASSAPORTI

L-ONOR.

ADRIAN VASSALLO staqsa lill-Ministru ta' l-Intern: Jista' l-Ministru jgħid kemm kien hemm każi ta' persuni li tilfu l- passaport waqt li għadu validu sena b'sena tul dawn l-aħħar ħames snin?

ONOR.

TONIO BORG: Ninsab infurmat li meta persuna titlef il-passaport tagħha tiġi mitluba biex tikkonferma dan il-fatt taħt ġurament.

Il-formola tal-ġurament imbagħad titqiegħed ma` l-applikazzjoni ta` l-istess persuna u tintrefa`.

Għalhekk biex tingħata l-informazzjoni li qed jitlob l-Onor.

Interpellant ikun meħtieġ li jiġu maqlugħa u eżaminati l-applikazzjonijiet għall- passaporti li saru fis-snin li qed jirriferi għlihom l-Onor.

Interpellant.

Dan ifisser li jridu jiġu manwalment eżaminati total ta` 106,507 applikazzjoni għall-passaporti li ħarġu bejn l-1 ta` Jannar, 1995 sa l- aħħar tal-31 ta` Diċembru, 1999, proċess li jinħtieġ ħafna żmien u ħafna riżorsi.

Ma jidhirlix li l-użu ta` dan iż-żmien u riżorsi biex tinġabar l- informazzjoni mitluba hu ġustifikat.

PULIZIJA - PARTIES - DROGA

L-ONOR.

SILVIO PARNIS staqsa lill-Ministru ta' l-Intern: B'riferenza għall-mistoqsija parlamentari nru.

16666, jista' l-Ministru jirrispondi rigward il-perijodu ta' l-1 ta' Jannar, 2000 u llum?

ONOR.

TONIO BORG: Ninsab infurmat li bejn l-1 ta` Jannar u t-13 ta` Ġunju, 2000, il-pulizija ma kellhiex rapport ta` overdose f`parties li jirrikjedu permess skond il-liġi sabiex isiru.

PULIZIJA - KAĊĊA - KSUR TA' REGOLI

L-ONOR.

16679, jista' l-Ministru jirrispondi rigward il-perijodu ta' bejn l-1 ta' Jannar, 2000 u llum?

ONOR.

TONIO BORG: Ninsab infurmat illi bejn l-1 ta` Jannar u t-13 ta` Ġunju, 2000 il-pulizija qabdet 126 persuna bi ksur tar-regolamenti ta` l- 1993 dwar il-ħarsien ta` l-għasafar u tal-fenek selvaġġ; regolamenti ta` l- 1993 dwar l-għasafar u l-fenek selvaġġ (Dikjarazzjoni ta` Speċi Protetti u Riżervi Naturali) u l-Ordinanza dwar l-Armi (Kap. 66).

Minn dawn, 29 persuna kellhom il-każ tagħhom deċiż quddiem il-qorti, li minnhom 19 weħlu multa, 9 kienu liberati, 1 weħel sentenza sospiża, filwaqt li l-każi l-oħra għad m`humiex deċiżi.

RAĦAL ĠDID - TRIQ VALLETTA - TRAFFIKU

L-ONOR.

SILVIO PARNIS staqsa lill-Ministru għat-Trasport u Komunikazzjoni: Jista' l-Ministru jirrispondi mistoqsija parlamentari nru.

16678, li oriġinarjament saret lill-Ministru ta' l-Intern u li issa ġiet riferuta lilu u cioe': jgħid meta ser jibda x-xogħol fuq is-sistema tat-traffiku ħdejn il-Madonna ta' Lourdes fi Triq Valletta, Raħal Ġdid, konness ma' l-estensjoni tal-ħabs?

Jista' l-Ministru jgħid x'irriżultalu t- traffic control board fir-rigward ta' dan ix-xogħol?

ONOR.

ĊENSU GALEA: Jien infurmat li l-kunsill tar-Raħal Ġdid ġieli ddiskuta l-problema li teżisti f'Valletta Road fejn it-triq hi wiesgħa ħafna u hi maqluba b'dik li tissejjaħ negative chamber.

Għadha ma nstabitx soluzzjoni għal din il-problema minħabba li t-triq hi wiesgħa ħafna u mibnija fuq kullimkien, u allura jinħolqu livelli mhux aċċettabbli għar-residenti ta' l-inħawi.

MALTACOM - WIRES

L-ONOR.

SILVIO PARNIS staqsa lill-Ministru għas-Servizzi Ekonomiċi: Jista' l-Ministru jara li wires tal-Maltacom li hemm ma' residenza, li l-partikolaritajiet tagħha qegħdin jintbagħtu separatament u li qegħdin ikerrhu l-ambjent, jitneħħew jew jiġu rranġati?

ONOR.

JOSEF BONNICI: L-ilment ta` l-Onor.

Interpellant ġie mgħoddi lill- Maltacom plc sabiex jiġi nvestigat u jekk ikun il-każ tittieħed l-azzjoni meħtieġa.

UNIVERSITA' - INTERNATIONAL INSTITUTE OF GERENTOLOGY

L-ONOR.

KARL CHIRCOP staqsa lill-Ministru ta' l-Edukazzjoni: Jista' l-Ministru jpoġġi fuq il-Mejda tal-Kamra kopja ta' l-ittra li ntbagħtet lilu mill-kunsill nazzjonali ta' l-anzjani fuq il-każ ta' l- international institute of gerentology?

ONOR.

LOUIS GALEA: Filwaqt li tajjeb wieħed jippreċiża li d-deċiżjoni, li tpoġġi l-istudji tal-ġerentoloġija bħala diviżjoni fi ħdan l-institute of health care flok f'istitut apposta, ittieħdet mill-Universita` fi żmien l-amministrazzjoni preċedenti Laburista, u allura mhi xejn xi deċiżjoni "riċenti" kif indikat fl-ittra tal-kunsill nazzjonali ta' l-anzjani, ser inpoġġi fuq il-Mejda tal-Kamra ittra tiegħi tat-2 ta' Ġunju, 1999, ittra tal-KNA tas-17 ta' April, 2000 u ittra tar-rettur ta' l-Universita` tad-29 ta' Mejju, 2000.

Jiena ser nibqa' nsegwi din il-kwestjoni.

DJAR - APPARTAMENTI

L-ONOR.

JEAN PIERRE FARRUGIA staqsa lill-Viċi Prim Ministru u Ministru għall-Politika Soċjali: Peress li l-iskema dwar l- istallazzjoni tal-lifts fl-appartamenti tal-gvern fil-Kottonera, il-Belt u l-Furjana damet ma ġiet fis-seħħ, tista' l-awtorita' tad-djar tagħti prijorita' lill-appartamenti fejn hemm: (i) anzjani ta' 'l fuq minn 80 sena fis-sulari ta' fuq; u (ii) każi ta' persuni b'diffikultajiet serji ta' mobilita' billi x-xogħlijiet jinbdew fihom?

ONOR.

LAWRENCE GONZI: L-awtorita' tad-djar qed tipprepara l-pjanti neċessarji ta' dawk il-blokki kollha fejn jista' jiġi nstallat il-lift f'dawn il-lokalitajiet.

Kif dawn jiġu finalizzati ssir l-applikazzjoni neċessarja ma' l-Awtorita' ta' l-Ippjanar.

S'issa l-awtorita' tad-djar diġa' issottomettiet applikazzjonijiet għall-postijiet fil-Furjana.

Meta jinħareġ il-permess neċessarju mill-Awtorita' ta' l-Ippjanar, l-Awtorita' tad-Djar ser timxi skond il-kundizzjonijiet ta' l-iskema għall-installar tal-lifts u ser tingħata l-ewwel priferenza lil dawk il-blokki/entraturi fejn ikun hemm xi persuna/persuni b'diżabilita' u jkollu/jkollhom problemi ta' mobilita'.

DJAR - APPARTAMENTI

L-ONOR.

JEAN PIERRE FARRUGIA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Mnistru jgħid tistax l-awtorita' tad-djar tqis il-kundizzjoni ta' l-appartament qabel ma tfassal ir-rati tal-kera ta' l-appartamenti tal-gvern diġa' okkupati?

Tista' tingħata kunsiderazzjoni lill-istat infrastrutturali tal-post kif ukoll in-numru ta' taraġ u spejjeż li jkunu saru mill-inkwilin fl-aħħar snin qabel ma tiġi maħduma l-kera tal-fond?

ONOR.

LAWRENCE GONZI: Il-kera sussidjata ta' postijiet tal-gvern hi regolata minn notifikazzjonijiet tal-gvern numri 202 u 523 tat-13 ta' April, 1987 u tas-7 ta' Lulju, 1998.

Biss is-suġġeriment ta' l-Onor.

Interpellant ser jiġi kkunsidrat.

KUMMISSJONI DWAR IR-REVIŻJONI TAL-KERA

L-ONOR.

JEAN PIERRE FARRUGIA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid meta hu maħsub li jitlesta r-rapport tal-kummissjoni dwar ir-reviżjoni tal-kera?

ONOR.

LAWRENCE GONZI: Kif kont spjegajt fit-tweġiba li tajt għall- mistoqsija parlamentari nru.

15826, il-kummissjoni għar-reviżjoni tal- liġijiet tal-kera waslet fl-aħħar fażi biex tispiċċa x-xogħol tagħha.

Fil- fatt iċ-chairman ta' din il-kummissjoni nfurmani wkoll li l-abbozz tar- rapport finali huwa lest u li jonqos biss huwa li dan ir-rapport ikun approvat mill-kummissjoni u jkun preżentat lill-gvern.

Irrid ngħid li jien qed nistenna bil-ħerqa dan ir-rapport minħabba l-importanza tiegħu.

DITTA BORG BROS.

L-ONOR.

GAVIN GULIA staqsa lill-Prim Ministru: Jista' l-Prim Ministru jagħti rendikont dettaljat tat-tenders kollha ta' ġarr u trasport ta' għamara u merkanzija oħra, tkun xi tkun, li ġew awarded lid-Ditta Borg Bros. ta' Triq id-Demnuq, Siġġiewi, minn Settembru, 1998 sal-ġurnata tal- lum, inklużi dawk li għadhom operattivi sal-lum?

Jista' jgħid liema tenders ingħataw lil din id-ditta b'direct order u liema tenders ingħataw wara sejħa għall-offerti?

Jista' jagħti l-informazzjoni mitluba għal kull dipartment, korporazzjoni u awtorita' li jaqgħu taħt id-dekasteru tiegħu?

ONOR.

EDDIE FENECH ADAMI: Ninforma lill-Onor.

Interpellant li l- informazzjoni mitluba qiegħda tinġabar u tingħata tweġiba f'xi seduta oħra.

FORZI ARMATI - INFIQ TA' FLUS

L-ONOR.

JOSEPH CUSCHIERI staqsa lill-Prim Ministru: Jista' l-Prim Ministru jagħti dettalji lil din il-Kamra separatament ta' kemm intnefqu flus mill-Forzi Armati, f'manpower, telefonati, fuel ta' karozzi u f'kull riżors ieħor li ntuża biex saru t-tfittxijiet u eventwalment il-qabdiet ta' l-aħħar żewġ ħarbiet ta' erba' u tliet priġunieri li ħarbu mill-ħabs ta' Kordin?

ONOR.

EDDIE FENECH ADAMI: Le, kemm għaliex huwa diffiċli għal raġunijiet ovvji li tiġi kwantifikata l-informazzjoni mitluba, kif ukoll għaliex mhux prudenti li tingħata informazzjoni ta' kif aġixxew il-forzi tas-sigurta'.

DITTA BORG BROS.

L-ONOR.

GAVIN GULIA staqsa lill-Ministru għall-Affarijiet Barranin: Jista' l-Ministru jagħti rendikont dettaljat tat-tenders kollha ta' ġarr u trasport ta' għamara u merkanzija oħra, tkun xi tkun, li ġew awarded lid-Ditta Borg Bros ta' Triq id-Demnuq, Siġġiewi, minn Settembru, 1998 sal-ġurnata tal-lum, inklużi dawk li għadhom operattivi sal-lum?

Jista' l-Ministru jgħid liema tenders ingħataw lil din id-ditta b'direct order u liema tenders ingħataw wara sejħa għall-offerti?

Jista' jagħti l-informazzjoni mitluba għal kull dipartiment, korporazzjoni u awtorita' li jaqgħu taħt id-dekasteru tiegħu?

ONOR.

JOE BORG: Minn Settembru, 1998 sal-lum ma ngħata l-ebda tender lid-ditta Borg Bros. Nixtieq inżid ngħid iżda li matul din is-sena finanzjarja din id-ditta tqabbdet iġġor xi affarijiet għall-ministeru u għal Malta-EU Information Centre għas-somma globali ta' Lm115 inkluż il- VAT.

DITTA BORG BROS.

L-ONOR.

GAVIN GULIA staqsa lill-Ministru għall-Ambjent: Jista' l- Ministru jagħti rendikont dettaljat tat-tenders kollha ta' ġarr u trasport ta' għamara u merkanzija oħra, tkun xi tkun, li ġew awarded lid-Ditta Borg Bros ta' Triq id-Demnuq, Siġġiewi minn Settembru, 1998 sal-ġurnata tal- lum, inklużi dawk li għadhom operattivi sal-lum?

Jista' jagħti l-informazzjoni mitluba għal kull dipartiment, korporazzjoni u awtorita' li jaqgħu taħt id- dekasteru tiegħu?

ONOR.

FRANCIS ZAMMIT DIMECH: Ninsab infurmat li ma jirriżultax li ngħataw xi kuntratti jew direct orders mill-ministeru għall-ambjent minn Settembru, 1998 sal-lum lid-ditta msemmija.

VALLETTA REHABILITATION COMMITTEE

L-ONOR.

HELENA DALLI staqsiet lill-Ministru għall-Ambjent: Jista' l-Ministru jpoġġi fuq il-Mejda tal-Kamra l-pjan ta' ħidma kurrenti tal-Valletta Rehabiliation Committee?

ONOR.

FRANCIS ZAMMIT DIMECH: L-informazzjoni mitluba qiegħda tinġabar.

COTTONERA REHABILITATION COMMITTEE

L-ONOR.

HELENA DALLI staqsiet lill-Ministru għall-Ambjent: Jista' l-Ministru jpoġġi fuq il-Mejda tal-Kamra l-pjan ta' ħidma kurrenti tal-Cottonera Rehabilitation Committee?

ONOR.

MDINA REHABILITATION COMMITTEE

L-ONOR.

HELENA DALLI staqsiet lill-Ministru għall-Ambjent: Jista' l-Ministru jpoġġi fuq il-Mejda tal-Kamra l-pjan ta' ħidma kurrenti ta' l-Imdina Rehabiliation Committee?

ONOR.

PSC - UFFIĊJALI

L-ONOR.

HELENA DALLI staqsiet lill-Prim Ministru: Jista' l-Prim Ministru jgħid kemm kienu l-uffiċjali pubbliċi li ttellgħu quddiem il-PSC tul l-1999?

Jista' jgħid f'liema dipartimenti qegħdin jew kienu dawn l- uffiċjali; x'kienu l-każi li għalihom kienu mressqin quddiem il-PSC, x'kienet id-deċiżjoni fuq il-każi li nqatgħu u kemm hemm każi pendenti?

Jista' jaqsam l-informazzjoni f'irġiel u nisa?

ONOR.

EDDIE FENECH ADAMI: Ninforma lill-Onor.

Interpellant li l- informazzjoni mitluba qiegħda tinġabar u tingħata tweġiba f'xi seduta oħra.

ENEMALTA - ĦADDIEMA

L-ONOR.

ANTON REFALO staqsa lill-Ministru għas-Servizzi Ekonomiċi: Jista' l-Ministru jara li ssir ġustizzja mal-ħames linesmen Għawdxin li daħlu jaħdmu mal-Korporazzjoni Enemalta, qegħdin jaħdmu fuq id-distrett ta' Tas-Sliema u qed ikollhom il-paga mnaqqsa b'Lm44 kull ħmistax-il ġurnata għax jaslu għax xogħol fis-7.15 a.m. minflok fis-7.00 a.m.?

Jista' l- Ministru jara, mhux biss li dan ma jseħħx għaliex l-istess regola ma tapplikax għall-Maltin li jmorru għal xi ġurnata (mhux kuljum) Għawdex, imma wkoll li dawn jiġu provduti bi trasport miċ-Ċirkewwa u mhux jikru karozza kull darba?

ONOR.

JOSEF BONNICI: Tlabt lill-Korporazzjoni Enemalta tinfurmani bid- dettalji kollha tal-każ.

BORMLA - ST.JOHN STREET

L-ONOR.

RITA LAW staqsiet lill-Viċi Prim Ministru u Ministru għall- Politika Soċjali: Jista' l-Viċi Prim Ministru jara li jitneħħa fdal ta' ġebel li tħalla wara li sar xi kostruzzjoni f'bini tal-gvern ħdejn il- mitħna f'St.John Street, Bormla?

Jista' jara li din it-triq tiġi mnaddfa b'makni (sweepers) peress li r-residenti ta' din l-area qed ibatu minn problema tat-trab?

ONOR.

LAWRENCE GONZI: Id-dipartiment tal-bini u tiswija ta' djar jixtieq jgħarraf lill-Onor.

Interpellant li l-ġebel żejjed tneħħa u ġibed l- attenzjoni tal-kuntrattur konċernat biex jieħu azzjoni immedjata biex il- problema tat-trab tiġi minimizzata.

MEDIĊINA - NUQQAS

L-ONOR.

RITA LAW staqsiet lill-Ministru tas-Saħħa: Jista' l- Ministru jgħid jekk fl-ispiżerija tal-gvern is-Spasinasine tal-40grs ilux nieqes għal ħafna xhur?

Meta hemm il-ħsieb li persuni li jenħtieġu dan il- prodott isibuh fl-ispiżerija?

Jista' l-Ministru jsemmi kemm mediċini hemm nieqsa bħalissa?

ONOR.

LOUIS DEGUARA: Sabiex tkun tista tingħata tweġiba huwa meħtieġ l- isem eżatt tal-mediċina li dwarha qiegħda tistaqsi l-Onor.

Interpellanti.

Għat-tieni parti tal-mistoqsija nirriferiha għal mistoqsija parlamentari nru.

MALTACOM - ĦADDIEMA ON-LOAN

L-ONOR.

JOSEPH CUSCHIERI staqsa lill-Ministru għas-Servizzi Ekonomiċi: Jista' l-Ministru jikkonferma jekk huwiex veru li l-ħaddiema on-loan mal-Maltacom ser jintbagħtu lura fil-post oriġinali tax-xogħol tagħhom?

Jekk fl-affermattiv jista', flimkien mal-Maltacom, jikkonsidraw in-numru ta' snin ta' servizz tal-ħaddiema nvoluti, biex wara li dawn taw servizz ta' snin twal lill-Maltacom jew isiru tal-post jew jingħataw is- somma?

ONOR.

JOSEF BONNICI: Nixtieq ninforma lill-Onor.

Interpellant li tweġiba għal din il-mistoqsija parlamentari tingħata f`xi seduta oħra.

PENSJONANTI - FTEHIM KOLLETTIV

L-ONOR.

JOSEPH CUSCHIERI staqsa lill-Ministru għas-Servizzi Ekonomiċi: Jista' l-Ministru jgħid jekk il-pensjonanti ex-ħaddiema tal- Maltacom, MIA, Air Malta u Malta Drydocks, ibbenefikawx mill-aħħar ftehim kollettiv li sar ma' dawn l-azjendi?

Jekk fl-affermattiv, x'kienu l- benefiċċji li bbenefikaw minnhom?

ONOR.

JOSEF BONNICI: Nissuġġerixxi li l-mistoqsija parlamentari ssir lill-ministru tal-politika soċjali.

PULIZIJA - IMPEDIMENT

L-ONOR.

JOSE' HERRERA staqsa lill-Ministru ta' l-Intern: Jista' l-Ministru jgħid għaliex il-persuna, li isimha qed jidher separatament, hija projbita milli tidħol Malta?

ONOR.

TONIO BORG: Ninsab infurmat li l-persuna li qiegħed jirriferi għaliha l-Onor.

Interpellant hija suġġett ta` ordni ta` tneħħija maħruġ mill-qorti wara li kienet ġiet misjuba ħatja ta` reat.

Ninsab infurmat ukoll li l-Onor.

Interpellant kien ġie nfurmat b`dan mill-pulizija.

EUR 1 CERTIFICATE - DAZJU

L-ONOR.

CARMELO ABELA staqsa lill-Ministru tal-Finanzi: Jista' l-Ministru jgħid jekk prodotti li jkollhom EUR 1 Certificate jeħlux dazju?

Jekk iva, liema huma dawn iċ-ċirkostanzi fejn dawn il-prodotti, minkejja li jkollhom EUR 1 Certificate, xorta waħda jeħlu dazju ta' 8.1% ?

ONOR.

JOHN DALLI: Ngħarraf lill-Onor.

Interpellant li normalment il- prodotti li jkollhom EUR 1 Certificate li jkun validu ma jeħlux dazju.

Jista` jkun hemm każi fejn għad li l-prodotti jkollhom EUR 1 Certificate waqt l-eżami tal-merkanzija jirriżulta li huma magħmula barra mill-Unjoni Europea.

Għalhekk jeħlu d-dazju dovut.

Mhux l-ewwel darba li, wara verifika, irriżulta li l-EUR 1 Certifacte mhux suppost inħareġ.

UE - EUR 1 CERTIFICATE

L-ONOR.

CARMELO ABELA staqsa lill-Ministru tal-Finanzi: Jista' l-Ministru jgħid x'inhi r-raġuni li prodotti li jkunu manufatturati f'xi pajjiż ta' l-UE u allura jkollhom EUR 1 Certificate xorta waħda jeħel id- dazju għax xi item minn dan il-prodott ikun magħmul f'xi pajjiż barra l-UE?

ONOR.

JOHN DALLI: Ngħarraf lill-Onor.

Interpellant li l-prodotti li jkunu magħmula fl-U.E. u li jkunu jinkorporaw item li jkun magħmul barra mill-U.E. biex jikkwalifikaw għall-oriġini Ewropea jridu jissodifaw il- kriterji ta` l-oriġini skond l-EEC\Malta Agreement.

Jekk jonqsu li jissodisfaw dawn il-kriterji jeħlu d-dazju dovut.

Dawn il-kriterji jvarjaw skond il-kategorija tal-prodotti.

DITTA BORG BROS. - TENDERS

L-ONOR.

GAVIN GULIA staqsa lill-Ministru għal Għawdex: Tista' l- Ministru tagħti rendikont dettaljat tat-tenders kollha ta' ġarr u trasport ta' għamara u merkanzija oħra, tkun xi tkun, li ġew awarded lid-ditta Borg Bros ta' Triq id-Demnuq, Siġġiewi minn Settembru, 1998 sal-ġurnata tal- lum, inklużi dawk li għadhom operattivi sal-lum?

Tista' l-Ministru tgħid liema tenders ingħataw lil din id-ditta b'direct order u liema tenders ingħataw wara sejħa għall-offerti?

Jista' l-Ministru jagħti l- informazzjoni mitluba għal kull dipartiment, korporazzjoni u awtorita' li jaqgħu taħt id-dikasteru tiegħu?

ONOR.

GIOVANNA DEBONO: Jien infurmata li l-Ministeru għal Għawdex ma ta l-ebda offerta jew direct order lid-ditta Borg Bros fil-perijodu li għalih l-Onor.

Interpellant għamel riferenza.

DITTA BORG BROS. - TENDERS

L-ONOR.

GAVIN GULIA staqsa lill-Ministru tas-Saħħa: Jista' l- Ministru jagħti rendikont dettaljat tat-tenders kollha ta' ġarr u trasport ta' għamara u merkanzija oħra, tkun xi tkun, li ġew awarded lid-Ditta Borg Bros ta' Triq id-Demnuq, Siġġiewi minn Settembru, 1998 sal-ġurnata tal- lum, inklużi dawk li għadhom operattivi?

Jista' l-Ministru jgħid liema tenders ingħataw lil din id-ditta b'direct order u liema tenders ingħataw wara sejħa għal offerti?

Jista' l-Ministru jagħti l-informazzjoni mitluba għal kull dipartiment, korporazzjoni u awtorita' li jaqgħu taħt id- dekasteru tiegħek?

ONOR.

LOUIS DEGUARA: L-informazzjoni qed tinġabar u tingħata risposta f'seduta oħra.

DITTA BORG BROS. - TENDERS

L-ONOR.

GAVIN GULIA staqsa lill-Ministru tal-Ġustizzja u Gvern Lokali: Jista' l-Ministru jagħti rendikont dettaljat tat-tenders kollha ta' ġarr u trasport ta' għamara u merkanzija oħra, tkun xi tkun, li ġew awarded lid-ditta Borg Bros ta' Triq id-Demnuq, Siġġiewi minn Settembru, 1998 sal-ġurnata tal-lum, inklużi dawk li għadhom operattivi sal-lum?

Jista' l-Ministru jgħid liema tenders ingħataw lil din id-ditta b'direct order u liema tenders ingħataw wara sejħa għall-offerti?

Jista' l-Minsitru jagħti l-informazzjoni mitluba għal kull dipartiment, korporazzjoni u awtorita' li jaqgħu taħt id-dekasteru tiegħu?

ONOR.

AUSTIN GATT: Ninforma lill-Onor.

Interpellant li peress li l- informazzjoni għadha qed tinġabar, ir-risposta tingħata f`seduta oħra.

DRUG AND THERAPEUTIC COMMITTEE - MEDIĊINI

L-ONOR.

HELENA DALLI staqsiet lill-Ministru tas-Saħħa: Jista' l- Ministru jgħid liema huma l-mediċini approvati mid-drug and therapeutic committee biex jintużaw fl-isptarijiet tal-gvern, sena b'sena għal dawn l- aħħar ħames snin?

ONOR.

LOUIS DEGUARA: Ninsab infurmat li din hija lista ta' mediċini approvati biex jintużaw fl-isptarijiet tal-gvern, sena b'sena għal dawn l- aħħar ħames snin.

Il-mediċini ndikati * kienu nxtraw għall-pazjenti fuq bażi individwali.

Il-lista tpoġġiet fuq il-Mejda tal-Kamra iktar kmieni f'din is-seduta.

SAĦĦA - MARD KRONIKU

L-ONOR.

HELENA DALLI staqsiet lill-Viċi Prim Ministru u Ministru għall-Politika Soċjali: Jista' l-Minsitru jgħid x'inhu l-mard kroniku li jintitola pazjenti jieħdu mediċini bla ħlas?

Jista' jagħti l-listi hekk kif kienu fl-1995, 1996, 1997, 1998, 1999 u 2000?

ONOR.

LAWRENCE GONZI: Ninforma lill-Onor.

Interpellant li l-lista tal- mard kroniku li jintitola pazjenti jieħdu mediċini bla ħlas tinsab f'taqsima II tal-ħames skeda ta' l-Att Dwar is-Sigurta' Soċjali (Kap 318).

Kopji tal-listi tas-snin mitluba tpoġġiet fuq il-Mejda tal-Kamra iktar kmieni f'din is-seduta.

ŻEJTUN - TRIQ L-ISPIRTU S-SANTU - DRENAĠĠ

L-ONOR.

CARMELO ABELA staqsa lill-Ministru għall-Ambjent: Jista' l-Ministru jgħid meta se jsir xogħol relatat ma' drenaġġ fi Triq l-Ispirtu s-Santu fiż-Żejtun, eżattament fi djar numri 40 u 41, minħabba li wara inspection li saret irriżulta li kien hemm main maqsum?

ONOR.

FRANCIS ZAMMIT DIMECH: Ninsab infurmat li din hija triq dejqa ħafna.

Diġa' mar kuntrattur biex iħaffer fuq dan il-main xi sena ilu, iżda minħabba l-kwantita' ta' servizzi, speċjalment ta' cables, dan it-tħaffir ma kienx possibbli, it-trinka ntradmet u x-xogħol ma tkompliex.

Qiegħed isir studju fuq sistema ġdida ta' in-lining, fejn it-triq nippruvaw ma nkissruhiex.

Aktarx li dan il-fawran ġie kkaġunat minn xogħol ħażin ta' trinek ta' kuntratturi oħrajn f'din it-triq.

ŻEJTUN - TRIQ IL-WIED - DRENAĠĠ

L-ONOR.

CARMELO ABELA staqsa lill-Ministru għall-Ambjent: Jista' l-Ministru jgħid meta se jsir xogħol marbut mad-drenaġġ fi Triq il-Wied, Żejtun?

ONOR.

FRANCIS ZAMMIT DIMECH: Ninsab infurmat li dan l-aħħar sar studju fuq dan il-main.

Se ssir tender fil-futur sabiex biċċa minn dan il-main tinbidel u jinbnew xi silt traps.

WIED IŻ-ŻURRIEQ - XOGĦLIJIET

L-ONOR.

JOSEPH M. SAMMUT staqsa lill-Ministru għall-Ambjent: Jista' l-Ministru jinvestiga x'inhi r-raġuni li t-taraġ magħruf bħala tad- Dikkiena, Wied iż-Żurrieq, għadu sprovist minn ilqugħ/railing meta dan it- taraġ huwa tant perikoluż?

ONOR.

FRANCIS ZAMMIT DIMECH: Peress li l-funzjoni li għaliha qed jirriferi l-Onor.

Interpellant hi waħda minn dawk mgħoddija lill-kunsilli lokali, nissuġġerilu li jindirizza l-mistoqsija tiegħu lill-ministru konċernat.

DJAR - RAPPORT 1998/99

L-ONOR.

JOSEPH M. SAMMUT staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid, in vista ta' 4.1 tar-rapport ta' l-Awtorita' tad-Djar tas-sena 1998-1999, kif u b'liema mod l-Awtorita' tad-Djar ser tippromwovi bidla fil-mentalita' ta' dak li l- Maltin lesti li jħallsu biex ikollhom post fejn joqogħdu?

Jista' l- Ministru jgħid x'inhu s-suċċess f'din id-direzzjoni u kif dan ġie kalkolat?

ONOR.

LAWRENCE GONZI: L-awtorita' tad-djar emendat l-iskema tagħha biex tħajjar aktar nies isiru sid djarhom billi tagħti aktar inċentivi favorevoli.

Fil-fatt f'Avviż Nru. 64 ta' l-awtorita' tad-djar il- benefiċjarji prospettivi jistgħu jissellfu mill-bank il-prezz sussidjat kollu.

Ir-riżultat ikun jista' jiġi kalkulat wara li l-awtorita' tad-djar tanalizza l-applikazzjonijiet li ser jintefgħu taħt dan l-avviż.

PROĠETTI - TENDERING

L-ONOR.

JOSEPH M. SAMMUT staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid f'liema stadju waslu l-proġetti li fl-1 ta' Ottubru, 1999 kienu jinsabu fl-istadju ta' tendering u cioe' għar-rigward tal-bini ta': Birżebbuġa 1 terraced house Bormla 53 appartament Buġibba (Tal-Veċċ) 2 maisonettes Fgura 55 appartament Iklin 32 appartament Isla (St.Philip Str.) 4 appartamenti Msida 55 appartament Pembroke 36 maisonette Qawra (New Str.) 44 appartament Qrendi (Triq il-Kunsill) 2 maisonettes San Pawl il-Baħar (Mosta Rd)44 appartament Victoria - Gozo 18-il maisonette u terraced house?

ONOR.

LAWRENCE GONZI: L-informazzjoni mitluba mill-Onor.

Interpellant tpoġġiet fuq il-Mejda tal-Kamra iktar kmieni f'din is-seduta.

DJAR - TRASFERIMENTI

L-ONOR.

JOSEPH M. SAMMUT staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid x'sar mid-djar trasferiti mill-uffiċċju konġunt lill-awtorita' tad-djar?

Jista' l- Ministru jgħid f'liema stadju waslu l-pjanti u l-applikazzjonijiet ma' l- awtorita' ta' l-ippjanar għar-rigward ta' l-istess?

ONOR.

DJAR - PROĠETTI

L-ONOR.

JOSEPH M. SAMMUT staqsa lill-Viċi Prim Ministru u Ministru għall-Politika Soċjali: Jista' l-Ministru jgħid fiex waslu l-proġetti ta' l-awtorita' tad-djar li fl-1 ta' Ottubru, 1999 kienu qegħdin fil-bidu tagħhom u cioe' dawk f'Birżebbugia, Birkirkara, Bormla, Fgura, Iklin, Isla, Kirkop, Lija, Mellieħa, Mqabba, Msida, Mtarfa, Qrendi, Safi, Siġġiewi, San Ġiljan, Swieqi, Zabbar, Għasri (Gozo)?

ONOR.

PA - APPLIKAZZJONIJIET - UNITS

L-ONOR.

JOSEPH M. SAMMUT staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid f'liema stadju waslu l-applikazzjonijiet sottomessi lill-awtorita' ta' l-ippjanar għar- rigward ta' bini ta' units f'Ħ'Attard, Birkirkara, Buġibba, Luqa, Marsaxlokk, Mosta, Msida, Mtarfa, Naxxar, Pembroke, Tarxien u Zurrieq?

ONOR.

SANTA LUĊIA - TRIQ IL-PRINJOLI

L-ONOR.

KARL CHIRCOP staqsa lill-Ministru ta' l-Intern: Jista' l-Ministru jara jekk hux possibbli li titneħħa l-fixed point li tħalliet ma' Flats Indipendenza fi Triq il-Prinjoli, Santa Lucia wara li seħħ il- qtil doppju f'dan il-post?

Jekk fin-negattiv, jista' l-Ministru jgħid meta hemm il-ħsieb li dan jitneħħa?

ONOR.

TONIO BORG: Ninsab infurmat li l-fixed point li qed jirriferi għaliha l-Onor.

Interpellant tkun tista` titneħħa hekk kif ma jkunx hemm aktar ħtieġa tagħha.

EU - TABAKK/ALKAĦOL

L-ONOR.

CARMELO ABELA staqsa lill-Ministru ta' l-Edukazzjoni: B'riferenza għall-mistoqsija parlamentari nru.

16537, jista' l-Ministru jgħid meta bdew id-diskussjonijiet, fiex waslu u x'kienet ir-raġuni prinċipali sabiex bdew dawn id-diskussjonijiet?

ONOR.

LOUIS GALEA: Peress li l-mistoqsija waslet il-ministeru nhar il- Ġimgħa li għaddiet wara nofs in-nhar meta bdew in-nofs ta' nhari, it- tagħrif mitlub ma laħaqx wasalli u tweġiba tingħata f'xi seduta oħra.

ŻEJTUN - TRIQ IT-TAMBURIN

L-ONOR.

CARMELO ABELA staqsa lill-Ministru għat-Trasport u Komunikazzjoni: Jista' l-Ministru jgħid meta, bejn wieħed u ieħor, Triq it-Tamburin fiż-Żejtun se ssir minħabba li tinsab fi stat mhux aċċettabbli?

ONOR.

ĊENSU GALEA: Jien infurmat li d-dipartiment tat-toroq, flimkien mal-kunsilli lokali, qed jipprepara programm għal asfaltar ta` toroq simili ma` Malta kollha, u x-xogħol fil-lokal isir skond il-prijoritajiet li ser jirriżultaw minn dan il-programm.

DJAR - ISLA - MANUTENZJONI

L-ONOR.

CARMELO MIFSUD BONNICI staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jara li l- arkati li jifformaw parti mill-bini tal-gvern ġewwa Triq l-Arkati, Senglea, jiġu miżbugħa u msewwija fejn hemm bżonn billi preżentament jinsabu fi stat ħażin?

ONOR.

LAWRENCE GONZI: Għaddejt l-ilment ta' l-Onor.

Interpellant lid- dipartiment tal-bini u tiswija ta' djar għall-azzjoni meħtieġa.

SENGLEA - SKOLA PRIMARJA

L-ONOR.

CARMELO MIFSUD BONNICI staqsa lill-Ministru ta' l- Edukazzjoni: Jista' l-Ministru jinforma lill-Kamra għaliex ix-xogħol quddiem l-iskola primarja ġewwa l-belt Sengleana, magħrufa bl-isem ta' Benedditin Dun M Inguanez, jinsab preżentament wieqaf b'perikolu ċar u manifest?

ONOR.

LOUIS GALEA: Peress li l-mistoqsija waslet il-ministeru nhar il- Ġimgħa li għaddiet wara nofs in-nhar, meta bdew in-nofs ta' nhari, it- tagħrif mitlub ma laħaqx wasalli u tweġiba tingħata f'xi seduta oħra.

NURSING AIDES - SAN VINĊENZ DE PAULE

L-ONOR.

RITA LAW staqsiet lill-Viċi Prim Ministru u Ministru għall- Politika Soċjali: Jista' l-Viċi Prim Ministru jirrispondi mistoqsija parlamentari nru.

16922, li oriġinarjament saret lill-ministru tas-saħħa u li ġiet riferuta lilu u cioe': jgħid meta n-nursing aides li jaħdmu f'St Vincent de Paule se jieħdu l-arretrati li għandhom pendenti mill-1993?

X'inhi r-raġuni li ddewmu daqshekk ma jeħduhom?

ONOR.

LAWRENCE GONZI: Ninforma lill-Onor.

Interpellant li x-xogħol min- naħa tad-dipartiment tal-ħarsien ta' l-anzjani sar kollu u ntbagħat it- Teżor għall-ħlas.

KURRIKULU MINIMU NAZZJONALI - BUSINESS STUDIES

L-ONOR.

FRANCIS AGIUS staqsa lill-Ministru ta' l-Edukazzjoni: Jista' l-Ministru jgħid għaliex is-suġġett tal-business studies ma jifformax parti mill-kurrikulu minimu nazzjonali?

Jista' jgħid jekk dan is- suġġett huwiex se jkun imdaħħal?

ONOR.

PTA - WIED IL-GĦAJN

L-ONOR.

FRANCIS AGIUS staqsa lill-Ministru għat-Trasport u Komunikazzjoni: Jaf il-Ministru bit-tibdil fir-rotta ta' Wied il-Għajn, dik li tgħaddi minn San Tumas (Nru 17), li se tkun ta' inkonvenjent għar- residenti ta' l-inħawi?

ONOR.

ĊENSU GALEA: Jien infurmat li ma saru ebda talbiet biex isir xi tibdil fir-rotta ta` Wied il-Għajn, dik li tgħaddi minn San Tumas Nru. 17.

Talbiet oħra li saru fil-laqgħa bejn il-kunsill lokali ta` Wied il-Għajn u l-awtorita` dwar it-trasport pubbliku qegħdin jiġu evalwati.

MALTA TOURISM AUTHORITY - MESSAĠĠI PROMOZZJONALI

L-ONOR.

ALFRED SANT staqsa lill-Ministru tat-Turiżmu: Jista' l- Ministru jirrispondi mistoqsija parlamentari nru.

16820 dwar l-ispiża tal- kampanja tal-Malta Tourism Authority fuq stazzjonijiet tat-TV lokali u mistoqsijiet relatati?

ONOR.

MICHAEL REFALO: M'għandix x'inżid mat-tweġiba li tajt f'seduta nru.

315 iżda immedjatament kif tasalli l-informazzjoni li jrid l-Onor.

Interpellant inwieġeb u nagħti d-dettalji mitluba.

ISLA - XOGĦLIJIET

L-ONOR.

CARMELO MIFSUD BONNICI staqsa lill-Ministru għall-Ambjent: Jista' l-Ministru jinforma lill-Kamra x'xogħol qiegħed isir fuq l-istatwa ta' San Mikiel ġewwa l-belt Sengleana?

ONOR.

FRANCIS ZAMMIT DIMECH: Peress li l-funzjoni li għaliha qed jirriferi l-Onor.

Interpellant hi waħda minn dawk mgħoddija lill-kunsilli lokali, nissuġġerilu li jindirizza l-mistoqsija tiegħu lill-ministru konċernat.

ISLA - XOGĦLIJIET

L-ONOR.

CARMELO MIFSUD BONNICI staqsa lill-Ministru għall-Ambjent: Jista' l-Ministru jara li l-mina magħrufa bħala ta' Sant'Anna ġewwa l-belt Sengleana tiġi mnaddfa u rranġata għall-istat oriġinali tagħha billi jitqaxxru l-ħitan u jerġa' jinżel fejn kien il-livell tat-triq?

ONOR.

FRANCIS ZAMMIT DIMECH: Billi l-ko-ordinatur tal-Cottonera Rehabilitation Committee huwa msiefer, tweġiba tingħata f'seduta oħra.

ISLA - XOGĦLIJIET

L-ONOR.

CARMELO MIFSUD BONNICI staqsa lill-Ministru għall-Ambjent: Jista' l-Ministru jara li jibgħat numru sew ta' impjegati tad-dipartiment ta' l-ambjent ġewwa Triq il-Vitorja, Isla, speċjalment fil-parti ta' San Filippu sabiex din tiġi mnaddfa mill-kwantita kbira ta' trab li nġabar frott xogħol li sar hemm?

ONOR.

ISLA - XOGĦLIJIET

L-ONOR.

CARMELO MIFSUD BONNICI staqsa lill-Ministru għall-Ambjent: Jista' l-Ministru jara li l-parti li qiegħda quddiem il-Maċina, Isla, fuq in-naħa tal-lemin inti u dieħel fil-bieb ta' Dock Nru. 1, titnaddaf kompletament billi hija mitluqa u minn hemm jgħaddu diversi Maltin u turisti?

ONOR.